
Vârful compasului alerga deasupra hărții mari, întinsă pe întreaga masă 
de lucru. Străbătând fără oprire spaţiile ocupate de munţii cafenii, de văile 
albastre ale râurilor şi de pădurile verzi, el ajunse, însfârşit, în dreptul acelei 
zone, colorate cu galben verzui, ce se întinde între Dunăre și lanţul muntos. 
Mișcarea mâinii care ţinea compasul deveni atunci mai șovăitoare. 

— Pe aici, spuse cel care ţinea în mână compasul suspendat ca o suliță. 

— Da, cam pe aici... confirmă celălalt - un om masiv, cu o voce de bas - 
mângâindu-și cu o mișcare distrată barba scurtă şi deasă ca o perie. Cu toate 
că - urmă el, parcă răzgândindu-se - nu sânt în întregime de acord. S-ar 
putea foarte bine să încercăm și într-o regiune cu un relief cu totul deosebit. 
Părerea mea, pe care o susţin şi acum, orice ai spune, este că experiența 
poate fi realizată oriunde şi cu succes! Mă auzi? Oriunde. 

Vârful compasului înțepă harta şi omul cu bărbuţă tăcu. Încruntându-se 
ca să descifreze denumirea scrisă cu litere mărunţele alături de rotocolul 
neînsemnat, citi cu voce tare: 

— Săveni... Săveni? repetă el din nou, după o scurtă tăcere, numele 
localităţii, de astă dată pe un ton interogativ. 

— Da, Săveni... Probabil că aici o să ne stabilim. Trebuie să recunoști, 
totuși, că din punct de vedere al configurației, e într-o zonă foarte potrivită 
pentru ce ne trebuie nouă. 

Cu regret, omul cu bărbuţă aprobă din cap. Se vedea bine că-i era tare 
greu să fie, așa, de la început chiar, de acord. 

— Comuna Săveni - murmură el din nou. 

Îşi întoarse capul spre fereastră. Ningea liniştit, cu fulgi mari, pufoşi, 
strălucitori, de parc-ar fi fost confecţionați din naftalină, de un atelier 
specializat în „cadouri şi surprize de iarnă”. 

— Rămâne să facem un drum la faţa locului - remarcă primul, cel scund, 
lăsând compasul din mână. Dacă nu vor exista cine ştie ce piedici 
neaşteptate, atunci, peste şase luni... 

Omul tăcu, pierdut în gânduri... 

În jurul lor, o căldură plăcută, nici uscată ca aceea a caloriferelor, nici 
inegală ca a sobelor, îi făcea să uite de viscolul pe care colegii lor din biroul 
alăturat îl prevăzuseră pentru a doua zi. Instalaţia de aer condiționat aducea 


în Institutul de Cercetări Meteorologice, construit de curând, conform celor 
mai moderne planuri ale arhitecţilor, aerul încălzit și umezit care făcea 
inutilă prezenţa sobelor, a caloriferelor sau a radiatoarelor. 

Cei doi cercetători priviră încă odată harta. Apoi, cel scund, un bărbat 
îmbrăcat cu deosebită grijă, cu hainele călcate fără cusur, cu dunga de la 
pantaloni dreaptă, de puteai să te tai în ea, și cu o lavalieră impresionantă, 
rupse tăcerea: 

— Aşadar, dragă Vintilă, vom trece la faza finală a cercetărilor noastre! 
Ultima! 

Vintilă Dancu îşi scoase ochelarii cu rame groase şi-i puse în teaca lor de 
piele. Părea obosit. Zbârciturile fine din jurul ochilor și de la colţul buzelor 
trădau o vârstă mai înaintată decât ar fi vrut să mărturisească părul său 
negru... 

— Bine, - spuse el, - clar ceea ce spui tu nu este adevărat... 

Cel mai înalt zâmbi imperceptibil şi nu răspunse. Cunoştea de mult, de 
ani de zile, spiritul de contradicţie al neastâmpăratului său prieten şi 
colaborator. Aşteptă liniştit urmarea. 

— Pentru ce „fază finală"? Ce sânt aceste prevederi pesimiste, stimate 
tovarăşe Luca? Doar pare clar că e vorba numai de o etapă. Terminăm o 
etapă, urmează alta. Nu isprăvim de-a binelea! Ce vrei? Dacă te-ar auzi 
cineva care nu știe cum stau lucrurile, ar putea să creadă că, după aceea, ne 
lăsăm de meteorologia experimentală şi ne apucăm de altceva... să zicem 
de grădinărit... 

Luca râse, fără supărare. 

— Şi n-am nimeri prea rău, recunoaşte - îi răspunse el. Dacă experienţele 
noastre vor reuşi, grădinarii o să poată lucra cu o precizie de sută la sută. 
Nici un procent de nesiguranţă! 

Dancu tuși, indignat de atâta neseriozitate. Se ridică de pe scaun, cu o 
sprinteneală neașteptată la un om aparent atât de greoi şi începu să se 
plimbe prin odaie, pășind apăsat şi trecându-și în același timp degetele pe 
după gulerul descheiat. 

Vintilă Dancu... Mulţi oameni, când îi auzeau numai numele, vedeau în 
faţa ochilor un om masiv, burduhănos, cu pieptul lat şi gros, cu faţa roşie, 
cu mâini păroase şi cu hainele nu chiar în cea mai perfectă ordine. 

Vintilă Dancu se pregătea tocmai să dea o ripostă zdrobitoare colegului 
său mai scund și mai cu îngrijire îmbrăcat, când ușa biroului se deschise pe 
neașteptate și în odaie năvăli o tânără cu părul strâns la ceafă în niște 


rotocoale savante, conform ultimelor creaţii ale coaforilor anului una mie 
nouă sute şaizeci şi ceva... 

— Ce s-a întâmplat, tovarășă Sabin? întrebă Luca, privind-o mirat. 

Fata se opri în mijlocul camerei, încercă să vorbească, dar nu izbuti să 
scoată nici un sunet. Era foarte emoționată. 

— Ce-i, Irinel? întrebă şi Dancu, mirat. 

— A... a dispărut! 

— Ce-a dispărut? Vorbeşte mai lămurit! 

— Instalaţia! 

Faţa lui Vintilă Dancu deveni roșie, în timp ce Luca se făcu alb ca varul. 
Temperamente diferite, reacţia lor la aceste cuvinte fu egal de intensă. 
Bănuiau amândoi ce se întâmplase - dar le era teamă să-și rostească 
gândurile. Încă sperau că n-au priceput, că n-au auzit. 

— Ce-a dispărut, Irinel? Întrebă Dancu, apropiindu-se de fată. Cum să 
dispară instalaţia? Ce vrei să spui? 

— Instalaţia experimentală! 

— Ei, da. Ce-i cu ea? Cum a dispărut? Explică-ne! insistă Luca, nervos. 

— Nu ştiu. 

Irina dădu din umeri... Ochii ei negri, sprâncenele mirate, buzele 
întredeschise, exprimau nedumerire amestecată cu consternare... 

.„„Pe terenul experimental al Institutului de Cercetări, Lucia și Dancu, 
sosiți cu elicopterul de serviciu la câteva minute după primirea acestei veşti 
neaşteptate, căutară zadamic cupola uriașă din plastic, cu care ochii 
trecătorilor se obişnuiseră de mai bine de un an. Câmpul de la marginea 
Bucureştiului era gol, răvăşit, pustiit ca în urma unui bombardament. 

— O explozie! murmură Teodor Luca. 

— Imposibil! îl contrazise Vintilă Dancu. Nu a fost o explozie. Trebuie să 
fi avut loc o aspirație puternică - inversul exploziei. Într-o explozie se 
produce o expansiune a gazelor. În centru apare, în acest caz, o groapă. 
Aici, nu vezi? În centru, unde a fost cupola experimentală, se află acum un 
morman de nisip, fiare vechi, un talmeș-balmeş de materiale... 

Luca se apropie, izbi cu piciorul în niște plăci metalice îndoite care se 
iveau din moloz şi, trist, clătină din cap. 

— Aici zace îngropat termogonul... Şi toate speranţele noastre... 

— Ce vrei să spui? 

Roşu la față, Dancu îl urmărea cu privirea, cu aspectul unui cocoș gata de 
harță. Teodor Luca îşi continuă ideea. 


— Nu-ţi dai seama? Cred că e evident! Totul a fost provocat de o creştere 
bruscă a acţiunii aparatului nostru. S-a produs o aspirație puternică și a 
distrus toată instalaţia, toate aparatele de sub cupolă și, în primul rând, 
termogonul. 

— Bine, sânt de acord că lucrurile s-au putut petrece așa. Dar ce 
dovedește asta? 

— Că totul trebuie luat de la capăt. Că nu stăpânim metoda... Că... 

— Ba, iartă-mă, că ţi-e frică!... Nu a fost decât un accident... O să-i 
aflăm cauza... Şi, după părerea mea... 

Dancu tăcu, adunându-și gândurile. Apoi continuă hotărât: 

— După părerea mea, asta dovedeşte că aparatul are o rază de acţiune 
foarte întinsă şi deci că posibilităţile lui sânt mai mari decât ne-am 
închipuit... 

— Poate. Deocamdată însă, cu toate „părerile" tale, nu se poate trece la 
experimentarea „schimbării vremii" cu ajutorul termogonului. 

— Asta e clar. Trebuie să-l mai punem la punct. În tot cazul, nu mai poate 
fi vorba de experimentarea planificată pentru vara anului următor la 
Săveni... 

— Nu sânt de loc de acord, protestă Vintilă Dancu, înfierbântat. 

De data aceasta, Luca nu mai zâmbi. Așteptă cu înfrigurare. Fraza 
aruncată de el adineaori fusese doar o momeală. Logic, i se părea, desigur, 
că el, Luca, are dreptate. Dar nădăjduia că Dancu va găsi argumentele care 
să-i răstoarne convingerea. 

— Ce aveam noi aici? continuă Dancu. O simplă machetă! O machetă, la 
dimensiunea 1/20, în care foloseam însă un aparat cu o acţiune mult mai 
puternică decât îngăduiau dimensiunile modelului... Nu, nu... Într-o lună o 
să reconstruim totul şi... 

Luca dădu din umeri. Nu era convins. 

— Bine! Să zicem că a fost o greşală această nepotrivire dintre 
dimensiunile cupolei şi puterea aparatului. Dar ce l-a făcut să intre în 
funcţie așa, pe neaşteptate? 

Dancu sugeră, foarte neprecis: 

— O întâmplare... 

— Fi, vezi? Asemenea întâmplări imprevizibile anulează tot ce-am făcut, 
totul! Pentru ce să mai pui în funcţiune aparate ale căror efecte nu poţi să le 
prevezi? Mai ales că, pe scară mare, aceste efecte ar putea fi catastrofale! 


Dancu înălță din umeri. Aruncă încă o privire către ruinele, cupolei. Apoi 
îl bătu pe umăr pe Luca, întorcând ostentativ spatele către ruine. 

— Nu-i nimic. Sânt sigur că vom izbuti să refacem totul şi să lămurim 
cauza catastrofei... O să construim un nou termogon și... O să reconstruim, 
şi celelalte aparate, și cupola. 

— Nu depinde numai de noi, răspunse Luca, încă deprimat. În tot cazul, 
deocamdată se poate spune că e un eşec. „Crearea locală a vremii" nu a dat 
încă rezultatele așteptate. 

— Nu-i adevărat! tuna Vintilă Dancu ieșindu-și dintr-odată din răbdări. 
Adevărul este că rezultatele au întrecut cu mult așteptările. Asta e!... 

Dar nu mai aveau ce să discute.. Tăcuţi, se îndreptară spre elicopter și 
porniră motorul. „Piedicile neaşteptate" despre care vorbise Luca la început, 
se iviseră, şi... cu adevărat pe neașteptate! 


II 


— Lasă treaba, Mircea! Azi am hotărât parcă să mergem la patinaj, nu? E 
zi liberă! Și tu, mereu cu nasul în notițe! 

O mână cu degetele subțiri şi fine acoperi foaia pe care o citea Mircea 
Baciu. Acesta protestă indignat. 

— Nu învăţ, Sanda! Mergem îndată la patinaj, deşi drept să-ți spun, m-ar 
amuza mai mult o plimbare cu elicopterul. Şi pe urmă... astea nu-s notițe. E 
o scrisoare! 

— O scrisoare? 

— Da, de la Săveni. 

Fata își încruntă fruntea. 

— Săveni? Pe unde vine asta? 

— Unu la geografie! Undeva, în Bărăgan. 

— Ei, şi ce-i cu asta? 

— Ce să fie... Sânt invitat acolo, la vară. Îmi scrie mătuşă-mea să mă 
pregătesc de pe acum pentru vacanţă... Vorba ceea: iarna căruţă şi vara... 

Fata râse. 

— Vacanţa la ţară! Nu-i rău... 

— Nu, nu-i rău de loc. Și unde mai pui că au acolo o livadă cu niște pomi 
grozavi şi nu știu câți stupi... O să mă duc... Da, da, neapărat. O să fie o 
vacanță minunată! 


III 


De la fereastra laboratorului pe a cărui ușă erau fixate inițialele de metal 
cromat „C.L.V.", - traduse de cei iniţiaţi în cuvintele de noi cunoscute 
„Crearea locală a vremii", - Irina privea în curtea luminoasa. Proaspete, 
tinere, tulpinile plantelor se înălțau cu ambiţie, mai-mai să atingă cerul. 
Flori în toate culorile curcubeului se întreceau să-și etaleze ispitele, doar- 
doar or atrage mai multe gâze. Irina murmură cu glasul ei de alto, 
aplecându-se peste pervazul ferestrei, câteva versuri din poetul ei preferat. 

Soare crud în liliac, 

Zbor subţire de gândac, 

Glasuri mici 

De rândunici 

Viorele și urzici... 

Primăvară, din ce rai 

Nevisat de pământeni. 

Vii cu mândrul tău alai 

Peste crânguri şi poeni? 

Fata închisese cu satisfacție robinetul de comandă al instalaţiei de 
condiționare a aerului. Primăvara îl condiționa parcă, în dimineaţa asta, mai 
bine decât numeroasele mașinării, termocupluri, etuve și instalaţii de 
umidificare din subsolul Institutului. 

Irina părăsi cu regret fereastra şi se așeză la masa ei de lucru, fredonând 
un crâmpei de melodie. 

De două luni, colectivul „C.L.V'-ului, - unde ea era mezina, - se 
despărţise în două grupuri independente. Unul îşi stabilise sediul pe teren - 
acolo, la marginea oraşului, lângă cupola reconstruită. Iar celălalt grup, din 
care făcea parte şi Irina, rămăsese la Institutul Central să urmărească 
statistic şi să integreze, cu ajutorul mașinilor electronice de calculat, datele 
atât de diverse ale situației meteorologice din întreaga lume. 

Harta întinsă pe masă, înfățișând situația maselor de aer în ţară și în 
întreaga Europă, o făcu să se încrunte o clipă. Da, iată, primăvara asta nu se 
anunţa atât de liniștită cum s-ar fi părut azi dimineaţă. Avea să mai dea încă 
lupte cu iarna cea bătrână, care începuse să dea înapoi încă de la mijlocul 
lui martie, dar nici azi nu fusese încă biruită pe deplin... Asta reieșea clar 


din numeroasele semne înșşiruite pe hartă într-o aparentă dezordine, în care 
ochii specialiștilor citeau, ca într-o carte. 

În această clipă, în odaie intră ca o vijelie — cu vânt de gradul 8 - Dancu, 
frecându-și bucuros mâinile, cu bărbuţa sa veşnic în vânt. 

— Gata, s-a hotărât! - tună vocea lui groasă. Plecăm la vară la Săveni, să 
experimentăm acolo. 

Irina deschise ochii mari, surprinsă, apoi zâmbi fericită. 

— Îmi pare foarte bine. Așadar, s-a rezolvat totul? 

Vintilă Dancu se încruntă. Sprâncenele sale groase, apropiate mult, 
aproape să se unească de rădăcina nasului, se adăugau la efectul bărbii 
scurte în aşa fel încât cel care-l vedea pentru prima dată luând o figură 
severă, rămânea cu impresia, de neşters a unei naturi primitive în revoltă. 

— Nu chiar totul!... Nu te-am pus la curent cu cercetările noastre din 
ultimele două luni... dar (şi figura sa se însenină) nu văd de ce n-aş face-o 
acum. Doar o să vii cu noi la vară! 

- Cum? 

Fata se făcuse roşie toată de emoție. 

— Da, da, s-a hotărât. Și, cum îţi spuneam, am refăcut experienţele. Totul 
a decurs perfect, aşa cum mergea și înainte de accident. Pe urmă, Luca a 
avut o idee: să cercetăm în ce condiţii se poate petrece o creştere atât de 
puternică a acţiunii aparatului, încât să provoace un dezastru asemănător cu 
cel din decembrie. Am mărit intensitatea curentului: s-au ars niște lămpi 
şi... atâta tot. Așa dar, nu era de vină o întâmplătoare variaţie a curentului. 

— Aţi făcut şi alte încercări? întrebă Irina, curioasă. 

— Da, am făcut și altele, - răspunse Dancu, pe gânduri. De pildă, am 
lăsat aparatul să funcţioneze singur, fără control: pe încetul, intensitatea 
acţiunii sale a scăzut. 

— Şi atunci, care este explicația catastrofei? 

— Nu există decât o explicaţie! Cineva a împins maneta care creşte 
puterea de acţiune globală a aparatului. Cu toate că nici aşa nu cred să se 
obțină un efect atât de puternic... 

— Atunci... un sabotaj? 

Irina tresări singură, când rosti cuvântul. Un sabotaj! Cine? Pentru ce? 

— Aşa ne-am gândit și noi. În special Valerică este convins că asta-i 
explicaţia... Totuşi, mai e o chestiune. Acţiunea termogonului ar fi fost în 
acest caz bruscă, aproape imediată. Așadar, individul respectiv n-ar fi avut 
vreme să fugă. Ar fi fost şi el absorbit de ciclon şi făcut una cu pământul. 


— Şi... nu s-a întâmplat așa? 

— Nu, pentru că printre sfărâmăturile rămase pe locul unde fusese cupola 
nu s-a descoperit nimic care să semene cu resturi omenești sau de 
îmbrăcăminte. 

Irina rămase pe gânduri. 

— ...e greu de crezut că cineva ar fi putut să pătrundă până sub cupolă. 
Sânt atâtea mecanisme de protecţie... Doar o bombă... 

— Imposibil! spuse Vintilă Dancu, nerăbdător. Am mai explicat doar că 
explozia dă efecte cu totul deosebite. Și, totuşi, - adăuga el după o scurtă 
tăcere, - nu văd altă explicaţie decât tot un sabotaj. Cineva, printr-un mijloc 
oarecare, a împins maneta. 

Dancu îşi recapitula pentru a suta oară împrejurările ciudate în care se 
produsese catastrofa din decembrie. Aparatul funcţionase dintr-odată cu cea 
mai mare putere pe care era în stare s-o dea, ba, aparent cu o intensitate 
chiar şi mai mare. Cum era posibil așa ceva? Trebuia, neapărat, ca cineva să 
pătrundă în cupolă şi să regleze termogonul în așa fel încât să funcţioneze la 
regimul maxim. Erau cinci contacte de stabilit. În clipa când ultimul era 
reglat, termogonul începea să acţioneze. 

Vintilă Dancu îi explică Irinei: 

— Desigur, se poate acţiona și din biroul de comandă. Dar la ora când s-a 
petrecut catastrofa... 

— Patru dimineaţa, își reaminti Irina. 

— Da, exact la patru dimineaţa... biroul era închis și curentul întrerupt... 

Dădu din umeri, renunțând pentru moment la rezolvarea unei enigme atât 
de complicate. 

Din nou uşa laboratorului se deschise şi în prag apăru silueta cunoscută a 
lui Valerică, dolofanul laborant al „C.L.V."-ului, cu un pacheţel în mână, 
cuprinzând o felioară de salam, între două felii de pâine unse cu unt. 
Valerică mușcă cu satisfacţie și dându-și seama, în aceeași clipă, că în odaie 
se mai află cineva, îşi ascunse repede la spate pachețelul cu sandviș. 
Degeaba! Fusese zărit - şi încă de cine? De Dancu, care îl luase până acum 
de multe ori peste picior pentru obiceiul său de a mesteca mereu, de 
dimineață până seara. 

— Să vă pun o problemă - începu Dancu cu vocea gravă de parcă s-ar fi 
adresat în chip de profesor unei clase. La ce greutate și volum o să ajungă 
prietenul nostru Valerică peste cinci ani?... Să facem o socoteală simplă. 
Dacă din fiecare sandviş, numai un gram se va depune sub formă de 


grăsime neutilizată (şi trebuie să recunoașteţi că nu e de loc exagerat), - asta 
însemnează că într-o zi rămân în organism cam 50 de grame. Pe an, cam 16 
kilograme. Peste cinci ani, prietene, o să trebuiască să închiriem o macara 
pentru ea să te transporte în deplasări! O să ai pe puţin 160 kilograme... De 
fapt, unul din lucrurile care pentru mine constituie o enigmă este dacă există 
cumva perioade ale zilei când nu mănânci... 

În acel moment, se auzi ţârâitul telefonului. Dancu ridică receptorul şi, 
profitând de ocazie, Valerică o şterse. 

Intră în laboratorul alăturat, pentru moment neocupat, se așeză pe un 
scaun și muşcă în sfârșit, cu furie, din sandviş. Valeriu Niculescu era un bun 
laborant și, pentru vârsta lui (avea 19 ani), era destul de calm. Dancu 
susținea și poate că nu fără temei, că era chiar prea liniștit, prea aşezat. Unii 
spuneau că această linişte îi era impusă de dimensiunile sale care, fără a fi 
enorme, îndreptăţeau totuşi epitetul său de „dolofan”. 

Valeriu ridică receptorul telefonului din odaie. 

— Centrul experimental, vă rog... 

De dincolo îi răspunse o voce. 

— Verificaţi vă rog cadranul numărul 5. Cât arată? O mică pauză. 

— Cum, dela care aparat? Dela termogon! Asta ne interesează! Cât e? 

Sprâncenele lui Valerică se ridicară în semn de mare mirare. Valoarea era 
de vreo două ori mai mare decât cea așteptată. 

— Învârtiţi butonul spre stânga... Cât e acum? 

Valoarea scăzuse la normal. Valeriu Niculescu mulțumi, puse receptorul 
la loc şi rămase pe gânduri. De ce crescuse atât de mult valoarea indicată de 
cadran? Asta însemna că înăuntru, în cupolă, se formase o mică furtună... 
Bine că făcuse acest control!... 

În toate astea plutea însă un mister. Cine pusese mâna pe butonul 
termogonului? Atunci, și poate şi acum? Ehei, îi spusese el tovarăşului 
Dancu că aici trebuie să se fi amestecat o mână vrăjmașă. 

- Fugi de aici (tunase Dancu), ai citit prea multe cărți ele aventuri! Păi 
dacă intra un sabotor în cupolă şi deranja termogonul, rămânea acolo, sub 
dărâmături... 

— Asta... cam așa era. Dar dacă... Dar dacă totul fusese aranjat din 
biroul de comandă, dela distanţă? Posibil, îi răspunsese de data asta Luca, 
numai că la ora patru dimineaţa totul e închis ermetic și curentul electric e 
întrerupt. Şi asta era adevărat. Totuși, un sabotor... De câte nu sânt ăștia în 
stare... Nu citise el, în colecţia aceea de aventuri, cum intrase unul pe 


întuneric într-un laborator, folosindu-se doar de razele infraroşii? Ei, dar 
totuşi, ce dovezi, ce urme avea? 

Valerică se îndreptă spre fereastră şi ochii îi căzură pe geamul deschis 
spre interior. Ca într-o oglindă spălăcită, își zări chipul. Cam umflat... cam 
prea plin... 

„De fapt are dreptate tovarășul Dancu, - murmură Valerică. De anul 
trecut m-am îngrăşat cu vreo zece kilograme! Ar trebui să mai las 
sandvișurile astea..." 

— Da, ar trebui să se ducă la doctor, îi spuse în acelaşi timp Dancu Irinei. 
Cred că e ceva patologic. De când îl tot pisez... poate că s-o învrednici. Nu 
e chip să-l întâlneşti fără să-l vezi mestecând! 

Când Vintilă Dancu ieşi din laborator, Irina își aruncă din nou ochii pe 
fereastră. Florile, aprilie, soarele cald - erau tot acolo, îmbiind-o. Dar fata 
era acum îngândurată. 

Care putea fi dezlegarea misterului? Cine împinsese oare maneta, 
provocând astfel distrugerea instalaţiei? 

Irina îşi recapitulă fazele creării „C.L.V."-ului. Năzuinţa de-a stăpâni 
vremea şi a o modifica după dorinţă era veche, dar părea, pentru mulţi, o 
utopie. Nici măcar explozia unei bombe termonucleare, care dezvoltă o 
energie enormă, nu este în stare să influențeze simţitor asupra vremii. Un 
uragan „matur”, cum îi spun meteorologii, dă o energie cinetică de 500 de 
trilioane de cai putere, deci echivalentul a mai multe mii de bombe atomice 
pe secundă - fără efectul radioactiv al acestora, însă! Așa dar, energia 
atomică părea că nu poate fi utilizată în acest scop, cel puţin sub forma 
exploziilor atomice. 

Dar, dacă vremea e greu de influenţat pe suprafețe mari, poate că nu e, în 
schimb, tot atât de greu de schimbat, după dorinţă, în zone mai restrânse. 

În acest scop s-a născut grupul laboratorului „C.L.V." - „Crearea locală a 
vremii", format iniţial din şapte cercetători... Bazaţi pe descoperirea 
efectului de condensare a vaporilor de apă provocat de anumite radiaţii 
infrasonice, porniseră să studieze felul în care s-ar putea stăpâni vremea. De 
altfel, aceasta era numai una din metodele de care se ajutau. Pentru că ceea 
ce se înțelege prin „vreme" reprezintă, de fapt, un amestec foarte complicat 
de numeroși factori. Când spui „vreme" te gândeşti la temperatură, la 
umiditate, la ploi și la zăpezi, acestea două din urmă alcătuind, în termeni 
de specialitate, precipitaţiile. Dar asta nu e totul. Prin „vreme" se mai 
înţeleg și datele despre presiunea atmosferică și despre vânt. lar vântul... ce 


înseamnă oare, decât faptul că aerul, - adică mediul care conţine toate 
elementele enumerate până acum, acest aer deci, se schimbă, fuge cu viteză 
mai mare sau mai mică? 

Şi iată că, dacă omului i-ar fi cu putință să provoace această mișcare a 
maselor de aer, să le schimbe, sau să le amestece într-un anumit fel, atunci 
el ar putea schimba vremea după dorință. Răcind într-un anumit fel o masă 
de aer care are un anumit grad de umiditate, specialiștii ar putea determina 
de pildă, căderea ploii. 

Și acestea sânt numai câteva idei foarte generale despre ce ar putea face 
omul. Există desigur, multe feluri în care vremea ar putea fi înrâurită. 
Pentru a le cerceta, pentru a le găsi pe cele mai bune, se constituise aşadar, 
laboratorul „C.L.V.". Se construise pe terenul experimental al Institutului o 
cupolă transparentă, dintr-o substanţă plastică, în interiorul căreia se făceau 
experienţele. Asta era macheta atmosferică a cercetătorilor. 

Cea mai importantă contribuţie fusese însă adusă acum vreo doi ani, prin 
descoperirea efectului unei cantități mari de radiații combinate - raze 
infraroșii și alte radiaţii - asupra cărora cercetătorii nu dăduseră prea multe 
amănunte. Fenomenele fizice produse duceau la o modificare a însuşirilor 
masei de aer și la atragerea în vecinătate a altor mase. Era, oarecum o 
imitare - pe scară redusă - a felului cum se petreceau fenomenele chiar în 
natură. Aparatul care producea aceste fenomene era termogonul. lar alături 
de el se aflau multe alte aparate, cu acţiuni diferite asupra numeroaselor 
elemente ale vremii. 

Un aparat umezea aerul, altul emitea radiaţii având o acţiune de 
condensare şi aşa mai departe. „Eroul", însă, punctul de atracţie și, desigur, 
şi cel care provocase catastrofa, prin forţa sa dezlănţuită - ca un robot 
neascultător - rămânea termogonul. 

Cercetările și experienţele realizate aici se sprijineau, printre altele, pe 
rezultatele obţinute în urma unor zboruri făcute încă mai de mult de oameni 
de ştiinţă îndrăzneţi, în inima unor uragane. Astfel, încă prin 1947, R. H. 
Simpson a zburat cu un avion în „ochiul” adică în centrul unui uragan 
atlantic denumit Giorgie. Trebuie spus, în paranteză, că fiecare uragan este 
botezat de către meteorologi cu nume de obicei de oameni de parcă ar fi 
vorba de fiinţe vii şi nu de oarbe manifestări ale naturii. 

Același cercetător a mai colindat, după aceea, tot cu avionul în 1951, în 
centrul taifunului Pacific „Margie". Cu acest prilej, a studiat fenomenele ce 
se petrec în centrul taifunului. Cu ajutorul diferitelor aparate pe care le avea 


la bord și al radiolocaţiei, Simpson a descoperit câteva fenomene extrem de 
interesante, în legătură cu mișcarea curenților de aer. 

Bizuindu-se, aşa dar, pe aceste cercetări, precum și pe numeroasele date 
extrem de amănunțite, furnizate de meteorologii sovietici, C.L.V.-ul pornise 
la treabă şi, în scurtă vreme, cercetările întreprinse în acest laborator 
fuseseră încununate cu succes. Da, de succes - până la catastrofă. Iar după 
aceea, din nou succes!... 

Irina se gândi la ipoteza sabotajului. Cineva voia oare să împiedice 
ducerea mai departe a experienţelor, reuşita lor? Poate, dar... cum? Intrarea 
în cupola în care se făceau experienţele era controlată de zeci de mecanisme 
electronice, pentru a se împiedica orice accident. N-ar fi putut pătrunde deci 
aici decât cineva care cunoștea toate aceste amănunte - deci, doar unul din 
cei șapte la care se adăuga, desigur, şi Valerică. 

Dar Irina nu izbuti nici în ruptul capului să-și imagineze ca unul din ei ar 
putea să aibe gânduri criminale. 

„„„Și totuşi... Ce altă explicaţie plauzibilă există? 


IV 


Prin fereastră se zăreau defilând în viteză stâlpii de telegraf, împovăraţi 
de sârmele pe care, aliniate ca la paradă, ciripeau pline de entuziasm 
nenumărate păsărele. Valerică privea, aspirând cu nesaţ imaginile, la drept 
vorbind destul de monotone, care se perindau fără oprire. Privea și, - pentru 
că orice călătorie aţâţă apetitul, - mușca fără grijă dintr-un măr. Fără grijă - 
deoarece, în colțul opus al compartimentului, Vintilă Dancu și Teodor Luca 
erau prinşi într-o furtunoasă discuţie în contradictoriu, în timp ce Irina 
liniştea, din când în când, valurile prea aprigi ale controversei. 

Valeriu Niculescu făcu cocoloş în mână hârtia în care învelise sandvișul 
şi o aruncă pe fereastră. Hârtia zbură prin aer ţinându-se încă puţin pe urma 
trenului, apoi ateriza într-un tufiş. Urmărind-o cu privirea, Valerică întâlni 
ochii unui om între două vârste, care se întorseseră în acea clipă și-l priveau 
insistent. Totul, o singură clipă - apoi, figura dispăru de la fereastra 
compartimentului vecin. 

— Aşa dar, - spunea în acea clipă Vintilă Dancu, roșu la față și cu bărbuţa 
tremurând de indignare, - crezi că ne putem lipsi de celelalte aparate? Crezi 
că termogonul este suficient? Ei bine... 

— Dar n-am spus asta, îl întrerupse Luca, foarte liniștit. 

— Aha! Dai înapoi! făcu Dancu, triumfător. 

— Nici asta. Dar cred că termogonul singur este în stare să provoace 
schimbări importante ale vremii... 

— Dar nu în sensul dorit de voi, înţelegi? Ha ha! O să poruncim ploaie - 
şi o să vină secetă! Dacă n-or fi şi celelalte... 

Valerică simţi deodată că este privit, pândit. Discuţia celor doi continua, 
dar el nu-i mai da ascultare. În dreptul ușii, cu mâna pe clanţă, se oprise 
omul între două vârste, a cărui privire o întâlnise adineaori, la fereastră. 
Privea în compartiment, studiind parcă figurile pasagerilor. La o zguduitură 
a trenului, își desprinse mâna de pe clanţă și dispăru. 

Valerică rămase cu ochii îndreptaţi spre ușă. Nu cumva?... Dacă acesta 
era un agent... sau chiar sabotorul, care-i urmărea... punând la cale cine 
ştie ce nouă acţiune?... Să le spună? Nu, o să râdă din nou de el. Mai bine 
să aibă grijă... O să fie cu ochii în patru și, când l-o prinde cu mâţa-n sac, 
atunci să vedem, ce-o să mai zică tovarăşul Dancu? 


Și scoțând din buzunar „Misterul uzinei submarine" îşi continuă lectura 
palpitantă... 


V 


— Aşa dar, ne-am înțeles, - spuse Luca. Este vorba de nişte încercări. 
Încercăm să schimbăm vremea, după voință. 

— Da, am înţeles - spuse deputatul, care participa la această „consfătuire 
fulger" împreună cu alți patru sau cinci oameni din sat. Cu toate că, adaogă 
el, îngrijorat, acum nu prea ne-ar trebui ploaie... 

— O să încercăm să nu vă facem nici un fel de pagube, deși înțelegeţi, 
câteodată s-ar putea să nu se întâmple chiar așa cum am voi noi. În orice 
caz, trebuie să ştiţi că e vorba doar de niște încercări. S-ar putea să 
izbândim. S-ar putea să dăm și greş... 

Dancu îl privi cu reproș, dar își înghiţi protestele. 

— Nu-i cu supărare! zise un om între două vârste, îmbrăcat în straie 
ţărăneşti, dând cu înţelegere din cap. 

— V-am spus toate astea pentru că trebuie să cunoaşteţi care o să fie 
cauza vremii schimbătoare ce o să urmeze, după cum nădăjduim. 
Deocamdată, fiind vorba doar de încercări, nu cred că e nevoie să anunțăm 
pe toată lumea. Să zicem că sântem aici pentru cercetări... că instalăm un 
observator... În fond, nu-i nici o minciună, căci o să instalăm un 
observator... 

Oamenii se ridicară. Erau cu toţii de acord. 

— Vă urăm succes, tovarăşi! 

— Mulţumim! 


VI 


Pe cer se alungau, una după alta, cele mai ciudate și înfricoşătoare fiare. 
Cu nasul lipit de geamul rece, cu bărbia sprijinita în pumni, Mircea urmărea 
evoluţiile fantastice ale umbrelor negre, cu chip de dinosauri, de păsări 
uriaşe cu aripi întunecate, de urşi imenși sau de rechini cu boturile căscate. 
Norii în necontenită schimbare abia lăsau să filtreze, prin țesătura lor, 
câteva raze de lumină. 

August, ziua zecea, ora 16,30. Toiul verii. Altitudine: 15 metri deasupra 
nivelului mării. Media temperaturii în aceste locuri, pentru luna asta, după 
mărturia afişelor climatologice: 22°C. 

Și iată că azi, la ora 10 dimineaţa, pe un cer senin ca sticla, termometrul 
special adus de la Bucureşti, învelit cu grijă în vată și ferit între cămășile 
din valiză de studentul Mircea Baciu, - absolvent al primului an al facultăţii 
de fizică, - nu se învrednicise să arate mai mult de 8*C (opt grade Celsius) 
în luna lui Gustar! Mercurul se încăpățânase timp de două ceasuri să 
rămână acolo - şi pace bună. lar oamenii umblaseră pe stradă încotoșmănaţi 
în haine groase, ba unii chiar cu pardesiuri, de parcă ar fi sosit noiembrie 
cel posomorit și înnegurat. După numai două ceasuri, temperatura urcase 
brusc până la 30 de grade, şi apoi se stârnise un vânt năpraznic. 

Sosit azi dimineaţă pe la ora 7, Mircea n-o găsise acasă decât pe mătușa 
Ioana, pe care reumatismul n-o lăsase să plece la câmp. După căldurile 
aprige de la București, temperatura scăzută de azi dimineaţă era ca un duş 
rece. 

— Nu mai înţeleg nimic! mormăi Mircea. Să fii nevoit să închizi geamul 
acum, în toiul verii! 

Și, necăjit, lăsă în farfurioară, neatinsă, linguriţa cu miere groasă, scoasă 
din „stupii straşnici" atât de lăudați. 

Învelită cu o pătură, mătuşa Ioana, ghemuită într-un scaun, privi cu jale 
pe fereastră. O dureau genunchii, şalele şi umerii; de-abia putea să se miște 
- şi îi era tare necaz că nu fusese în stare să iasă la câmp. 

— Uite, până şi muştele s-au chircit. Sânt amorţita de-a binelea, - 
remarcă ea. Nu ştiu, zău, ce-i cu vremea asta. Ferească sfântul! 

— Sfântul ca sfântul, dar trebuie să existe şi o explicaţie ştiinţifică. Vezi 
matale, o fi vorba de o masă de aer rece, nimic de zis! Dar cum de a ajuns 
până la noi cu temperatura asta joasă... nu-mi pot explica. 


— Cum adică? 

— Păi, pe drum trebuia să se încălzească. 

— O fi mers prea repede, îşi dădu cu părerea mătuşa Ioana. 

Mircea zâmbi la această explicaţie simplistă şi dădu din umeri. 

— S-ar putea să ai dreptate... totuși... 

Și, nemulţumit - ca întotdeauna când nu putea să dea de cap vreunei 
probleme care-l frământa, - Mircea începu să se plimbe nervos prin odaie. 
Pe perete, o scoarță țesută cu migală își desfășura câmpul multicolor cu flori 
şi crengi stilizate. Deasupra ușii se aflau agăţate două ploști foarte vechi. 

De mult voia mătușa Ioana să le arunce. Unchiul Sava se împotrivise: îl 
legau de ele atâtea amintiri... De câte ori, cu ploștile împodobite cu flori şi 
panglici, nu fusese vătăşel pe la nunțile din sat şi din împrejurimi! 

lar când venise nepotul lor, Mircea, de la Bucureşti, ploştile îi căzuseră 
tânărului cu tronc. 

— Astea, mătușă Ioana? spusese el, cu accent de mare nedumerire. 
Ploștile astea vrei matale să le dai la gunoi? Nu vezi ce vechi sânt? 

— Păi tocmai de aia, Mirceo! 

— Nici să nu te gândeşti, mătușă loană. Astea-s lucruri de preţ. Mai bine 
mi le dai mie și le duc la Muzeul satului din București, când am să plec. 

Și... ploştile rămăseseră mai departe atârnate colo sus, în perete, 
aşteptându-și sorocul. 

Tuşa Ioana își privi nepotul. Zdravăn flăcău! Înalt aproape cât ușa, de ţi 
se părea că se izbeşte cu capul de tocul ei când trece pragul. Vânjos ca un 
urs, şi cu nişte ochi albaştri - ca ai ei - de se prăpădeau fetele după el. De, îi 
semăna mătușii. Ehei... pe vremea ei! Și când a plecat de aici, sânt vreo 
zece ani de atunci, era numai un boţ de om. 

Ei, trec anii! Și acum, ce s-o fi frământând atâta? A mai fost doar prin 
satul ăsta, al Săvenilor, şi altă dată vreme nelalocul ei și a trecut cum a 
venit. 

— Tuşă loană, eu ies niţel în uliţă. 

Și, luându-și din mers haina, Mircea deschise uşa și plecă. 

Cerul era tot mai înnegurat. Nori groşi, de furtună. Deodată se porni să 
plouă. Picături mari cât lacrima cădeau atât de des, încât, până să intre în 
curtea cea mai apropiată, pentru a se adăposti sub o streașină, haina i se udă 
leoarcă. Un dulău hămăi de undeva, dintr-un coteţ, dar nu îndrăzni să 
înfrunte potopul și renunță curând să mai protesteze împotriva pătrunderii 
intrusului. 


Uliţa se transformă, în scurtă vreme, într-o albie de râu... Apoi, nu trecu 
mult și de sus începură să cadă bulgărași mici de gheață. Bătea cu piatră! 

Răpăiau pe acoperișuri ca niște ciocănașe de tobă, apoi săreau ca mingile 
pe pământ. Pe alocuri, pe unde le îndrumau streaşinile, se adunau 
grămăjoare-grămăjoare de pietricele de gheaţă. 

Cădeau când vertical, când oblic, bătând în uși, în pereţi și în geamuri, de 
parcă ar fi cerut încuviinţare să pătrundă în casă. Deodată, în apropiere se 
auzi un zăngănit de geamuri. Mircea întoarse capul. O fereastră fusese 
spartă de puterea grindinii. 

De sub streașină, lipit de peretele casei necunoscute, Mircea Baciu privea 
cu necaz această dezlănţuire a naturii. Din când în când, atunci când vântul 
abătea prăpădul spre zidul de care se rezema, ploaia și gheaţa îi izbeau 
picioarele şi manșetele pantalonilor, care se asemănau acum din ce în ce 
mai bine cu burlanele prin care era condusă apa căzută din norii de sus. 

O exclamaţie, parcă rostită în urechea lui, îl făcu să tresară. Cineva se 
afla la fereastră - clar era evident că nu putea să-l zărească, pentru că 
Mircea stătea paralel cu zidul. 

— Hm, poate că ar fi trebuit să-i cer voie să mă adăpostesc aici, îşi spuse 
Mircea. Dar în ocazii de astea... 

Nu apucă să-şi ducă gândul mai departe, când auzi o voce groasă. Omul 
de dincolo de fereastră vorbea, pesemne, cu cineva. 

— Asta-i o adevărată porcărie. Parcă ne-a făcut-o într-adins! Poftim, ne-a 
spart geamul! 

Mircea nu putu să-și dea seama ce-i răspunse femeia dinăuntrul camerei. 
Pentru că era o femeie - cu glas plăcut de alto. În tot cazul, vocea de bas 
interveni din nou, foarte distinctă: 

— Trebuie să începem neapărat o nouă acțiune. Chiar azi! 

De astă dată, vocea de alto vorbi mai tare. Probabil că femeia se 
apropiase și ea de fereastră. 

— Cum plouă! Dar dacă totuşi termogonul ar produce singur toate... 

— Acţiunea combinată trebuie neapărat începută, - repetă vocea de bas 
cu încăpățânare. Cu orice risc! Acum e momentul propice. Nu-l putem 
pierde şi trebuie să combinăm termogonul cu... 

Un fulger orbitor despică în această clipă cerul întunecat de ploaie şi fu 
urmat de un tunet care bubui asurzitor. Restul frazei se pierdu în vacarm. 
După aceea, Mircea nu mai putu să audă nimic - pesemne că cei doi oameni 
se îndepărtaseră de la fereastră. 


Tulburat, Mircea Baciu rămase locului. Ce s-ar fi cuvenit să facă acum? 
Desigur, din punct de vedere al „bunei creşteri" nu era nimic de laudă în 
comportarea lui. Tuşa Ioana ar fi avut toate motivele să-l tragă de urechi - 
mă rog, unde învățase el să asculte la fereastră? 

Dar, pe de altă parte, ceea ce auzise era foarte ciudat. Vocea de bas 
vorbise despre o „acţiune" care trebuia începută. Se putea să nu fie nimic 
deosebit. Dar, mai departe, adăogase „cu orice risc"...Convorbirea devenea 
suspectă. 

Despre ce „risc", despre ce „acţiune" putea fi vorba? Mircea nu avea nici 
cea mai mică idee - dar se simţea îngrijorat. Hotărî să caute să afle cine 
locuia în casa aceasta. Ploaia se domolise acum, nu mai curgea așa de 
sălbatică - se transformase dintr-un șuvoi nestăvilit, într-un fel de „efect de 
stropitoare", cu picături mărunte. Tânărul se dezlipi de peretele care, cât de 
cât, îi servise până acum drept pavăză și, ieşind din curte, o luă la fugă, în 
aerul rece. Hămăitul dulăului răsună în ograda părăsită. Și, dacă Mircea s-ar 
fi uitat înapoi, ar fi zărit la fereastra spartă capul unui tânăr dolofan care-i 
urmărea fuga cu o privire neliniștită. 


VII 


La prânz, Teodor Luca se întoarse în camera unde-şi stabiliseră „cartierul 
general". Își scoase impermeabilul, îşi controlă dungile pantalonilor, ca 
întotdeauna impecabile și, frecându-și mâinile ca să se încălzească, i se 
adresă vesel lui Dancu: 

- Ei, ce spui? Succes formidabil! 

— Nu sânt de acord! răspunse acesta acru, punându-și tacticos ochelarii 
cu rame groase. 

Luca îl privi mirat. Nu se aștepta la o împotrivire şi de data aceasta. 
Doar... fenomenele fuseseră atât de clare! 

— De ce nu? 

— Pentru că n-ai folosit toată gama de acţiune a termogonului. Şi, în 
special, n-ai utilizat şi acţiunea combinată a celorlalte aparate. Te-ai 
mulțumit cu producerea câtorva condensări și răciri. Mâine... mâine ai să 
mă lași pe mine pe teren și tu ai să rămâi aici, la aparatele înregistratoare. Ai 
să vezi!... 

Luca dădu din umeri. 

— Lucrăm după un plan... îi aminti el. 

— Da, şi o să-l depășşim, fără discuţie! 

Uşa camerei de alături se deschise și apăru Irina, urmată de un tânăr care 
mușca zdravăn dintr-un măr. 

— Valerică! strigă Dancu. 

— Utilizarea resurselor locale... comentă Irina. Livada din curte... 

— La Bucureşti spuneai că n-ai timp de doctor - i se adresă Dancu lui 
Valerică. Poftim, aici o să ai. Azi după masă, s-a isprăvit: te duci la 
dispensar! 

Valerică dădu din cap, în semn că a înţeles şi aruncă cotorul mărului pe 
fereastră. 

— Cum a mers treaba? întrebă Irina. 

— Azi am utilizat elicopterul... îi răspunse Luca. 

— Nu aţi uitat promisiunea? Mă luaţi și pe mine, când... 

— Nu, nu, n-am uitat - o linişti Luca, zâmbind. 

— N-am zburat niciodată cu aşa ceva... Și... știți... ar trebui să ne 
gândim la cele întâmplate azi dimineaţă. 

Luca o privi, întrebător. 


— Ce anume? 

— Discutam lângă fereastră când, deodată, am văzut - sau, mai bine zis, 
Valeriu a văzut un om, care a zbughit-o pe poartă și apoi a fugit. 

Luca se încruntă. 

— Un om? 

— Da, confirmă Valeriu Niculescu, așa a fost. Cred că a tras cu 
urechea... 

Luca tăcu și căzu pe gânduri... 

— S-ar putea ca omul ăsta să nu fie străin de... 

— Te gândești la dezastrul din iarnă? întrebă Dancu. 

— De ce nu? Noi am bănuit că ar putea fi un sabotaj, deși nici acum nu 
ne dăm seama cum a putut fi înfăptuit... Oare acest om... Spuneţi-mi, l-ați 
văzut la față? 

Vintilă Dancu înălță din umeri. 

— Nu. Era întors cu spatele şi a dispărut atât de repede, încât nici măcar 
Grivei n-a avut timp să reacționeze... 

Tăcu o clipă, apoi continuă: 

— În tot cazul, asta nu ne împiedică să ne continuăm lucrările. Să fim cu 
ochii în patru, dar... să nu ne oprim! 

Luca îi puse mâna pe umăr: 

— În privinţa asta, sântem perfect de acord! 


VIII 


Valerică ieşi de la dispensar îngândurat. Se părea că are o „disfuncţie 
glandulară complexă" adică, după cum îi explicase doctorul, secrețiile 
interne ale diferitelor glande nu se făcea chiar aşa cum trebuia. Trebuia să ia 
felurite tablete, să-şi facă injecții cu substanţe purtând denumiri ciudate, să 
țină, vai! - regim şi să-și ia, pentru moment, un concediu de odihnă. Tocmai 
acum, când activitatea era în toi şi când, după câte se părea, se strângea laţul 
în jurul sabotorului! 

„Ala trebuie să fie" îşi zise el, amintindu-și de tânărul înalt care o 
zbughise din curte. Şi în timp ce mergea, începu să treacă în revistă 
evenimentele de până acum. Prin urmare, explozia - sau ce-o fi fost — de pe 
terenul experimental din Bucureşti, putea fi explicată. Cum? Hm... nu era 
prea clar. Dar, în tot cazul, o explicaţie în care acţionase sabotorul trebuia să 
existe. Sigur!... Dacă cumva acest individ săpase un canal subteran, un fel 
de tunel? Se introdusese pe sub boltă, și acolo pusese în funcţiune 
aparatele... sau poate o bombă cu fitil. lată o explicaţie! 

Dar omul din tren? Era o persoană între două vârste. Poate că omul din 
tren și cu tânărul de azi dimineaţă nu erau decât unul și același individ, 
deghizat. „Omul cu o mie de feţe"... 

Vorba era, ce mai punea acum la cale? Trebuia să fie cu ochii nu în patru, 
ci în opt, sau în șaisprezece. Poftim, tovarășe Dancu! lată... că nu visez! 
Valeriu Niculescu a pus mâna pe vinovat! „lartă-mă, Valerică... Înţeleg 
acum că ai avut dreptate!..." 

Valerică vedea în faţa ochilor scena emoţionantă, care avea să 
restabilească adevărul, când se ciocni cu cineva la fel de îngândurat. 
Scuzaţi! Pardon! Îşi continuă drumul, vag neliniștit. De ce? Și după zece 
paşi îşi dădu seama. Asta era! Sigur! Tânărul care o zbughise! Purta acelaşi 
costum! 

Se întoarse... și se opri locului, țintuit. Tânărul dispăruse. Parcă fusese 
înghițit în adâncurile pământului! 


IX 


În dimineața zilei următoare, Mircea își frecă ochii cu mulțumire. N-ar fi 
putut spune pentru ce avea această senzaţie de liniște, de satisfacţie. Privi în 
jurul său. Toate păreau neschimbate, ca de obicei. Pe măsuţa de lângă pat, 
cartea pe care o începuse ieri seară, „Probleme ale fizicei atomice", mai 
stătea încă deschisă, cu un creion așezat în loc de semn între pagina 24 și 
25. Papucii se găseau în faţa patului, acolo unde-i lăsase înainte cu o seară. 
Liniştea era întreruptă adesea, ba de un cotcodăcit viguros - parcă 
recunoștea glasul moțţatei celei albe - ba de lătratul vreunui câine din vecini, 
ba de mugetul unei vaci... 

Și, deşi nimic nu părea schimbat, totuși avea senzaţia că... 

Dar... asta era! Lumina albă, strălucitoare a soarelui pătrundea în odaie 
prin ochiurile ferestrei, ca fascicolul de raze al unui reflector! Asta-i dădea 
senzaţia de mulțumire, la început nelămurită. 

Încă de ieri seară, după vreo trei ore de ploaie neîntreruptă, de parcă - 
vorba mătușei Ioana - s-ar fi rupt baierile cerului, vremea se mai domolise. 
Unchiul Sava se întorsese într-un târziu acasă de pe câmp, cu hainele zbicite 
de vântul rece care se stârnise după oprirea ploii. 

Plouase tare şi pe lângă câmp, dar - lucru care unchiului Sava i se păruse 
tare ciudat - numai până într-un anumit loc. Pe ogoare piatra nu bătuse. Din 
fericire, recolta nu fusese de loc primejduită. 

- Ce zici de asta, Mircea? îl întrebă unchiul Sava. Uite, să zicem că 
podeaua odăii ar fi câmpul. Atunci se cheamă că ploaia a mers numai până 
în marginea velinţii ăştia - şi nici un lat de unghie mai încolo. A plouat tare 
peste grajduri și case, le-a bătut şi cu piatră, poftim! Dar dincoace de 
marginea velinţei - adică, vreau să spun, pe câmp... nimic!... pământul abia 
s-a umezit!... 

- Mâna lui dumnezeu, rosti mătuşa Ioana, minunându-se. 

— Că n-o fi coborât dumnezeu pe pământ, să tragă linie cu băţul: până 
aici să plouă, iar mai încolo ba! îi răspunse unchiul Sava cu ciudă. Ne-a zis 
nouă de la Sfat că s-ar putea să se schimbe vremea zilele astea. Mult ne-am 
mirat când am văzut una ca asta. Nu ne dumiream de loc. Da pe urmă mi- 
am zis: pe astea nepotul meu o să le lămurească, că doar el este student la 
Bucureşti. Mircea se roşi tot și-și întoarse capul, ca să nu se vadă. Încercă o 
explicaţie rudimentară. 


— Vezi, unchiule, într-o parte a ţării plouă, într-alta nu. Asta o știe toată 
lumea. Dar undeva trebuie să se afle granița între locul unde plouă și cel 
unde este uscat. Și iată că s-a nimerit ca limita asta să fie tocmai acolo unde 
mi-ai zis. 

Unchiul Sava clătina capul, în chip că a înţeles, dar cu oarecare îndoială. 
Și avea dreptate omul - își spuse Mircea - pentru că în realitate, aceste 
limite nu sânt atât de fixe: ele fluctuează - ba încolo, ba-ncoace - cu zeci de 
metri. Explicaţia era, totuși, cea mai plauzibilă. Ba, chiar, Mircea ar fi putut 
spune că nu cunoaște vreo altă explicaţie, nici mai bună, nici mai proastă. 

— Oricum, unchiule Sava, - continuă Mircea Baciu, - îmi pare tare rău că 
nu m-ai luat cu dumneata. Aș fi văzut și eu, cu ochii mei... 

— Ce, nu mă crezi? se răsti unchiul cu o sclipire războinică în priviri. 

— Ba da, cum să nu te cred. Numai că poate aș fi putut să-mi dau seama 
mai bine... şi pe urmă mi-ar fi plăcut să pun mâna din nou pe unelte. Am și 
uitat de ele, de când tot învăţ... 

Unchiul Sava zâmbi, făcând cu ochiul către mătușa Ioana. 

— Mă băiete, ţi-am spus. Ai venit să te odihnești aici. Nu zic, peste două- 
trei zile o să avem nevoie de multe braţe și atunci, da, te iau cu plăcere. Dar 
până atunci mai plimbă-te prin sat, mai stai pe malul râului, că doar ai 
muncit toată iarna... 

— Fie! De poimâine viu cu dumneata. Nu-ţi mai iei cuvântul înapoi! 

Fusese o seară veselă. 

Dar acum, în dimineaţa asta însorită - o dimineaţă obișnuită, caldă, de 
august - întrebările începură din nou să se reverse peste multumirea sa. Care 
a fost cauza acestei nete delimitări a zonei de ploaie? Cum se făcea că ieri 
fusese atât de frig? Că plouase cu piatră? Și amintindu-și de celălalt fapt, 
cutele de pe frunte i se adânciră şi mai mult. 

Ce însemnase conversaţia misterioasă de la fereastra spartă a casei sub 
streaşina căreia se adăpostise? Unchiu Sava îi explicase că acolo locuiau 
niște tovarăși de la București care instalau un observator meteorologic. 
Foarte bine. Dar meteorologii nu întreprind „acţiuni”, ci măsoară 
temperaturile, presiunile sau umiditatea. Şi încă nu „cu orice risc”... Era 
acolo, totuși ceva suspect. 

Se întrebă dacă să întreprindă ceva - şi nu izbuti să ia o hotărâre. Se putea 
foarte bine să fi fost vorba despre o chestiune absolut obișnuită - cum ar fi 
de pildă plantarea unor zarzavaturi, spălarea rufelor sau tunderea ierbii. Şi 
astea-s, doar, acțiuni. Sânt oameni care se ceartă chiar și pentru fleacuri - 


aşa e firea lor. Şi, pe măsură ce se gândea, Mircea devenea tot mai convins 
că aşa trebuie să fie, chiar. Sigur: necazul provocat de spargerea geamului, 
de ploaia care putea să se eternizeze şi să îngreuneze făptuirea cine ştie 
căror proiecte de instalare a staţiei meteorologice... Citise prea multe cărți 
de aventuri, asta era! 

...Dar ziua asta, care începuse atât de frumos, parcă (tot vorba tușei 
Ioana) o „deochease" cineva. lată în rezumat o clare de seamă a evoluţiei 
vremii în această memorabilă zi de august. 

La ora 7, oră la care Mircea se trezeşte timp frumos: cer senin, aer 
răcoros (după ploaia de ieri) care mai apoi se încălzește însă treptat, așa 
încât pe la 9 dimineaţa vremea nu se deosebește prin nimic de aceea a 
oricărei alte zile obișnuite de vară. 

La ora 9 şi jumătate: din senin, fulgere, tunete, apoi o ploaie torențială 
până la ora 10. Ploaie de vară, s-ar spune, dar cam prea de dimineaţă. 
Mircea se întoarce de pe malul râului ud până la piele. 

La ora 10 şi un sfert: timp din nou frumos. Gospodinele scot rufele la 
uscat. Mircea, cu costumul schimbat, pleacă iar în sat. 

La ora 11: gospodinele își strâng iute rufele. 

Plouă mărunt şi îndesat, ca toamna. „Ploaia asta ţine câteva zile", își dă 
cu părerea tuşa Ioana. Mircea, înapoiat la timp, îşi ia umbrela și porneşte 
din nou prin sat. 

La ora 12: ploaia a încetat. Norii au dispărut. Din nou soare, frumos, 
lumină. 

La ora 12 şi jumătate: ceaţă. Da, da: ceaţă, deasă s-o tai cu cuțitul. 
Mircea, care a pendulat până acum între casă și râu, stă trist pe mal și 
meditează că, dacă îndrăzneşte să facă o mişcare, riscă să facă o baie 
involuntară. Nu se vede nici la doi pași. 

Nu vom continua cu această dare de seamă. E destul că, la ora 18, 
Mircea, trântit în pat, examina cu atenţie paginile „fizicei atmosferice" luată 
de el de la Bucureşti, încercând să se descurce în această neverosimilă 
amestecătură de toamnă şi primăvară, iulie și octombrie, mai şi august... 

Intre timp ușa se deschise și apoi se închise încet. Tiptil, în vârful 
picioarelor, de pat se apropie un puști de vreo 12 ani. Mircea ridică privirea, 
surprins. 

— Ce-i Mihăiţă? 

— Dacă te supăr... făcu băiatul, schițând un gest de retragere. 

— Ba de loc. Citeam despre vreme, știi, despre cauzele schimbărilor ei... 


Mihăiţă feri de pe frunte, cu mâna, o buclă blondă ce-i tot venea în ochi 
şi întrebă: 

— Îmi spui şi mie? Aş vrea să ştiu... ce-o fi apucat-o azi? 

Mircea se gândi o clipă. Puştiul terminase școala elementară, aşa încât 
avea acum ceva cunoștințe ştiinţifice. Numai că nu era atât de lesne să 
lămureşti ce-o apucase azi pe capricioasa vreme! 

— Vezi tu, - începu el, - vremea se schimbă de foarte multe ori. Se 
întâmplă să plouă și pe urmă să se facă frumos chiar în aceeași zi... numai 
că, de asemenea întâmplări ca cele de azi, drept să-ţi spun, n-am mai auzit. 
Vara, de multe ori, se pornesc aşa numitele furtuni de căldură. Pe lângă 
acestea, mai importante sânt schimbările de vreme provocate de fronturi. 

Termenii și împărțirea nu erau întocmai cei întrebuințaţi în manuale, însă 
Mircea încerca să facă lucrurile mai clare. Mihăiţă îl privi totuşi nedumerit. 

— Schimbări de fronturi? întrebă el. Nu înţeleg ce nevoie e de fronturi. 
Ce, e război? 

— Nu e vorba de fronturi de luptă, ci de fronturi meteorologice. Nu 
război între oameni, ci un război meteorologic între diferitele mase de aer. 
Dar... ascultă-mă. Spuneam că există mai întâi așa numitele furtuni de 
căldură. Aerul de la sol se încălzește puternic vara și se ridică. Vaporii de 
apă pe care-i cuprinde se condensează datorită temperaturii mai scăzute 
care se află acolo sus la înălțime. Aşa iau naștere nori groși, care dezlănţuie 
câte o ploaie scurtă, dar foarte violentă - o aversă, cum se cheamă. 

— Va să zică, asta-i datorită căldurii prea mari... 

— Întocmai. Dar cele mai importante schimbări ale vremii se datoresc 
mișcărilor maselor de aer. Există mase de aer care se întind pe sute de mii 
de kilometri pătraţi. Ele au o anumită temperatură şi umezeală. La locul 
unde se ating două mase de aer cu însușiri diferite, se află frontul 
meteorologic. 

— Aha! Deci tot de un fel de luptă e vorba, nu? Cum s-a întâmplat azi!... 

Unchiul Savu se întoarse în seara aceea mai devreme acasă. Părea tare 
necăjit. 

— Ei, unchiule, îl întrebă Mircea - cum a fost azi vremea? Tot aşa, a 
plouat până la linie? 

— Ba azi şi-o fi ales alte linii, că a plouat și la noi, peste tot, numai nu 
așa tare. 

— Ei, atunci de ce eşti necăjit? 


— S-a întâmplat în sat ceva... ceva cum n-a mai văzut nimeni. Acum o 
jumătate de ceas! Ştii fântâna aceea dinspre livada școlii? 

— Nu prea o ştiu bine. Dar... dacă-mi spui... 

— O fântână frumoasă, nouă, curată,... ce să zic... 

Venise şi tuşa Ioana să asculte şi era acolo şi Mihăiţă, care rămăsese 
alături de Mircea. Unchiul Savu continuă. 

— Acum, pe seară, s-a pornit un vânt năpraznic și... a supt apa! 

Mircea căscă ochii mari. 

— A supt apa? 

— Aşa cum îţi spun. S-a ridicat în sus o vâltoare de apă, de credeam că-i 
sfârşitul pământului. Pe urmă s-a dărâmat fântâna. 

— Doamne fereşte! strigă tuşa Ioana. 

— Ai văzut dumneata, asta? întrebă Mircea cu îndoială. 

- Cu ochii mei. Și acum ne cheamă la Sfat. Pesemne, să punem mâna și s- 
o facem la loc. Nu zic, asta e bine, dar cum s-a putut întâmpla așa ceva? 

— Mâna diavolului! comentă tuşa Ioana. 

— Mai că-ţi vine să crezi și aşa ceva! mormăi unchiul Savu. 

„E cu totul inexplicabil”, se gândi Mircea. Nu mai aşteptă ca unchiul 
Savu să se întoarcă de la Sfat, ci se culcă. Dar nu izbuti să adoarmă repede. 
Și, noaptea târziu, îi reveniră în minte cuvintele auzite la fereastra spartă în 
timpul potopului de ieri. „Să trecem la acţiune". Oare o substanţă explozivă 
n-ar fi putut să arunce totul în aer, inclusiv apa? Era în tot cazul mai puţin 
neverosimil decât acest „vânt care suge" al unchiului Savu. 


X 


O scurtă tăcere, ca aceea premergătoare unei furtuni, domnea în odaia 
luminată discret doar de o lampă de birou. În afara fascicolului luminos care 
inunda masa, răsfrângându-se, o penumbră plăcută învăluia totul. 

— Este inadmisibil acest fel de a pune problema! zise deodată omul cu 
ochelari şi cu o bărbuţă care se agita în raport direct cu starea de nervozitate 
a posesorului ei. 

— Dragă Dancule... începu Luca. 

— Nu mă lua te rog în chestii de astea cu „dragă Dancule" - tună vocea 
de bas a primului. Demonstrația a fost clară, nu-i aşa? 

— Desigur, deşi cam neașteptată. Puteai să mă previi... 

— Recunoști că nu mai e nevoie de nici un argument? întrebă din nou 
Dancu. 

— Aici nu mai pot fi atât de sigur. Asta nu-i totul. Gândește-te că nu 
cunoşti încă unii factori importanți. 

Dancu îşi frecă nerăbdător bărbuțţa. 

— De ce să umblăm pe ocolite, stimate Luca? Nu-ţi place metoda mea 
combinată. N-am ce face. S-a dovedit că am lucrat bine. Rezultatele... 

Luca îl întrerupse. 

— Știu. Distrugerea fântânei. 

Dancu tăcu. După un timp, vorbi din nou cu un ton mult mai blând. 

— Acţiunea a fost neprevăzut de puternică. Aproape ca atunci când... 

— La ce te gândeşti? 

— La nimic! 

Luca îşi puse mâna pe umărul lui Dancu. Se vedea bine că omul acesta 
voinic, veşnic în fierbere, era acum abătut, neliniștit. Nu trebuia să rămână 
așa. Și, exista o metodă foarte simplă pentru a-l readuce la tonusul său 
natural. 

— Hai, - spuse Luca, - să-ţi pun eu o întrebare. Cât durează? 

— Cât? repetă întrebarea Dancu. 

— Da. Asta e ceva foarte important, recunoşti? Acum e rândul meu să te 
întreb... 

— Desigur, dar... 

— Aha! „Stimate" Dancule, - pentru că nu vrei să-ţi spun dragă, - am 
impresia că te-ai împotmolit la acest „dar”... 


— Şi ce vrei, atunci? 

— Atunci, nu pentru că vreau, dar pentru că este necesar, totul trebuie 
repetat, și asta în chip foarte organizat. Până acum am impresia că ne-am 
jucat... ca niște copii. E timpul să experimentăm serios. Și mă refer chiar la 
acţiunea combinată a diferitelor metode, pe care o susţii... 

Dancu îl privi mânios. S-a jucat, el, ca un copil? 

— Bine, dar tu însuţi, ieri... 

— Da, începusem o experienţă pe care ai stricat-o. Mâine vom relua totul 
metodic. 

Dancu se ridică de pe scaun și începu să se plimbe înfuriat prin odaie. Își 
mângâia de zor bărbuţa și blestema în gând. 

— Fi, şi experienţele de până acum? 

Luca zâmbi. Îşi atinsese scopul. 

- Sânt folositoare. Ne vom servi de ele ca de lucrări - cum să spun - 
preliminare. Însă acţiunea cea mare va începe mâine. 

Dancu se dădu învins. 

— Şi acum, să vedem cum o să ne organizăm munca. Trebuie să-ți dau o 
ştire destul de neplăcută. Valerică pleacă mâine la București și rămânem 
fără laborant! 

— Cum? De ce? 

— L-a examinat doctorul de aici. Cică are nevoie de odihnă și de 
tratament special, la clinica endocrinologică. 

— Halt! şi acum, cine o să ne servească de lest? 

Luca râse mulţumit. Dancu își regăsise umorul... 


XI 


La ora 7 dimineaţa, postul de radio transmise, ca de obicei, buletinul 
meteorologic. La aparatul aşezat pe măsuţa din sufragerie, Mircea şi 
Mihăiţă - căci ceilalți membri ai familiei lui Savu plecaseră la câmp înainte 
ca ei doi să se trezească - putură să asculte, la fel ca mulţi alți locuitori ai 
comunei Săveni, un comunicat cu totul obişnuit, care însă îi uimi pe mulți. 
Doar câţiva zâmbiră unii amuzaţi, alţii satisfăcuţi - auzind cuvintele 
crainicului. 

„Buletin meteorologic. Institutul Meteorologic comunică: În ultimele 24 
de ore, vremea s-a menţinut frumoasă în toată ţara. Nu au căzut precipitații. 
Maxima de ieri în aer a fost de 32 grade, iar minima de 18 grade. Timpul 
probabil..." 

— Bine, dar, asta nu-i adevărat! exclamă Mircea, indignat. Ieri a plouat 
cu găleata! Iar temperatura a coborât la un moment dat până pe la 7 grade și 
5 zecimi. 

— Poate că n-au ştiut cei de la Bucureşti! îşi dădu cu părerea Mihăiţă. 

— Cum să nu ştie! Păi fenomenele astea nu se poate să n-aibă o întindere 
destul de mare... şi atunci trebuie să se afle... 

Și totuşi... Mircea căzu pe gânduri. După câte se părea, fenomenele 
fuseseră foarte limitate. Te pomenești că asistase la niște întâmplări unice în 
analele meteorologiei? Și „ăștia" care nu terminaseră încă să instaleze stația 
meteorologică locală! Ce bine că-și luase termometrul! Avea cel puţin 
câteva date pe care se putea bizui. Hotărî să scrie chiar azi o scrisoare în 
care să aducă la cunoștință Institutului Meteorologic fenomenele ciudate pe 
care le trăise ieri şi alaltăieri... 

În același timp, într-o casă nu prea depărtată, un om cu faţa împodobită 
de o bărbuţă simpatică își freca mulțumit mâinile. 

— Ai auzit, onorate Luca? În toată ţara, vremea a fost stabilă şi... hi! hi! 
frumoasă! Ei, ia să vedem cum o să fie astăzi? La lucru! 


XII 


Dincolo de marginea satului, pe pășunea care se întinde pe malul de apus 
al râului, se întâmplau, pare-se lucruri tare ciudate. Mai întâi, ceea ce sărea 
de la început în ochi era... un balon... 

Dar... nu un balon-jucărie, din cele care se vând pentru copii. Balonul 
ăsta ar fi putut ridica ușor în aer nu numai pe copil, dar chiar și pe părinţii 
lui. 

Mircea căscă ochii, uimit. Ce căuta în plin câmp, la marginea unui sat, un 
balon atât de autentic şi, în același timp, de anacronic? 

Era o apariţie ciudată, după atâtea alte ciudăţenii pe care, în ultimele 
două zile avusese prilejul să le vadă, să le simtă, să le audă şi aproape să nu 
le creadă. 

Toată noaptea Mircea fusese chinuit de remușcări. De ce nu anunţase la 
timp organele în drept? Poate că în acest fel ar fi putut să împiedice 
distrugerea fântânii. Cine ştie ce lucruri mult mai grave se puneau la cale? 

Aşa încât, dis-de-dimineaţă, după ce ascultă buletinul meteorologic, porni 
hotărât să dea pe față ceea ce aflase. Pe drum, însă, se gândise să se abată 
mai întâi pe la fântâna cu pricina. Şi... şi pur şi simplu, se rătăcise. În 
general, Mircea nu se bucura de un simţ de orientare prea bun. Adeseori, în 
Bucureşti, când mergea într-un cartier mai puţin cunoscut, i se întâmpla să 
se învârtească multă vreme în jurul unor străzi fără să găsească casa pe care 
o căuta și unde mai intrase totuşi. 

Așa încât, nimic de mirare că acum, mergând pe baza indicaţiilor sumare 
ale unchiului Savu şi fără să mai întrebe pe nimeni, o luase razna. Mai 
ciudat era că nimerise tocmai pe câmpul ăsta, unde - lucru straniu - se afla 
un balon, cu nacelă, cu frânghii și chiar cu trei ocupanţi, - în sfârşit, un 
balon în toată puterea cuvântului. 

Mircea se îndreptă cu paşi mari spre această apariție demnă de romanele 
de aventuri de la sfârşitul secolului trecut. Unul din cei trei oameni aflați în 
nacelă, cel mai vânjos şi mai înalt, avea o bărbuţă, purta nişte ochelari cu 
rame groase şi era îmbrăcat într-o salopetă groasă de piele. 

— Ei, tinere, ce-i cu dumneata? tună vocea lui de bas. 

Mircea tresări. Glasul îi era foarte cunoscut, deși îl auzise numai vreme 
de câteva minute. 

— Mă uitam şi eu... răspunse el, întrebându-se ce atitudine trebuia să ia. 


Cel de al doilea, un bărbat mai scund, cu părul cărunt, i se adresă la 
rândul său: 

— Vrei să ne vii în ajutor? Ăsta e un balon și dorim să-l lansăm. Uite, 
nici unul din noi nu e specialist în ale gimnasticei, ajutorul nostru e 
bolnav... şi trebuie să dezlegăm frânghia care leagă balonul de parul ăsta... 

Mircea își dădu seama că era luat drept un tânăr din partea locului. Nimic 
de mirare. Îmbrăcase straie de-ale unchiului său - pe ale sale, de la oraș, 
plouate și răs-plouate, le lăsase la uscat, urmând ca după aceea tuşa Ioana să 
le calce. 

— Bine, clar văd că aici sânt două frânghii - obiectă el, prinzându-se în 
joc. Una lungă și una scurtă. Pe care s-o dezleg? 

Îi răspunse cel de al treilea ocupant al nacelei, îmbrăcat într-o salopetă de 
piele asemănătoare cu a celorlalți şi cu o cască pe cap. Mircea remarcă 
acum, pentru prima oară, că acest al treilea viitor călător cu balonul era o 
tânără femeie şi că vocea ei de alto nu-i era nici ea necunoscută. 

— Pe cea mai scurtă. Cea mai lungă ne lasă să ne ridicăm până pe la 30 
de metri și pe urmă o putem desface de aici, de sus. 

Mircea o privi drept în ochii căprui și şovăi o clipă. Oare să dezlege 
frânghia? Nu cumva se pune la cale ceva şi mai îngrozitor decât distrugerea 
fântânei? Și apoi, îşi zâmbi foarte liniştit. Îi avea în mână! 

Se aplecă și desfăcu cu grija nodurile complicate care legau parâma de 
par. Parul gros înfipt în pământ, era de trei ori înconjurat de frânghie. 

În timp ce Mircea se străduia să desfacă frânghia, departe, la marginea 
câmpiei, se ivi silueta bine cunoscută a lui Valerică. Se opri puţin acolo 
unde se afla, punându-și mâna streaşină la ochi, ca să vadă mai bine. Cine 
era acela care meșterea la stâlpul de care era priponit balonul? 

Deodată, i se păru că-l recunoaște și scoase un strigăt pătrunzător. Cei trei 
ocupanțţi ai nacelei își întoarseră capetele. 

— Valerică. Ce-i cu el? întrebă Luca. 

— Nu ştiu... Are tren peste o oră... răspunse Dancu. 

— Ne face semne... 

În aceeași clipă, Mircea izbuti să desfacă ultimul nod. Cu o zmucitură, 
balonul se avântă spre cer. 

Numai că se întâmplă ceea ce nici unul din cei trei ocupanţi ai nacelei nu 
prevăzuse. Agăţat cu amândouă mâinile de frânghie, Mircea se ridică odată 
cu balonul. Și acum, se afla suspendat de un capăt de odgon, la vreo 20 de 
metri deasupra câmpiei, dând într-un chip destul de ridicol din picioare. 


Tânăra strigă, alarmată. Omul cu bărbuţă se aplecă peste marginea 
macaralei şi tună: 

- Ei, ce-ţi veni? Ce faci acolo? 

Situaţia era destul de complicată, dar întrebarea era cu toate acestea atât 
de caraghioasă încât Mircea pufni în râs. 

— Nu vezi? Sport în aer liber! 

Omul cu bărbuţa se întoarse către ceilalți: 

— Ce facem? 

— Ce mai întrebi, Dancule? Îl ajutăm să urce sus, în nacelă, răspunse 
bărbatul înalt. 

Și, aplecându-se peste marginea nacelei, îi întinse mâna lui Mircea. 

— Nu călca pe aparate! îi atrase atenţia tânăra. 

Mircea păși peste marginea nacelei şi privi curios împrejurul său. Se 
aflau aici o serie de aparate foarte interesante pentru un viitor inginer. 
Unora le ghicea utilitatea. Altele însă, nu știa la ce ar putea să folosească. 

Nu avu timp să le cerceteze cu de-amănuntul. De jos se auzeau niște 
strigăte disperate. Balonul se oprise la vreo 40 de metri înălțime, aşa încât 
glasul lui Valerică nu se auzea prea bine, dar semnele sale erau elocvente. 

— Te cunoaşte? întrebă Dancu, bănuitor. 

— Pe mine? Nu l-am văzut niciodată, răspunse Mircea cu nevinovăție. 

Bănuia ce voia să semnalizeze de jos tânărul acela dolofan: „feriţi-vă de 
străin! Vrea să ne dejoace planurile!" Ha! ha! Ba bine că nu! 

Dancu înălță din umeri și nu-i mai dădu atenţie lui Valerică. 

— Acum o să trebuiască să aruncăm niște lest, spuse el. 

— Parc-aş fi în secolul al XIX-lea, remarcă, cu glas tare, Mircea. Mă 
aştept acum să izbucnească vechea ceartă între partizanii aparatelor de 
zburat mai grele decât aerul și ale celor mai ușoare... 

Tânăra râse şi Mircea o privi cu recunoştinţă. 

— Dumneata eşti după toate probabilitățile, pentru cele mai grele... zise 
ea. 

— Depinde de aparat... și de ocupanții săi, - răspunse el, enigmatic. 

Aruncară doi saci cu lest, desfăcură cablul de siguranță și balonul se 
înălță brusc. 

— Suntem la opt sute de metri... constată Dancu, privind altimetrul. Cam 
asta este înălțimea la care ne vom stabili. Trebuie să punem în funcţiune 
aparatul. 

— Nu! Nu veţi face asta! 


Cu părul vâlvoi în bătaia vântului, cu ochii scânteietori, Mircea se aşeză 
în faţa aparatului spre care se îndrepta mâna omului cu ochelari. Luca îl 
privi cu uimire. Mânios, Dancu încercă să-l înlăture pe Mircea din cale şi 
primi în braţ o lovitură care-l făcu să dea înapoi. 

— Şi dacă o să vreţi să mă dați la o parte, o să aveţi de furcă cu mine. 
Sânteţi trei, dar eu sânt campion interuniversitar și măcar pe unul din voi tot 
îl trimit acolo, jos! 

Casele se vedeau mici de tot, ca niște cubuleţe în mijlocul unor întinderi 
verzi străbătute de aţa argintie a râului. 

Tânăra îl privea cu mirare, în timp ce Dancu fierbea de nerăbdare și de 
furie. Se făcuse roşu la faţă ca un rac și abia stăpânindu-se, încercă să-şi 
lărgească gulerul. 

— Cred că ar trebui să ne înțelegem, murmură ea. 

— Cu cine? Cu dobitocul ăsta? strigă Dancu. Fugi din calea mea că te fac 
praf! 

— Dragă Dancule... începu Luca. 

— Retrage-ţi imediat cuvintele! rosti Mircea, ameninţător. 

Roșu la față, Dancu îl privi drept în ochi. 

— Ba, retrage-te tu de aici! 

Și cu mâna dreaptă, pe neaşteptate, îi trase un pumn în bărbie. Dacă ar fi 
nimerit în plin, povestirea s-ar fi terminat aici. Dar Mircea nu se lăudase 
degeaba. Se eschivă cu o mișcare graţioasă și ripostă. 

Încăierarea fu rapidă, dar scurtă. Luca nici nu avu timpul să intervină. Cu 
o lovitură foarte științific plasată, omul cu bărbuţă fu făcut - în limbaj 
sportiv - knock-out. Se clătină o clipă, apoi, cu un zâmbet vag pe figură, 
parcă mulțumit de sine, se lăsă moale şi se lungi în fundul nacelei. În 
cădere, mâna sa lovi cadranele aparatului din dreapta, pe care se aflau 
câteva butoane. 

Se auzi îndată un zgomot ca la un contact electric, apoi un zumzet. 
Tânăra îl observă prima și se îndreptă repede către aparat. 

— Nu pune mâna! spuse Mircea, gâfâind. 

— Nu vorbi prostii! zise ea. Vrei să se întâmple o nenorocire? 

O clipă, încă, Mircea i se împotrivi, apoi, ca hipnotizat, rămase cu 
privirea aţintită în ochii ei, în timp ce ea răsucea butoanele. Luca și Irina se 
aplecară peste nacelă. 

— Prea târziu!... remarcă el cu necaz. 

— Dar ce se întâmplă? șopti Irina înspăimântată. 


— Nu-mi dau seama încă. Un fenomen nou... Emisiunea de raze 
termogonice a fost declanșată... Ia te uită ce-ai făcut, tinere!... 

Dedesubtul lor se zărea o adevărată trombă, care se rotea cu furie. Era ca 
o pâlnie, care răsucea frunze, praf, fulgi şi care urca, urca repede. 

O zmucitură le arătă că ajunsese și la balon. Nacela începu să tresalte. 
Încă o zguduitură - și încă una. Se ţineau cu mâinile de marginea nacelei, de 
frânghii, de plasa balonului... 

— Trebuie să coborâm, strigă Luca cu voce tare, ca să poată fi auzit cu 
tot şuieratul crescând al furtunii. 

Irina aprobă din cap şi căută lanţul supapei care, agitat de vânt, juca 
încoace şi încolo. În sfârşit, Mircea izbuti să-l prindă și-l trecu tinerei fete 
care trase încet de el. Gazul care umplea balonul uriaș de deasupra capetelor 
lor începu să iasă, șuierând. 

Dar era preia târziu! Vârtejul cuprinsese balonul, nacela, totul. Rotindu-i 
cu furie, îi răsuci în dreapta şi în stânga. Pradă furtunii, balonul se înălță 
vertiginos, zguduit încoace și în colo... Agăţaţi unii de alţii, palizi la faţă, 
cei trei oameni se priveau neputincioşi. De jos, de pe fundul nacelei se auzi 
un geamăt... 

Mircea se repezi, cercetându-l pe Dancu. 

— Îşi revine! strigă el. N-are nimic... Vrea să spună ceva... 

Irina se aplecă cu urechea la gura lui. 

- Radio! șopti Dancu. 

— Radio! strigă Irina către Luca. 

— Radio! spuse și acesta. Cum am uitat! Furtuna zmucea nacela, mai- 
mai s-o desprindă de balon. Se deplasau cu o viteză fantastică. 


XIII 


Agronomul Ştefan Ionescu aştepta, nedumerit, cu ochii pe cadranul 
ceasului. 

„Experienţa începe la ora 8 dimineaţa", așa fusese anunţat. Și iată că 
acum era 8 şi jumătate şi... nu se întâmplase nimic. Stătea la marginea 
câmpului, călare pe motocicletă, cu aparatele de măsurat la îndemână. 
Undeva, la câţiva kilometri, se afla un meteorolog, cu o altă serie de aparate 
încărcate pe o maşină mobilă, cu tracţiunea pe toate cele patru roți. 

Ca şi în zilele precedente, aşteptau un semnal. Astăzi urma să aibă loc o 
experiență cu caracter deosebit. Şi iată că tocmai astăzi, spre deosebire de 
celelalte zile, tocmai astăzi „cei de sus" cum spuneau ei, nu fuseseră 
punctuali. 

La început urmăriseră ascensiunea balonului. Jumătate din sat, ieșit din 
case, privise deasemenea cu gurile căscate acest fenomen încă nemaiaflat în 
analele Săvenilor - sat cu toate astea electrificat de o bună bucată de vreme. 
Balonul fusese adus în sat ambalat și umflarea lui, fixarea nacelei și în 
general punerea sa în funcţie se făcuse azi dimineaţă, pe câmpia din 
marginea satului unde nu treceau decât puţini oameni. „O fi vreo nouă 
invenţie de la București" îşi dădeau cu părerea unii, dând din umeri, fără să 
ştie că apariţia unui balon deasupra Capitalei ar fi stârnit cel puţin tot atâta 
vâlvă. Alţii, însă, priveau aerostatul cu bănuială. Nu le ieșea din minte 
povestea cu fântâna! E adevărat că ieri, la Sfat, li se spusese că era vorba de 
o anume experiență şi că lucrarea va fi reparată chiar de a doua zi. Dar cine 
ştie ce noi păţanii o să le mai prilejuiască mingea asta zburătoare? 

Dar pe urmă, balonul dispăruse. Undeva, la aproximativ doi kilometri de 
locul unda se aflau cei doi oameni, se formase centrul unei puternice 
tulburări atmosferice — asemenea unui ciclon. Se pornise un vânt puternic şi 
balonul nu se mai vedea. Ce se întâmplase? 

Fenomenele pe care tânărul meteorolog le aștepta nu se întâmplau. 
Deodată, aparatul de radio începu să uruie: 

— Taa-taa-taa, ta-ta-ta, taa-taaa-taa... S.O.S.! 

Semnale telegrafice? Nu fonice? Asta însemna o catastrofă! Însemna că 
aparatul de radio-transmisie de pe bord era deranjat. Încercă să descifreze 
mai departe. „Ciclon. Derivă, spre sud-vest. Viteză..." Comunicaţia se 


întrerupse aici, dar era suficient pentru a indica situaţia gravă a celor din 
balonul experimental. 

Meteorologul strigă şoferului: „Spre bază," Și accelerând, porni peste 
câmp, către un hambar care abia se zărea. 


XIV 


— O fi ajuns, comunicarea? se întrebă îngrozit Luca aranjându-și în 
același timp, cu un gest mașinal, pantalonii salopetei prea întinși la 
genunchi. 

Dancu, aşezat pe o banchetă laterală, clătina din cap melancolic. 

— lată dovada cea mai bună asupra persistenţei efectului, murmură el. 
De o oră sântem purtaţi pe aripile vântului și nici o ameliorare. 

Mircea, instalat pe bancheta din faţă, alături de tânăra, simţea că frigul i-a 
ajuns la oase. Tremura ca varga. 

— Tinere, pune-ţi combinezonul ăsta de zbor - îi spuse Teodor Luca, 
întinzându-i o salopetă dintr-o lădiţă. 

— Mulţumesc, îngăimă Mircea, îmbrăcându-se cu greutate în spaţiul 
îngust al nacelei. 

— Cred că ar fi cazul să ne prezentăm acum că soarta ne-a adunat la un 
loc, vorbi din nou Luca după o pauză. Despre scopurile dumitale nu sântem 
destul de lămuriţi, dar în situaţia în care ne aflăm, cel mai cuminte lucru 
este să dăm cărțile pe faţă. Pe mine mă cheamă Teodor Luca, inginer. 
Dânsul, care a suportat demonstrațiile dumitale de campion sportiv, este 
cercetătorul Vintilă Dancu, meteorolog. Iar tovarășa este asistenta noastră, 
Irina Sabin. Mircea îi privi la început mirat, apoi uimit, iar la urmă de-a 
dreptul îngrozit. Cum adică? Toţi oamenii ăștia... nu erau ceea ce bănuise 
el... ceea ce era convins... 

— Eu... se bâlbâi Mircea, eu sânt studentul Mircea Baciu, de la fizică. 

Fu rândul celorlalți să-l privească cu mirare. Cum? Acesta nu era totuși 
un sabotor? 

— Am impresia că situaţia noastră nenorocită se datorește unui şir de 
neînţelegeri... constată inginerul Luca. 

— Începând cu noi... şi sfârșind cu Valerică, continuă Irina. 

— Vă rog să mă scuzați, murmură Mircea. Am crezut... 

— Nu importă, - mormăi la rându-i cercetătorul. Vintilă Dancu, pipăindu- 
şi falca. Şi eu am întrebuințat termeni și acţiuni... prea brutale... 

Tânăra râse ciudat, un râs amestecat cu teamă. 

— Bravo. Ca într-un salon! Foarte frumos. Să-ţi dea lacrimile de duioșşie. 
la uitaţi-vă aici! 


Toate privirile se îndreptară în sus, spre locul indicat de degetul ei, și 
oamenii încremeniră de groază. Probabil că în urma agitaţiei necontenite 
căreia căzuse pradă aerostatul, mai ales acum o jumătate de ceas, când nu 
puteau să-și dea seama nici ce se întâmplă cu ei, două din cele patru 
frânghii care legau nacela de plasa balonului se roseseră. Abia câteva fire le 
mai ţineau. Dintr-o clipă într-alta, frânghiile se puteau rupe. Nacela n-ar fi 
căzut, dar s-ar fi răsturnat și... 

Luca scoase un strigăt de groază. Mircea măsură din ochi situaţia. Își 
dădu seama de pericol și propuse singurul lucru ce se putea face. 

— Sus! strigă el. 

Și, cățărându-se ca o maimuţă, ajutat de lungimea picioarelor sale, se 
agăţă de ochiurile plasei balonului. 

— Aşa, spuse el, acum, tovarășă Irina, pofteşte aici! 

Îi întinse mâna şi o ajută să se cațăre lângă el. Unul câte unul, ocupanţii 
nacelei o părăsiră, agățându-se de ochiurile plasei. 

Poziţia lor nu era prea plăcută. Plasa era făcută dintr-o țesătură foarte 
rezistentă, dar fină şi tăioasă. Încercară să nu se ţină cu mâna, ci cu braţele 
îmbrăcate în salopetele groase și, în felul acesta, își ușurară întrucâtva 
situaţia. 

Vârtejul se domolise, iar balonul rămăsese aproape staționar la o înălțime 
de peste 2000 de metri. Încercară din nou să coboare, eliminând o parte din 
aerul din balon. Dancu, în faţa căruia juca lanţul de comandă al supapei, 
izbuti să-l prindă şi trase. Aşteptară să audă șuieratul caracteristic al aerului 
care scapă... Însă nu se întâmplă nimic. Dancu trase din nou, cu 
deznădejde, şi rămase cu lanţul în mână. Se rupsese. 

Vuitul îndepărta balonul tot mai mult. Încotro avea să-i ducă? Cum avea 
să se termine această aventură neprevăzută? 

Deodată, Mircea se încruntă. Auzise un zbârmnâit. Privi în jurul său. Nu se 
înşelase. Colo, în zare, se vedea o siluetă. 

Irina oftă, ușurată. 

— Elicopterul bazei noastre! 

În scurtă vreme, zumzăind, elicopterul ajunse deasupra balonului şi se 
menţinu la viteza cu care înainta acesta. De pe marginea aparatului apăru o 
scară care alunecă până la cei atârnaţi de plasă. Dancu voi să se agate de ea, 
dar Luca îl opri, strigând disperat. 

— Nu! Stai! Ştii ce se întâmplă? Tu eşti lest! 


Într-adevăr, dacă unul din ei ar fi părăsit balonul, acesta, ușurat dintr-o 
dată, s-ar fi năpustit brusc în sus și ar fi distrus totul: și elicopter, şi oameni. 

Luptând să-și ţină echilibrul, Luca rupse o foaie din carnet și mâzgăli cu 
un creion câteva cuvinte. Apoi agăţă foaia de scară. După câteva clipe, scara 
fu din nou ridicată. 

„Faceţi o gaură în balon" citi stupefiat pilotul elicopterului. Apoi, 
înţelese. Căută într-o lădiță cu scule, găsi una ascuţită şi o aruncă cu vârful 
spre balon. O pocnitură scurtă, urmată de un vâjâit, se auzi îndată. 
Elicopterul urmări de aproape căderea balonului... şi în sfârşit, când cei 
patru oameni ajunseră pe pământ, ateriză și el. 

— Aşa dar, dumneata credeai că sântem niște sabotori, niște criminali? 
întrebă Teodor Luca, amuzat. 

Conversaţia avea loc a doua zi, la „baza" stațiunii experimentale de 
meteorologie aplicată Săveni. Luca era îmbrăcat într-un costum imaculat şi 
cu dunga parcă atunci călcată de un croitor iscusit. Irina, la fereastră, 
îmbrăţișa din ochi întreaga scenă. 

— De fapt, trebuie să mărturisesc că atunci când te-ai opus manevrării 
aparatului, și mie mi-a trecut prin minte un gând asemănător despre 
dumneata, - spuse Dancu, aşezându-și masiva făptură pe marginea unei 
mese care scârțâi, într-un protest inutil. 

— Vă rog încă o dată să mă iertaţi pentru toate neplăcerile pe care vi le- 
am produs, - murmură Mircea, foarte încurcat. Dar trebuie să știți că eram 
convins... Ah! De m-aș fi trezit cu o jumătate de ceas mai devreme. 

Ceilalţi îi priviră miraţi. Ce voia să spună? 

— Da. Dacă m-aș fi trezit cu o jumătate de oră mai devreme, - îi lămuri 
Mircea - aş fi putut să vorbesc cu unchiul Savu şi el mi-ar fi spus ce s-a 
întâmplat la Sfat și cum li s-a explicat absorbţia apei din fântână. Pe când 
aşa, v-am făcut numai necazuri... 

Luca îl bătu pe umăr. 

— Înţeleg că ai făcut totul cu cele mai bune intenții. 

— Dar, în definitiv, care sânt metodele dumneavoastră? 

Luca îl privi pe Dancu. 

— Prea multe amănunte n-o să-ți putem da, deocamdată. Ai văzut însă 
rezultatele: se pot obţine schimbări ale vremii după dorinţă, până la o limită 
teritorială foarte fixă. E adevărat că am comis și unele greşeli, ca la orice 
început. Creînd un centru de depresiune prea puternic, am aspirat pur şi 
simplu fântâna din sat. Trebuie să ştii, de altfel, că fântâna aceea şi-a refăcut 
între timp rezerva de apă. 

Mircea încercă o explicaţie. 

— E vorba de nuclee de condensare? 

— Te gândeşti la bioxidul de carbon solid? Acesta a fost întrebuințat încă 
de mai multă vreme pentru a produce ploaia artificială. Presărat din avion, 
el provoacă condensarea vaporilor de apă din atmosferă şi apoi precipitarea 
lor. Numai că astăzi, aceste metode s-au perfecționat mult. 


— Din câte-mi pot da eu seama - remarcă Mircea - atât ieri, când aţi 
aspirat nu ştiu cu ce scop apa din fântâna... 

Mircea făcu o pauză, în timpul căreia Dancu tuși, încurcat. 

— Cum spuneam, atât ieri, cât şi azi, aţi reuşit să creaţi o depresiune, un 
minim barometric foarte localizat, limitat... 

— Exact! Confirmă vocea de bas a lui Dancu. 

— Dar... cum aţi obţinut acest fenomen, de oare n-am auzit încă să fi 
fost provocat pe cale artificială? 

— În linii mari, l-am obţinut așa cum într un vas poţi să produci o cădere 
de presiune. De exemplu, dacă încălzeșşti într-un borcan aerul şi-l laşi să 
iasă, se formează pentru scurt timp o presiune scăzută, nu? Cu ajutorul 
aparaturii instalate pe nacelă, am produs o mare cantitate de raze infraroșii, 
care proiectate pe sol împreună cu alte radiaţii au produs o încălzire 
puternică. La această acţiune indirectă asupra aerului, se adaugă una directă, 
care imprimă aerului vibrații moleculare... Fenomenele sânt, desigur, cu 
mult mai complicate decât le expun eu acum... 

— Da... mai e ceva misterios, ca să spun așa - reluă Mircea, ferm hotărât 
să lămurească lucrurile până la capăt. De ce aţi folosit un balon și nu, de 
pildă, un elicopter? 

Dancu râse. 

— Bătrânul balon are multe elemente pozitive. Permite, de pildă, o bună 
utilizare a aparatelor noastre, care aveau nevoie de o suprafață largă de 
emisie. De asemenea, voiam să evităm masa metalică mare pe care o au 
aparatele de zburat cu motor şi care ar îi împiedicat o bună concentrare a 
radiaţiilor. Balonul nostru nu a utilizat aproape nici un obiect metalic. De 
aceea am și folosit otgoane de materie plastică, în loc de cabluri. 

— Şi... fântâna? întrebă iar Mircea. 

Dancu tuși din nou, încurcat, apoi continuă să explice. 

— Un ciclon asemănător celui de azi -- dar de intensitate mai mică - a 
aspirat o parte din apa ei. A fost o... o greşeală... 

Teodor Luca zâmbi. În sfârşit Dancu își recunoștea vina. 

— Gata interogatoriul, tinere!... În tot cazul cu toate greșelile făcute, noi 
nădăjduim că rezultatele cercetărilor noastre o să ajute la lămurirea vechii 
probleme: dacă omul va fi sau nu în stare să schimbe vremea după dorinţă. 

— Şi impresia mea este că răspunsul va fi pozitiv!încheie Mircea. 

— Şi aşa, tușă loană. De acum, vremea are să fie tot bună, ai să vezi. Şi, 
dacă n-o să fie bună, or să vină meteorologii s-o dojenească! 

Tuşa Ioana se uită lung la nepotul ei. Oare glumește sau vorbește serios? 
Mihăiţă râse. 

— Ei, cum să dojenească vremea? Glumeşti și mata! 

— Ba nu glumesc de loc! Aşa cum au mai dojenit-o... Ziceai, tuşă loană, 
că-ţi pare rău că tocmai la venirea mea aici e o vreme aşa de posomorâtă și 
de afurisită. Ei, află că mie nu-mi pare de loc rău. N-am avut o vacanţă atât 
de plăcută de când mă știu. Și unde mai pui că am cunoscut-o și pe Irina, 
care... 

— Irina? întrebă unchiul Savu, cu mirare. 

Mircea roși, fără nici un motiv. 

— O asistentă... foarte inteligentă... Pot învăţa multe lucruri despre 
meteorologie de la ea... 

Unchiul Savu îi făcu cu ochiul tușei Ioana. La asta, orice s-ar spune, se 
pricepea şi el, cel puţin tot atât cât nepotu-său... 

„Vorbeşte staţia de radioficare a satului Săveni! Ascultaţi un comunicat 
important azi la ora 141..." 

Acest anunţ răsunase de zeci de ori în difuzoarele înșirate pe străzi, în 
case şi pe câmpii, aşa încât la ora două, la amiază, toată lumea se strânsese 
roată în jurul difuzoarelor. Mulţi se întâmplaseră să fie la vremea aceea pe 
stradă și se strânseseră în jurul difuzoarelor de pe stâlpi. Printre ei se afla și 
Mircea, iar mai în colo unchiul Savu. 

„În satul nostru s-au petrecut, acum zece zile, câteva întâmplări 
neobișnuite. Mircea zâmbi imperceptibil. Ploi torențiale, vânturi aprige, 
călduri nemaiîntâlnite... Toate acestea nu au fost întâmplătoare... O echipă 
de oameni de știință meteorologi, au încercat să schimbe vremea după 
dorință!". 

— Şi ne-au supt fântâna! rosti un om, cu voce tare, şi ceilalți râseră fără 
supărare. 

Fântâna fusese de mult umplută cu apă și pusă în stare de funcţiune. 
Câţiva ţistuiră - să audă ce spunea mai departe crainicul - învățătorul din 
sat. 

„Ca la orice început, s-au întâmplat și lucruri neprevăzute, aşa că 
locuitorii comunei noastre au avut ele suferit unele mici necazuri. Membrii 
echipei de cercetări roagă să fie iertaţi, întrucât toate aceste neplăceri sânt 
jertfe în slujba ştiinţei..." 

Un murmur nehotărât însoţi ultima frază. 

„Astăzi am primit de la Bucureşti vestea care va apare mâine în toate 
ziarele, dar pe care cercetătorii au ţinut să ne-o aducă la cunoștința mai întâi 
nouă, celor din Săveni, nouă care am luat parte la încercările lor, cu toate că 
n-am ştiut pe atunci întocmai despre ce e vorba... Analizându-se cu grijă 
toate datele obținute, s-a ajuns la concluzia că vremea poate fi schimbată 
după dorință, pe zone restrânse, cu ajutorul aparatelor experimentate!..." 

Lumea izbucni în urate, spontan, și Mircea se trezi strigând tot atât de 
entuziasmat alături de ei. 

Luca privea, visător, de la fereastra laboratorului „C.L.V.”. Jos, în 
grădină, frunzele începuseră să prindă rugină. Dar toamna asta nu-i aducea 
în suflet melancolie... 

— Aşadar, toate experiențele noastre au reușit pe deplin, bătrâne! vorbi 
Dancu, apropiindu-se de el şi punându-i mâna pe umăr. Se înființează încă 
zece laboratoare „C.L.V." în ţară. 

— Am aflat. Şi ăsta e numai primul pas! 

— Nu sântem departe de punerea la punct a staţiilor de dirijare a vremii 
pentru fiecare regiune. Iți aminteşti? Când eram student, citeam cu nesaţ din 
„Transformarea planetei", a lui M. Ilin... Despre „staţii care să împiedice 
grindina din raionul de sud... 

— Sau să aducă ploaie în cel de nord... 

— Sau să înlăture furtuna de pe mare... 

— Sau - încheie Luca - să împrăștie norii cu apă suprarăcită de la nordul 
unui mare oraș, nori care reprezintă primejdie de givraj pentru avioanele 
care circulă pe linie!..." 

— Meteorologia viitorului! remarcă Dancu... 

— Meteorologia activă care, departe de a asista pasivă, neputincioasă, la 
desfăşurarea vremii, la „cearta Furtunilor”, o va modifica și o va pune în 
întregime în slujba omului!... 

Cei doi se priviră, serioşi, şi apoi izbucniră în râs. 

— Vorbim în lozinci! comentă Teodor Luca. 

În aceeași clipă, la ușă se auzi un ciocănit. Intră Irina, urmată de prietenul 
nostru Valerică. 

— Ei, ia să te văd! zise Dancu. Bravo! Aşa-mi placi. Acum ai o siluetă 
normală care se potriveşte unui tânăr la douăzeci de ani... Dar unde ţi-e 
sandvișul? 

Valerică râse, mulțumit. 

— Nu-mi mai trebuie... 

Dancu dădu din cap, satisfăcut, apoi rămase pe gânduri. Se ridică de la 
masă şi începu să păşească în lungul și în latul odăii. Irina și Luca îl priviră 
nedumeriţi. Era limpede că îl frământă ceva. 

— Şi totuşi... un lucru nu l-am lămurit încă. Ce s-a întâmplat atunci când 
s-a produs dezastrul acela din iarnă? Care a fost cauza?... 


— Un sabotaj... murmură Valerică. 

— Un sabotaj! Desigur, nu putem exclude nici această ipoteză, dar 
trebuie să spun că e foarte puţin probabilă - zise Luca. Chiar admițând că un 
sabotor ar fi pătruns, nu văd cum ar fi putut să provoace fenomenul acela 
de... aspirație, atât de puternică, încât să distrugă cupola. 

— Şi pe urmă, cine să fi fost sabotorul? 

— Cel care s-a urcat în balon! 

Irina râse. 

— Acela credea despre noi că sântem sabotori. O adevărată încurcătură. 

— la spune-ne, l-ai mai văzut pe Mircea Baciu? - întrebă Dancu, pe 
nepusă masă. 

Irina se roși, fapt absolut inexplicabil la prima vedere. 

— Nu..., adică... aşa, în treacăt... 

Luca interveni, aruncându-i lui Dancu o privire mustrătoare. 

— Să revenim la catastrofă. Dacă a fost acţiunea aparatului lăsat să 
funcţioneze singur? 

— Imposibil. Nu uita că era un model redus, și că... 

Deodată, Irina strigă, entuziasmată, întrerupându-l pe masivul cercetător 
meteorolog: 

— „Evrika"! Am găsit! Acţiunea cumulativă! Asta e! Acţiunea cumu... 

— Sigur... Când în urma... accidentului, ai căzut în nacelă, dumneata ai 
izbit maneta termogonului. 

— Da, care a intrat în funcţie şi a provocat furtuna... 

— Dar care în mod obişnuit nu ar fi putut face asta. De ce? Pentru că 
simultan funcționau și celelalte aparate. Înţelegeţi? Acţiunile lor s-au 
adunat, s-au cumulat, și... 

— Şi la asta trebuie să adăugăm și situația instabilă a vremii... Mi se 
pare că ai dreptate, Irina, - zise Luca. lată... și în cupolă... existau toate 
aceste aparate. Da... da... Seara funcţionarea lor a fost întreruptă de la 
cabina centrală, prin tăierea curentului, iar în cursul dimineţii, când curentul 
electric a fost restabilit, atunci au început să funcţioneze toate în același 
timp... E probabil că nu fuseseră oprite seara fiecare individual ci doar prin 
întreruperea curentului... 

— O greșală... 

— Gravă, dar posibilă. Şi singura explicaţie cu putinţă! spuse Luca, 
hotărât. De fapt asta confirmă ipoteza dumitale în legătură cu acțiunea 
combinată a diferitelor aparate. 


— Aşa dar toate problemele sânt rezolvate? Nu mai sânt și altele? întrebă 
Dancu, ironic. 

— Probleme... s-ar mai putea să fie. Dar orice problemă se rezolvă, până 
la sfârșit, afirmă Luca, privind-o pe Irina. 

Fata se aplecase pe marginea ferestrei. Din stradă, un tânăr student - 
proaspăt intrat în anul doi la fizică - îi făcea vesel semn cu mâna... 

Irina ieși repede pe ușă şi cobori. 

— Vezi? Meteorologii ăştia... până și toamna au transformat-o în 
primăvară! murmură cu vocea lui groasă Dancu, mângâindu-și gânditor, 
bărbuţa. 


Sfârşit 


TAINA DOCTORULUI PAVEL 


CAPITOLUL I ...în care autorul stă de vorbă cu doctorul Pavel și cu 
cititorii. 


Pe doctorul Tiberiu Pavel l-am întâlnit, pentru prima dată, prin 1965, - 
așa dar, acum vreo trei ani, - în autogirul care ne transporta spre malul 
mării. Fiecare din noi avea altă treabă. Eu plecam într-un concediu mult 
visat, să mă odihnesc pe țărmurile însorite scăldate de apele gălăgioase şi 
neliniștite ale Mării Negre. El avea de gând să înceapă o cercetare 
ştiinţifică, - una nouă, - sau să o continue pe cea veche care, acum, nu mai 
constituia nici un fel de taină. 

Dela întâlnirea noastră, au trecut, după cum spuneam, câţiva ani, şi am 
socotit că n-ar fi rău dacă aş scrie despre cele întâmplate. După cum spunea 
I. P. Pavlov, creierul nu păstrează la infinit impresiile primite sub forma de 
senzaţii, ceeace... O, iertați-mă! Sânt medic și... pur şi simplu, nu pot 
rezista. Cu acest prilej, vă rog de altfel să mă iertaţi și pentru viitor. Mi se 
întâmplă să mă las târât de discuţie și să întrebuinţez adeseori un limbaj... 
cam prea de specialitate. Dar, ce să-i faci... doar nu sânt scriitor, ci medic - 
şi medicilor li se mai iartă, nu-i aşa? Ceea ce voiam să spun era că nici un 
om nu poate scăpa de legile „uitării” şi, ca atare, cu cât o să mă apuc mai 
curând să aştern pe hârtie cele auzite, cu atât o să trec peste mai puţine 
amănunte interesante. 

Aşa dar, în ziua aceea când m-am întâlnit pentru prima dată cu doctorul 
Pavel, acesta nu mi-a făcut o impresie deosebită. Până atunci, nu-l 
cunoșteam personal; aflasem de el din auzite şi din articolele apărute în 
revistele de specialitate. Dar, între medici... am început să discutăm despre 
ale noastre. În toiul discuţiei am zărit pe fruntea sa o cicatrice palidă. Parcă 
ar fi fost provocată de vârful ascuţit al unei săbii. Cu toate că vorbeam 
despre problema deosebit de interesantă a terapeuticii medicamentoase în 
neoplasme. 

Cicatricea m-a dus cu gândul la duelurile dintre mușchetarii lui Dumas- 
tatăl şi gărzile cardinalului... Nu îndrăzneam, totuși, să-l întreb... 

— Îmi priveşti cicatricea? Are o poveste interesantă! îmi spuse deodată 
doctorul Pavel, citindu-mi pesemne în privire întrebarea pe care buzele nu o 
rostiseră. lată, - continuă el, - mai avem vreo două ceasuri până la 


Constanţa. Avem tot timpul să-ți istorisesc. Știu că, din când în când, 
dumneata... 

— Eu... păcătuiesc, într-adevăr, mâzgâlind la câte o povestire... 

— Dacă vrei s-o iei așa! Îți pun totuşi o condiţie... una singură... 

— Care? 

— Atunci când vei aşterne pe hârtie cele ce-ţi povestesc - dacă o vei face 
vreodată, dacă vei socoti povestea asta vrednică să fie cunoscută - să 
schimbi toate numele pe care le vei auzi. Ştii, nu e plăcut să ţi se cunoască 
anumite metehne sau slăbiciuni... 

Și astfel s-a făcut că am aflat întâmplările a căror descriere urmează. 
Trebuie să fie deci limpede că pe doctorul Pavel, pe asistentul său Tomescu 
sau pe locotenentul-major Iordănescu, nu-i cheamă în realitate așa... În 
celelalte amănunte, însă, lucrurile sânt absolut exacte, - vă rog să mă 
credeţi! 

Puteţi verifica asta cerând de la biblioteca Academiei, numărul 5 din 20 
februarie 1962, al revistei de medicină experimentală... O să găsiți acolo, la 
pagina 123, un articol semnat de un cunoscut cercetător, împreună cu 
colaboratorii săi şi intitulat „Date preliminare despre acțiunea trofică și 
stimulentă a substanţei denumită 1-11 asupra sistemului nervos central și 
periferic." 

Cam complicat, nu? Și totuși, oricât ar părea de neverosimil, totul a 
pornit chiar de aici... de la acest articol cu titlul atât de precis, de științific 
şi de puţin atrăgător pentru nespecialişti. 


CAPITOLUL II ...în care acţiunea ar putea să pară, la prima 
vedere, puţin cam confuză. 


Pe fereastră se zăreau acoperișurile „buildingurilor"” uriașe, dintre care 
multe ajungeau la dimensiunile zgârie-norilor. Lumini multicolore se 
aprindeau și se stingeau ritmic pe fațadele clădirilor, făcând reclama câte 
unui nou produs, mai „formidabil" ca toate celelalte. În sala de la etajul al 
43-lea, cineva rosti o frază scurtă, care rezuma tot: 

— Domnilor, dacă nu lansăm în scurtă vreme un medicament nou, 
falimentul este sigur!... 

— Şi, de data asta, un produs bun... adăugă unul din oamenii îmbrăcaţi 
în haine negre așezați în jurul mesei, aruncând o privire semnificativă către 
un om aproape obez, care se agita foarte stingherit în fotoliul său tapisat cu 
piele verde. 

Pe masă se aflau împrăștiate zeci de reclame ale casei „Provit", într-o 
risipă de culori plăcut armonizate și îmbietoare, de parcă s-ar fi lăudat nu 
medicamente, ci cele mai fine băuturi sau produse de parfumerie... 

— Ce să facem... ce să facem dacă nu apare ceva nou... se tângui 
grăsunul. Epoca penicilinei, a streptomicinei, a micinelor, a trecut!... 

— Vrei să spui că a trecut pe lângă noi. Că am pierdut trenul! Nu, 
directore, ne trebuie ceva tare! la te uită aici! 

Arătă cu mâna o pagină din noul număr al revistei „The medical news". 

— lată rezumatul unui articol care te-ar putea interesa... 

Omul citi, mormăind printre dinţi câteva rânduri. 

— „Date preliminare despre acţiunea... Autori: Doctorul Pavel și alţii. O 
substanţă stimulentă..." 

— Vă daţi seama ce poate însemna asta? întrebă cel care vorbise primul. 

— Mai tare ca penicilina! strigă unul din domnii în negru, parodiind un 
vânzător ambulant dela vre-un bâlci. 

— Mai tare ca streptomicina! adăugă altul. Amândoi se priviră o clipă și 
apoi râseră, amuzați. 

— Bine... dar... sânt studii preliminare, - zise directorul, şovăind. 

— Şi aşteptăm oare să se definitiveze? Ca să ne, sufle alții ideea? 

— Brevetul! Ne trebuie brevetul! 

— Formula! 

— Şi... cât mai repede! 


Și acum, să ne deplasăm la o depărtare de câteva mii de kilometri în 
spaţiu şi câteva săptămâni în timp... Încăperea este cu mult mai îngustă... 

Fumul de ţigară se adunase gros, să-l tai cu cuțitul. Sile simţi că-l ustură 
ochii, și-i frecă şi nu izbuti decât să-i facă să lăcrămeze şi să se înroşească și 
mai mult, Se îndreptă spre fereastră și învârti mânerul. 

— la mâna! 

Sile strânse pumnii și-și întoarse încet capul căutând să-l vadă pe cel care 
vorbise. Doi dintre bărbaţii prezenţi stăteau faţă în faţă, de o parte și de alta 
a unei măsuţe, aruncând zaruri şi mutând cu o preocupare demnă de o cauză 
mai bună, piesele jocului de table. În ritmul dictat de difuzorul răgușit al 
unui bătrân aparat de radio, pus în legătură cu un pick-up, în spaţiul liber 
dintre măsuţă şi fereastră dansa o pereche; o femeie între două vârste și un 
lungan cu părul zburlit, purtând o cravată al cărei model, la prima vedere, ţi 
se părea alcătuit din mai multe pete de cerneală roșie provenite dela vreun 
stilou defect. 

În sfârşit, cel de-al şaselea ocupant al odăii era, aşezat pe sofaua din fund, 
cu o carte în mână, cu o ţigară în colțul gurii... Sile îl privi și înţelese că el 
fusese acela care vorbise. Dintr-o dată atitudinea sa bătăioasă se îmblânzi 
reducându-se la o privire întrebătoare şi mirată. Părăsi fereastra şi se 
apropie de sofaua ocupată de omul între două vârste, îmbrăcat îngrijit, cu 
părul cărunt şi cu o mustăcioară fină, elegantă. 

— Nu e necesar să dăm de veste vecinilor asupra celor discutate aici... 

Sile dădu din cap aprobator, aproape înclinându-se într-o atitudine 
servilă... și se șterse la ochi. Fumul ăsta era totuşi grozav de usturător... 

— Fiţi atenţi! vorbi din nou omul cu mustăcioară. Ca printr-o minune, 
jucătorii terminară partida și, în aceeași clipă, dansul se sfârşi. 

— Acţiunea noastră, - continuă omul, vorbind rar şi încet, - începe 
duminică. Nu trebuie să uităm nici un amănunt. Așa dar, la ora 18, camionul 
va părăsi garajul și va începe să circule cu viteză redusă pe cele trei străzi... 
Alexandre, ai grijă. Nici un minut de întârziere... În acelaşi timp, Vasile va 
începe discuţia cu doctorul Pavel. 

...Explicaţiile nu durară mult. Unul după altul, cei cinci părăsiră odaia, 
tăcuţi... 

Totul era pus la cale. Și de astădată fusese vorba tot despre același om: 
doctorul Pavel. Dar ce făcea, în acest timp doctorul, de care pomeneau 
oameni atât de deosebiți și de depărtaţi ca latitudine, longitudine și timp? 


CAPITOLUL III ...în care Octav Tomescu trăieşte câteva întâmplări 
inexplicabile. 


— Unde sânt protocoalele experienţelor? întrebă doctorul Tiberiu Pavel, 
punându-și pălăria în cap. 

— Aici, în sertar, - îi răspunse asistentul, arătând cu mâna spre birou. Le- 
am pus în dosarul albastru. 

Doctorul Pavel făcu semn că a înţeles. 

— Spui că Azor a reacţionat normal? 

— Normal. 

— Bun... asta e interesant... Ei, mai rămâi? 

Pavel privi la tânărul înalt şi slab care răspundea la denumirea de 
Octavian Tomescu şi i se păru că roşeşte. Dar asta nu-l miră prea mult. Ştia 
doar că Octavian Tomescu era o persoană foarte emotivă, care roşea 
surprinzător de des şi nemotivat. 

— Da... O sa mai rămân câteva minute, - răspunse el, cu ochii plecați. 

— Atunci, la revedere! Pe luni dimineaţa! 

Și doctorul Pavel ieşi din laborator, fără să bănuiască nici o clipă câte zile 
şi mai cu seamă câte întâmplări ciudate urmau să se petreacă până când 
avea să se întoarcă în această odaie și să-și revadă asistentul. 

Rămas singur, Tomescu se așeză pe scaun. Apoi i se păru că aude un 
zgomot și luă o atitudine care trebuia să sugereze o profundă preocupare, cu 
mâna suport al frunţii și cu ochii pierduţi. După câteva secunde părăsi 
aceasta contemplare studiată şi începu să se plimbe fără rost prin laborator, 
lovind în trecere cu pantoful piciorul unui taburet rotund de metal, care 
începu să se învârtească. Se opri în dreptul dulapului de sticlă, privi în raftul 
de sus și aranjă în linie, - ca să se afle în treabă, - câteva borcane și sticle. 
Purtau toate o literă mare: „T", pe etichetă, iar alături, mai mici, scrise în 
dreapta jos, se aflau unele cifre: 8, 9, 10 sau 11. 

Octav luă ultimul flacon, notat cu T-11, privi în zare lichidul tulbure de 
pe fundul sticlei, o deschise, o închise, o puse la loc și apoi continuă să se 
plimbe în încăperea laboratorului ocolind scaunele. Se vedea cât de colo că 
gândurile lui Octavian Tomescu nu erau îndreptate nici asupra borcănaşelor 
şi sticluțelor din dulap, și nici asupra taburetelor din laborator. Un nou 
zgomot îl făcu să tresară... De astă dată, nu mai era insă o părere. Uşa se 
deschise și în pragul ei apăru o fată blondă, cu un cap mai scundă decât el şi 


cu ochii zâmbitori. Octav simţi că i se încălzesc, pe rând, obrajii, bărbia şi 
urechile și blestemă în gând această lipsă de echilibru a propriului său 
sistem nervos. 

— Am mai avut puţină treabă în laborator - își explică ea întârzierea. 

— Am... şi eu, - începu el bâlbâindu-se lamentabil - și eu... am avut... 

Și, ca întotdeauna când voia să înlăture starea sa emotivă, începu să 
întrebuințeze termeni tehnici. 

- Era o experienţă de reactivitate. Am urmărit o anumită temă, în legătură 
cu T-11, şi am încercat să înlăturăm efectele post-active... Aceste efecte... 

Simona nu era biolog ca Mircea, ci chimistă, - lucra cu un etaj mai sus, în 
laboratorul de chimie analitică al aceluiași Institut. Frazele lui Octav 
Tomescu deveneau câteodată greu de urmărit pentru unul care nu era 
specialist. Dar, pe de altă parte, Simona îl cunoștea destul de bine, așa încât 
nu aşteptă să isprăvească ceea ce promitea să fie începutul unui tratat despre 
reactivitatea organismelor. 

- Interesant - îl întrerupse ea. Mai rămâi? 

- Ba... ba vin şi eu. 

De fapt, drumul comun era foarte scurt - până în colţul străzii. De acolo, 
Octavian Tomescu o lua la dreapta, iar Simona la stânga. Nu încape îndoială 
că Octav ar fi dorit din inimă ca și de la colț înainte să meargă alături de 
Simona - dar de fiecare dată când ajungeau la acest punct geografic, i se 
punea un nod în gât. I se părea că aşa ceva ţine de domeniul fanteziei şi că 
ar fi din parte-i o îndrăzneală prea mare s-o însoţească până acasă. 
Diagnosticul, ca să vorbim în termeni medicali, nu e greu de pus: Octav 
Tomescu era timid. Timid și îndrăgostit. Cea mai nepractică asociere cu 
putinţă. 

În tăcere, străbătură alături spaţiul, din nefericire pentru el foarte scurt, 
care despărțea poarta institutului de primul colţ. Simona îi întinse mâna. 

— La revedere! 

— La re... Simona... pardon... tovarășă Bogdan, - îşi reveni el, făcând o 
încercare disperată. Am... Ce faci azi după amiază? Am două bilete la un 
matineu la teatru și dacă nu ai altceva de făcut, te invit... 

Totul, recitat foarte repede şi cu privirea aţintită în pământ, întocmai ca o 
poezie învățată pe dinafară de către un copil care n-ar înțelege mai nimic 
din ce spune. Adevărul era că această frază fusese repetată de cel puţin zece 
ori şi că numai așa avusese Octav curajul de a o rosti. 

Și, spre marea lui fericire, fata acceptă invitaţia. 


În acea zi, drumul de la colţul de stradă unde se despărțise de Simona și 
până acasă i se păru lui Octav pavat cu vată. Fluera vesel, se simţea în al 
şaptelea cer, şi nu vedea nimic nici în dreapta, nici în stânga sa. Simona 
primise! Îşi trecea din când în când mâna prin părul vâlvoi, ca şi cum ar fi 
vrut să se dezmeticească; se izbi de vreo două ori de trecători care-l priviră 
cu mirare pe tânărul care visa ziua în amiaza mare, iar un şofer își opri 
maşina, cu scârțâit asurzitor, la numai doi centimetri de pantoful său, fără 
să-l scoată din starea sa de reverie. Nici când ajunse acasă, nu-și venise încă 
în fire. 

Uită să-și scoată haina de stradă, uită să-și mai pună papucii - o tradiţie 
respectată cu strictețe în casa Tomescu - uită chiar să se spele pe mâini și se 
aşeză, zâmbind fericit, la masă. 

Pentru ca să înțelegem ceea ce are să se petreacă acum, este necesar să 
facem cunoştinţă cât de cât cu celelalte personaje, în număr de trei, care 
luau masa împreună cu Octavian Tomescu - cu toate că ele apar în această 
povestire în mod cu totul episodic și că, de bună seamă, nu vom mai avea 
prilejul să le întâlnim. 

lată-l mai întâi pe Petre Tomescu, - tatăl lui Octav. „Petrică e un om și 
jumătate", spuneau despre el tovarășii săi de la atelierul de prototipuri. 
„Aşezat, liniştit, gata întotdeauna să dea sfaturi sau îndrumări... Nu se 
supără niciodată... Şi ce muncitor priceput!" 

În ordinea descrescândă a vârstei, se cuvine să o prezentăm apoi pe Elena 
Tomescu, soția lui: mărunţică, foarte activă şi, în acelaşi timp, foarte timidă. 
Pe semne că de la ea moştenise Octavian această trăsătură. 

Pe Octav, care urmează la rând, îl știm de acum şi o să-l cunoaștem și 
mai bine ceva mai târziu, aşa încât nu are rost să îl mai descriem. Însfârșit, 
ultima cunoștință a noastră va fi Măriuca Tomescu, sora lui Octavian, o fată 
de vreo treisprezece ani, pasionată de desen şi de romanele lui Walter Scott. 

La început totul se desfășşură ca de obicei. Octav tăie pâinea cu aerul unui 
chirurg. Maistrul Petre Tomescu aprecie cum se cuvine ciorba şi ceru 
solnița pe care Octavian i-o întinse cu un aer distrat. Măriuca începu să 
povestească, între înghiţituri, cum reuşise azi să ia un cinci la matematică. 
„Era o problemă grea, dar i-am dat eu de hac... M-am gândit: cum să 
încep?"... 

Octav părea că ascultă, dar gândurile sale o luaseră, în realitate, înainte 
cu o oră, - la clipa întâlnirii. 


Și astfel, într-o atmosferă potolită, se scurseră cinci minute. Primul semn 
neobișnuit se manifestă la capătul acestui scurt interval de timp. 

- La fizică am făcut câteva experienţe foarte frumoase, spunea tocmai 
Măriuca, înflăcărată, continuând să turuie. 

Octavian simţi că i se urcă sângele la cap. Era o senzaţie destul de rară la 
el - trebuia să aibă motive foarte serioase pentru ca să i se întâmple aşa 
ceva. lar acum nu se petrecuse nimic deosebit: stăteau liniștiți la masă şi, ca 
întotdeauna, Măriuca le povestea ce mai era nou pe la școală. E adevărat că 
azi se dovedise mult mai volubilă ca în alte rânduri. Din această cauză, 
gândurile lui Octav nu se puteau concentra suficient de intens asupra 
minunatei perspective a viitoarelor ceasuri. Dar asta nu era suficient pentru 
a explica furia sa: 

— la mai taci odată! izbucni el. Ce-mi pasă mie de fizica ta? 

Dacă această izbucnire s-ar fi produs în orice altă zi, ceilalți trei ar fi 
căscat întâi ochii mari de surpriză, iar apoi s-ar fi năpustit asupră-i cu câteva 
glume înțepătoare, care l-ar fi domolit îndată. Ar fi totuşi greu de admis că 
Octavian ar fi putut rosti, în oricare altă zi, cuvintele de adineaori. 

În această anumită zi despre care vorbim, reacţia familiei fu însă cu totul 
neașteptată. Mama - de obicei atât de liniștită și de timidă - izbi cu o energie 
neobișnuită, cu palma în masă şi se răsti cu glas tare, răsunător: 

— Octavian, nu vorbi urât cu sora ta! Cere-ţi imediat scuze! 

— Nu striga așa, - răspunse Octav zbierând, - că nu sânt surd! Și nu-mi 
cer nici un fel de scuze! 

Aşa ceva nu se mai întâmplase niciodată în familia Tomescu. Tatăl - Petre 
Tomescu - se ridică în picioare. 

— Nu admit purtarea ta! ţipă el. leşi afară! 

La rândul său, Octav se ridică violent, răsturnând scaunul. 

— Bine, ies - dar o s-o aranjez eu pe mucoasa asta! Mă persecutați pentru 
ea? Bine, o să vedeţi voi!... 

Și, păşind repede, străbătu camera, deschise cu o zmucitură uşa, ieși și o 
trânti în urmă-i. 

Cititorul care nu-l cunoaște încă bine pe Octavian Tomescu, să nu-și facă 
deocamdată o părere proastă despre el. Până azi, niciodată nu-i spusese 
Măriucăi „mucoasă', despre expresia „o aranjez eu" știa mai mult din 
auzite, iar ameninţări nu rostise de când, în clasele școlii elementare, un 
puşti neastâmpărat îi înțepase cu bună ştiinţă mingea primită cadou în 
aceeaşi zi. 


Aerul curat și rece al zilei de decembrie nu-i domoli neastâmpărul nici 
peste un ceas, când se găsi la locul de întâlnire, tropăind cu nerăbdare și 
trecându-și adesea mâna prin părul răvășit. În sfârşit, cu o mică întârziere, 
Simona apăru zâmbitoare, îmbujorată de aerul rece. Octavian uitase de mult 
întâmplările neplăcute de acasă și acum, zărind ochii albaştri pe care-i 
aştepta, îi întoarse zâmbetul. 

— Simona, dragă! - strigă el tare, făcând vreo doi trecători să-l privească 
miraţi. Ce fericit sânt că ai venit! 

Se îndreptă spre ea şi luându-i mâinile, i se uită drept în ochi. 

Octav Tomescu să facă așa ceva? El, care se sfiise acum un ceas s-o 
invite la teatru? Simona rămase cu gura întredeschisă şi cu ochii aţintiţi 
asupra acestui om care la față semăna leit cu Octavian, dar care se deosebea 
în întregime prin vorbe și fapte. 

— Bună ziua... bună, Octav - spuse ea, neștiind dacă trebuie să 
zâmbească sau să se supere. 

În definitiv, Tomescu era un bun prieten de la Institut - şi atâta tot. 
Simona nu avusese prilejul să afle despre el decât că era foarte priceput în 
meserie — şi foarte timid. 

— Mai avem o jumătate de ceas până la spectacol, — remarcă Octavian, 
vorbind cu o ușurință neobișnuită la el. Vrei să ne plimbăm puţin? 

Și fără să-i mai aştepte încuviințarea, o luă de braţ — de parcă ăsta ar fi 
fost lucrul cel mai firesc pentru dânsul - și o conduse în Cișmigiu. Arborii 
negri, desfrunziţi, își desenau siluetele pe cerul alburiu. Câteva frunze 
galbene, pe alee, ultime rămășițe ale toamnei întârziate, foșneau sub 
picioare. Se aşezară pe o bancă. 

— Simona - începu Octav - vreau să-ți spun ceva foarte important pentru 
mine. Mi-eşti dragă! Tare dragă... 

Pentru prima dată în viaţă, Octavian făcea o declaraţie de dragoste. Și 
totuși... vorbea atât de uşor! Cuvintele îi veneau pe buze fără nici un efort. 
Avea în această clipă impresia că ar putea să creeze capodopere, să facă 
descoperiri geniale. Și, în tot cazul, era hotărât să cucerească această fată 
fermecătoare. 

Simona îl ascultă, la început surprinsă, apoi încântată. Ochii lui 
străluceau, aprinşi, trăsăturile sale deveniseră parcă mai energice, iar 
cuvintele curgeau într-un şirag necurmat. Nu-l cunoscuse până acum. asta 
era! Ştiuse doar că e un băiat care muncește mult, că e bine pregătit, şi 


crezuse că e cam moale și timid - dar iată, nu bănuia că Octav i-ar fi putut 
spune cuvintele astea calde, drăgăstoase. 

— Spune-mi, Simona, draga mea, - îi șopti el, - mă iubeşti şi tu? 

Simona simţi că roşește - ar fi trebuit să spună, desigur, nu, dar cuvântul 
nu-i părăsi buzele. De altfel, spre surpriza ei, - Octav nu-i lăsă nici măcar 
vreme să se gândească: o sărută, fără nici o şovăială. Și puse în acest sărut 
atâta dragoste, încât Simona uită răspunsul pe care voia să-l dea. După 
câteva minute, când se uită la ceas, Octavian exclamă: 

— Ah, am pierdut primul act!... Dar nu regret, totuși!... Și ia te uită! A 
nins! 

— Şi noi... nici n-am băgat de seamă! 

...După terminarea spectacolului, Octav o conduse până la poarta casei, 
îi sărută cu oarecare ezitare mâna și se îndreptă, încet, spre casă. 

De vreo jumătate de ceas îl apucase o durere de cap atât de puternică, 
încât i se părea că-i plesneşte, că două ciocane, unul la dreapta, celălalt la 
stânga, îi izbeau ritmic şi fără îndurare tâmplele, care-i ardeau ca o rană vie. 
Și, pe rând, începură să-i treacă prin minte în imagini fugare, cele 
întâmplate astăzi. Discuţia de la masă... Octavian se ruşină și hotărî să le 
ceară iertare tuturor - fusese un bădăran. Dar... declarația de dragoste? 
Sărutarea din parc? Simţi că se face roșu ca un rac. Cum de îndrăznise? 

Acasă, lumea era foarte indispusă. Îşi ceru scuze Măriucăi, care avea 
ochii roşii - plânsese. 

— Nu-i nimic, sânt şi eu vinovată, - rosti ea. 

Maică-sa avea o compresă pe frunte. Îi ascultă scuzele zâmbind, 
împăcată. 

— Şi eu am fost prea nervoasă, - remarcă ea. 

Dar după ce se retrase în cămăruţa lui, după ce luă două piramidoane, 
Octavian nu era mai lămurit. 

Ce se întâmplase cu ei toți în după amiaza asta? Pentru ce plânsese 
Măriuca, fata care nu se lăsa așa de uşor intimidată? Pentru ce se înfuriaseră 
atât de tare părinţii lui? Și, în special, cum se făcea că el, Octavian 
Tomescu, care se blestemase zilnic pentru timiditatea-i de neînvins, se 
dovedise azi după amiază un om cu acţiuni și iniţiative de necrezut? 

Întrebările aveau să rămână multă vreme fără răspuns. 


CAPITOLUL IV ...în care un reporter află câte ceva despre 
fiziologie. 


Doctorul Pavel îşi privi ceasul de la încheietura mâinii. Deși era încă 
devreme - abia șase după amiază - trebuise să aprindă lumina. Decembrie! 
Da, asta scria şi în calendar: „soarele răsare la 7 şi 26, apune la 16 şi 4 min." 
Zilele cele mai scurte ale anului... Numai 8 ore şi 38 minute de lumină 
bună... 

— Tăticule, facem o partidă de loto? îl trase de mânecă un băiețaș 
durduliu, privindu-l plin de speranţă. 

— Nu acum, Nicușor, îl refuză tatăl său mângâindu-l pe păr... Ceva mai 
târziu. Acum aştept pe cineva. 

Ca pentru a-i confirma cuvintele, soneria ţârâi discret. Doctorul Pavel 
deschise el însuși ușa. 

— 'Tovarăşul doctor Pavel? 

— Dumneata ești tovarășul reporter...? 

— Vasile Lăzărescu de la „Știrea" - se recomanda tânărul arătându-și în 
fugă legitimaţia. 

— Poftim! 

Și, cu un gest larg, doctorul Pavel îi făcu loc. 

Tânărul pătrunse în cameră, își lăsă raglanul în cuier şi apoi, întorcându- 
se, îl privi atent pe doctorul Pavel. Așa arăta, deci, cunoscutul cercetător 
care, la vârsta de 35 de ani, devenise nu numai renumit, dar chiar un fel de 
celebritate. O celebritate, în felul ei, destul de ciudată. Pentru că, deși 
numele său era din ce în ce mai des rostit în cercurile de specialiști, nu se 
ştia, încă, în marele public, nimic limpede despre experienţele sau lucrările 
pe care le înfăptuise. Reporterul fu îndeosebi izbit de trăsăturile energice şi 
severe, de ochii săi vii, negri, pătrunzători şi de bărbia proeminentă, care, 
după spusele unor fizionomiști, ar însemna o voinţă de fier - fapt în general 
contestabil, dar, întâmplător, în cazul de faţă, just. 

— la loc, tovarăşe Lăzărescu, - i se adresă doctorul Pavel. 

Reporterul privi în juru-i, stânjenit, şi se aşeză pe un scaun, parcă fără să 
se simtă prea în largul său. În acea clipă, în odaie pătrunse o femeie înaltă, 
grațioasă, care se opri în prag, surprinsă de prezenţa străină. 

— A, Mariana. Să-ţi prezint... 


Tânărul reporter se ridică în picioare și, curtenitor, se aplecă peste mâna 
albă a soţiei doctorului Pavel, care şi-o retrase repede. 

— Tibi, vă las... aveţi desigur de discutat. 

Și, cu mişcări domoale, Mariana ieși, urmărită de privirea admirativă a 
reporterului. 

— În primul rând - începu acesta - vreau să vă mulțumesc pentru că mi- 
aţi acordat prilejul de a vă vizita, de a vorbi cu dumneavoastră și asta 
tocmai într-o duminică... zi când poate aţi fi vrut să vă odihniti... 

— Mă rog, mă rog... 

Doctorul Pavel flutură din mână, plictisit de cuvintele ce curgeau șiroi. 
Îşi scoase ochelarii din buzunarul vestei şi-i şterse cu grijă. Apoi şi-i puse 
devenind parcă mai bătrân. 

— Aşa dar, - rosti el, - să-ţi povestesc despre... și ezită o clipă. 

— Despre minunatele dumneavoastră realizări - se repezi reporterul. 
Toată lumea vorbeşte cu admiraţie despre ele și pomenește cu respect 
numele doctorului Pavel. Am vrea să publicăm un material care să 
lămurească poporul în legătură cu importanţa de netăgăduit a descoperirilor 
dumneavoastră... 

Tonul acesta îl făcu pe doctorul Pavel să se strâmbe de parcă ar fi înghiţit 
o doctorie amară. Cunoscuse până azi mai mulți ziariști, dar parcă nu ăsta 
era limbajul întrebuințat de ei. „Minunate", „admiraţie”, „respect”. 
Cuvintele astea se potriveau ca nuca în perete. 

În primul rând, îşi spuse doctorul Pavel, aceste lucrări nu sânt cunoscute 
marelui public decât în linii foarte vagi. Și, în al doilea rând, chiar între 
specialiști se mai găsesc mulţi care le critică şi le socotesc insuficient de 
puse ia punct. 

Fără să scoată un cuvânt, îl privi pe Lăzărescu, cercetându-l critic. Era un 
tânăr de vreo douăzeci și cinci de ani, îmbrăcat destul de țipător, cu o haină 
verde de catifea, o cămașă neagră, niște pantaloni cu manşete imense, 
pantofi cu talpă triplă și ciorapi în dungi. Părul îi era fixat cu cea mai mare 
grijă cu ajutorul unei mari cantităţi de briantină. Și cu toată această găteală 
de un gust îndoielnic, cu toate cuvintele sale umflate, doctorului Pavel i se 
păru că Lăzărescu nu se simte prea la îndemână. 

- Așa dar - continuă reporterul, scoțând un carnet - v-aş ruga să-mi 
spuneţi despre ce este vorba. 

Doctorul Pavel nu era hotărât. Să termine repede? Totuși, lumea pentru 
care scria omul ăsta trebuie să înțeleagă problemele, cel puţin în ce priveşte 


esențialul. 

— Substanţa pe care o experimentez de câţiva ani, - începu doctorul, - și 
căreia încerc să-i aduc mereu îmbunătăţiri, trebuie să aibă, - în concepția 
mea — un rol important în susținerea anumitor funcțiuni ale organismului. 

Reporterul scrise ceva, apoi întrebă mirat: 

— Bine, dar... nu aţi ajuns încă la realizarea acestei substanțe? Credeam 
că este... terminată faza cercetărilor. 

— Faza cercetărilor nu se termină niciodată în știință - spuse sec 
doctorul. Nici măcar după ce substanţa studiată este dată în folosință! Chiar 
şi asupra aspirinei se mai fac azi cercetări - deși au trecut, nu-i aşa, zeci de 
ani de când este utilizată! În ce priveşte T-11... 

— 1-11? repetă Lăzărescu. 

— Substanţa pe care o cercetez are deocamdată denumirea de laborator 
T-11. A 11-a variantă din seria T. Cum spuneam, T-11 nu este încă pus la 
punct. Dar să ne întoarcem acum la ceea ce începusem să-ți spun. Ştii, 
desigur, că funcţionarea întregului nostru organism este controlată și dirijată 
de sistemul nervos. Sistemul nervos este format din celulele nervoase ale 
creierului, din măduva spinării și din prelungirile acestor celule, care merg 
la periferie. La periferie, adică la mâini, picioare, la organe ca ficatul, 
stomacul și aşa mai departe. Creierul, formațiunile nervoase situate mai jos 
de el şi măduva spinării alcătuiesc ceea ce se cheamă sistemul nervos 
central. 

Doctorul Pavel vorbea rar şi liniștit, alegându-și cu grijă cuvintele. 
Trebuia să-l facă pe reporter să înțeleagă lucruri destul de complicate. Cum 
putea să fie sigur că acestea sânt pricepute, dacă cel care-l asculta nu 
cunoștea cumva tocmai unele noțiuni elementare? Continuă, de aceea, fără 
grabă, ca şi cum i-ar fi vorbit unui student începător. 

— Nervii, formaţi din mănunchiuri de fibre nervoase, reprezintă legătura 
dintre sistemul nervos central şi organele corpului nostru. 

Reporterul nota de zor. 

— Dau aceste amănunte elementare, pentru a fi limpede rolul lui T-11. 

Reporterul aprobă cu un gest care voia să spună că lucrurile astea se 
înţeleg de la sine. Doctorul Pavel ar fi pus rămășag totuși că.unele din ele le 
auzea acum pentru prima oară. 

— Ce aţi putea să ne spuneţi despre acțiunea substanțelor dumneavoastră 
asupra creșterii puterii, a forței omului? întrebă Vasile Lăzărescu, cu 
nevinovăție, pregătindu-se să noteze mai departe. 


Pavel încruntă sprâncenele, ca şi cum n-ar fi priceput, apoi le ridică în 
semn de mare surprindere. Întrebarea asta nu avea nici o legătură cu ceea ce 
spusese el până acum. Niciuna! 

— Eu nu m-am ocupat de această problemă - răspunse scurt doctorul 
Pavel, privindu-l pe reporter. 

Dar şi pe faţa acestuia se puteau citi semnele celei mai autentice mirări. 

— Bine, însă... credeam... începu el, şi se opri cu creionul în aer. 

— Nu, substanţa T 11 are o acţiune de... dacă vrei, de fortificare a 
organismului, dar în sensul că-i creşte puterea de apărare împotriva 
leziunilor, bolilor... în sfârșit, ca să-ţi explic pe larg rolul lui T 11 e absolut 
necesară expunerea celor câteva noţiuni elementare despre care vorbeam... 

— Aşa dar, - urmă el, - după ce am făcut cunoștință cu alcătuirea 
generală a sistemului nervos, să vedem care e rolul sistemului nervos 
central. 

Reporterul făcu un gest larg, ca și cum ar fi vrut să spună: „din partea 
mea, să vedem!". Dar doctorul Pavel nu-l luă în seamă și-și continuă ideea. 

Reporterul aprobă din cap, surâzător dar la un moment dat, nerăbdător își 
privi pe furiș cadranul ceasului de la încheietura mâinii. 

Doctorul Pavel tăcu o clipă pentru a-și aduna gândurile. Urmă apoi: 

- Sistemul nervos central influenţează activitatea diferitelor ţesuturi şi 
organe din corpul nostru. Dar, pe lângă aceasta, el realizează legătura dintre 
mediul înconjurător şi organismul nostru. 

Dar despre sistemul nervos central, despre rolul și modul lui de 
funcţionare se poate afla în special din lucrările lui I. P. Pavlov. Să trecem 
acum la o altă problemă care o să ne apropie de T 11, şi despre care voiai să 
afli astăzi... 

„Devine enervant!” se gândi doctorul Pavel, surprinzându-l din nou pe 
Vasile Lăzărescu, reporterul de la „Știrea" în clipa când arunca o discretă 
privire la ceasul brățară. Ziaristul acesta părea interesat mai mult de 
mișcarea acelor decât de cele ce i se spuneau. În mod ostentativ, doctorul 
Pavel privi şi el ceasul pe care-l purta la mână, - era şapte și zece minute. Se 
strădui să continue tot atât de liniștit ca şi până acum. 

— N-o să-ţi vorbesc despre tot ce se întâmplă când corpul nostru se 
întâlnește cu agenții patogeni, adică cu microbii, bacteriile sau 
ultravirusurile care l-ar putea îmbolnăvi. 

În general, întâlnirea dintre organism şi agenţii patogeni se poate mărgini 
la reacţii de apărare. Am putea să ne închipuim un fel de balanţă. Pe un 

talger se afla puterea de apărare a organismului, în care sistemul nervos are 
un rol important. Pe celălalt talger, se află agenţii patogeni. După cum 
balanţa se înclină într-o parte sau alta, organismul poate învinge boala, 
eliminând sau anihilând microbii... sau se poate îmbolnăvi. 

T-11 nu este altceva - dacă continuăm comparaţia de mai sus, - decât o 
greutate în plus pe care o adăugăm pe talgerul unde se află puterile de 
apărare ale organismului. 

Doctorul Pavel făcu o pauză. Reporterul privi încă o dată ceasul - era opt 
fără douăzeci - și, spre marea surprindere a doctorului, se ridică, de pe 
scaun. 

— Vă mulţumesc pentru aceste lămuriri deosebit de interesante, spuse el, 
punându-și carnetul în buzunar. Nu vreau sa vă mai rețin și să vă mai 
obosesc... ştiţi, dacă o să-mi daţi voie, o să revin mâine, la laborator, 
pentru... pentru alte explicaţii. 

Și, înșfăcându-și raglanul, reporterul Vasile Lăzărescu ieși repede pe ușă, 
fără să mai aştepte un răspuns. 

Doctorul Pavel rămase cu gura căscată. Abia intrase în subiect... și câte 
n-ar mai fi avut de spus despre T-11! „Desigur, are o întâlnire. Dar atunci, 
de ce a mai venit? Sau poate credea că o chestiune ca asta se poate explica 
într-un sfert de ceas? Ce specimen! Cred că e unic în presă... de aşa ceva n- 
am mai auzit!" 

Înciudat, îşi trecu palma peste frunte, își scoase ochelarii şi, ca prin 
minune, chipul i se lumină și trăsăturile i se destinseră. Avea acum treburi 
importante! Unde-i fusese capul? Pomul de iarnă! Numai de l-ar lăsa 
Nicuşor liniștit măcar un ceas, să-i împodobească așa cum știe el, cu 
beculeţe electrice, cu poleială și cu jucării măreţul brad adus azi dimineaţă 
cu atâta grijă şi plantat în suportul său de lemn, în dormitor. 

Uşa de alături se deschise. În pragul ei se ivi un omuleţ îmbrăcat cu 
pantaloni lungi, cu cămășuţă și cravată - adevărată miniatură a unui om în 
toată firea. 

— Tăticule... facem un loto? 

Nu, nu putea împodobi pomul. Trebuia să amâne. Abia după ce se va 
culca Nicușor, o să aibă răgaz. 

— Facem, Nicuşor... cred că cel puţin pe ăsta o să-l duc până la capăt! 


CAPITOLUL V ...în care Andrei Valeriu sparge un geam... 


Deşi calendarul anunţa clar că, după toate regulele astronomice, iarna 
începuse de câteva zile, vremea amintea totuși de primele zile ale 
primăverii. Nu era frig - iar din fulgii cernuţi ieri pentru prima dată din sita 
acestei ierni, nu mai rămânea nici urmă. 

Cu mâinile în buzunarele scurtei, Andrei fluieră vesel, trecând pe lângă 
grădinița împodobită cu sute de globuleţe multicolore, unde copiii arătau cu 
degetul, plini de admiraţie, câte o păpușă cu ochi albaștri sau un trenuleț de 
tablă vopsit în roșu. Seara asta de duminică era mai animată ca oricând. 
Rămăseseră doar trei sau patru zile până când anul pe sfârşite avea să 
cedeze locul noului an. Toţi copiii Bucureştiului trăiau într-o nerăbdare 
febrilă. Alergau pe străzi, puneau pocnitori, se uitau la vitrine și-și doreau 
care mai de care cadourile. 

Andrei Valeriu trecu strada şi aruncă o ultimă privire spre grădiniţa cu 
jucării, grăbindu-se spre casă, unde-l aștepta laboratorul său de chimist 
amator, de care era atât de mândru. 

Doar câteva minute şi avea s-ajungă acasă. Îi veni un chef grozav să 
treacă pe la doctorul Pavel, vecinul său, să-l ia pe Nicuşor la el și să-l 
uimească arătându-i niște arderi în oxigen... Nu! Lecţiile înainte de toate, ia 
să vedem... Mâine avea geometria... dar problemele fuseseră simple. Le 
rezolvase repede, fără să mai trebuiască să-i telefoneze lui Dănuţ - geniul 
matematic al clasei - ca să controleze rezultatele. La istorie mergea strună. 
Numai la fizică nu era prea sigur. Formula vitezei şi accelerației... hm! doar 
n-o să-l scoată mâine tocmai pe el la tablă. 

Când gândurile sale ajunseseră la această concluzie, se opri brusc. Se 
schimbase ceva! Ceva nu era ca de obicei! 

„Ce anume?" Nu-și clădea seama clar. Fusese cufundat în recapitularea 
lecţiilor de mâine și în acest timp pășise pe stradă fără să fie atent la ceea 
ce-l înconjura. Şi totuşi... văzuse? auzise? În tot cazul, înregistrase ceva 
ciudat... 

Nu era încă prea târziu. Abia ora opt... dar întunericul serii se lăsase de 
mult... Andrei se întoarse brusc în loc. Urmări cu ochii drumul și deodată 
îşi dădu seama: fereastra asta! Fereastra la care se vede o lumină slabă. 

Ce căuta aici lumina? Doctorul Pavel nu lucra niciodată în institut la ora 
asta, duminica. Și pe urmă, lumina nu era cea obişnuită, a lămpilor 


fluorescente din laborator... era o lumină slabă, ca aceea a unei lumânări... 
sau a unei lanterne. 

Era ciudat. Andrei se apropie iute. Dincolo de gardul scund de zid, 
completat în partea de sus cu bare rare de fier, fereastra laboratorului de la 
etaj se lumină o clipă, ca şi cum fascicolul luminos al unei lanterne s-ar fi 
îndreptat spre geam. Apoi, fereastra se întunecă iar... Se mai zărea doar o 
slabă licărire. 

Andrei împinse poarta. Era încuiată. 

Asta devenea din ce în ce mai bizar. Dacă era încuiată, cum pătrunsese 
omul în laborator? Andrei se prinse de barele de fier, îşi făcu vânt și sări 
deasupra gardului, aterizând pe pământul noroios care-i pătrunse în pantofi. 

— Diseară o să fiu nevoit să-mi curăț pantofii un ceas! mormăi el, 
scuturându-și picioarele. Aşa-mi trebuie, dacă vreau să fac pe Sherlock 
Holmes! O fi vreo pană de electricitate, şi eu... 

Dar îndată-și dădu seama că nu putea fi nici un fel de pană de 
electricitate. Sus, la etajul trei, în camera unde locuia paznicul, fereastra era 
luminată puternic. 

Tot era bun și noroiul la ceva. Paşii săi înăbușiţi nu se auzeau. Se apropie 
de intrare. Ușa, fireşte, era închisă. 

Ce să facă? Andrei se scărpină după ceafă, nehotărât. Să sune, pur și 
simplu? Dar dacă într-adevăr era ceva în neregulă, însemna că ar fi dat 
alarma. Înainte de vreme. Oricine ar fi fost acolo sus, ar fi avut vreme să se 
ascundă sau să dispară. 

Se uită încă o dată spre fereastra de la etajul întâi. De-ar putea să 
privească prin ea! Şi doar distanţa nu era mare - abia vreo patru metri de la 
sol! Un picior aici, pe marginea balustradei de la scara de intrare. Aşa! 
Acum, apucă-te bine cu mâinile de streaşina asta de deasupra ușii și saltă- 
te... Hop! Piciorul ţi-l sprijini pe pervazul de sus al ferestrei de la parter! 
Bun. Acum... cu mâna pe burlan... puţină gimnastică și iată-te agăţat de 
marginea ferestrei cu pricina. 

Căţărarea durase vreo cinci minute și Andrei răsuflă ușurat când izbuti să 
se sprijine cu piciorul pe marginea ferestrei. Se aplecă puţin şi privi printr- 
un colț al geamului, așa ca o parte cât mai mică a corpului său să fie 
vizibilă. 

La început nu deosebi nimic. Era tot atât de întuneric ca şi afară. Încetul 
eu încetul, însă, ochii i se obişnuiră cu lumina difuză. În laborator nu era 
nimeni. Se puteau zări șirurile de eprubete sclipind slab, aliniate pe masa 


albă de faianţă. Colo, în colţ, se afla centrifuga mare pe care o admirase 
acum trei săptămâni, când vizitase pentru prima dată laboratorul. Zeci de 
mii de învâlrtituri pe secundă! De atunci tot visa să lucreze cândva într-un 
laborator la fel ca acesta. 

Laboratorul dormea liniştit, parcă odihnindu-se după o zi de activitate. 
Nu se vedea nici o lumânare, nici un fel de lanternă. Oare totul fusese doar 
o părere? 

Andrei începu să se îndoiască. 

— Şi dacă mă vede cineva privind acum pe fereastră? Ar crede că... Ptiu! 
Sherlock Holmes îmi trebuia mie? mormăi el, înfuriat pe sine însuși. 

Dar tocmai atunci părerea îi fu brusc infirmată. În camera alăturată 
laboratorului zări o rază de lumină. Nu stătea pe loc, părea că joacă un dans 
nesigur, şovăitor. Andrei pricepu numaidecât despre ce era vorba. Ăsta era 
fascicolul luminos al unei lanterne electrice... care căuta ceva. Ce anume? 
Cine era posesorul ei? 

Braţul cu care se ţinea agăţat de sus, de streașina ferestrei, începuse să-l 
doară. Își schimbă poziţia, aşa încât să se poată sprijini cu mâna cealaltă. 

În sfârşit, omul cu lumina intră în laborator. Mai întâi se opri în prag şi 
roti încet lanterna jur-împrejurul său. Când razele ajunseră spre fereastră, 
Andrei se trase brusc înapoi, apoi se aplecă din nou, prudent, nădăjduind 
din toată inima că nu fusese văzut. De altfel, nici el nu putea distinge 
trăsăturile necunoscutului. Îşi dădea doar seama că era de statură mijlocie. 
Îmbrăcat într-un raglan cenușiu. 

Conul aruncat de lanterna puternică se asemăna cu fâșia luminoasă a 
aparatelor de proiecţie de la cinematograf. La capătul ei se iveau, pe rând, 
centrifuga, șirurile de rasteluri pentru sticlărie, eprubetele. Părea că 
necunoscutul nu era interesat de aceste obiecte de laborator. Deodată, 
lumina se opri, încadrând un dulap de sticlă cu substanţe. 

Necunoscutul se îndreptă repede spre dulap, așeză lanterna pe podea şi se 
scotoci prin buzunare. Scoase o legătură de chei și le încercă pe rând. La a 
treia sau a patra, izbuti şi deschise uşa dulapului. Omul răscoli mai întâi 
nişte hârtii cercetându-le la repezeală. Apoi privi cu atenţie șirul de sticle. 

Andrei se aplecă, încercând să vadă cât mai clar ce se întâmplă. În 
aceeași clipă, însă, ochii necunoscutului se îndreptară către fereastră. 
Lumina lanterei nu bătea spre geam, dar Andrei avu impresia că fusese 
observat. Încercă să se ferească, dar piciorul îi scăpă de pe pervaz. Cu mâna 
agăţată de streașină încercă să-și țină echilibrul. Nu izbuti și, într-un efort 


desperat, Andrei alunecă înainte şi sparse geamul ferestrei cu umărul, 
căzând în laborator, înconjurat de cioburi. În aceeași clipă auzi o detunătura 
puternică. Ceva îi tiui pe la ureche... 

În cele câteva secunde care trecuseră de la căderea sa, în laborator se mai 
întâmplase ceva. Întunericul devenise deplin şi ușa laboratorului fusese 
trântită cu zgomot. 

Asta însemna că necunoscutul fugise! Că-i era frică de el, de Andrei! Sări 
în picioare... şi gemu. Îi durea amarnic genunchiul drept, la care se lovise 
în cădere. Șchiopătând fugi spre ușă, o deschise şi se îndreptă prin camera 
alăturată, - şi ea goală, - spre uşa ce da pe scară. Undeva, dedesubt, răsunau 
paşii necunoscutului care alerga pe trepte. Cu toată durerea de la genunchi, 
întovărăşită acum şi de niște înțepături neplăcute la ceafă şi pe frunte, 
Andrei se luă după el. Peste o clipă auzi scârțâitul porţii de la intrare. 
Andrei ajunse în curte la timp ca să-l vadă pe necunoscut luând-o la 
sănătoasa pe stradă. Avea să-i scape! 

— Ajutor! Ajutor! strigă el desperat. 

Sări gardul... şi căzu pentru a doua oară, agățându-și scurta de o bară. 

Într-o clipă se văzu înconjurat de zeci de oameni. Unul îl ajută să se 
ridice. O femeie îl căină: „vai, vai, bietul băiat!" Un bătrân îl apostrofă: 
„vezi, dacă sari gardurile!" Cineva aprinse un chibrit și un cor general de 
exclamaţii răsună îndată: „Sânge! E rănit!" „Ce tânăr!" „Pare cumsecade!" 
„Ce s-a întâmplat?" „Ce e, ce e?" 

Și, în timpul acesta, necunoscutul alerga! Strigă: 

— După el! Hoţul! 

Lumea se uita împrejur, nedumerită. Pe stradă era o îmbulzeală şi o 
fierbere, ca în ajun de sărbători. Oameni grăbiţi se îndreptau spre casă cu 
pachete, cu cadouri, cu brazi. Necunoscutul se pierduse în mulțime. Andrei 
îşi dădu seama de inutilitatea unei eventuale urmăriri. 

O voce groasă îi răsună în ureche: 

— Fi, ce se întâmplă aici? Ce-i cu tine, băiatule? Cum te-ai rănit? 

Era un milițian, care îl privea scrutător. Andrei își aruncă, ochii jur 
împrejur. Să spună? Era adunată lume multă și... cine știe?... poate că în 
această clipă vreun complice nu stătea departe de el. 

Miliţianul înţelese. 

— Vrei să vii cu mine? 

Andrei încuviinţă, dând din cap. Se îndepărtaseră de lumea adunată când 
începu să-i povestească. 


— Trebuia să chemi miliția de la început, cum ai observat ceva suspect... 
Ei, acum nu ne mai rămâne altceva de făcut decât să anunţăm miliția şi pe 
doctorul Pavel... 


CAPITOLUL VI ...în care o partidă de loto e întreruptă... 


— Opt! 

— Nu merge. 

— Trage tu, acum. 

— Cinci. 

— Gata. M-ai bătut. 

— Te-am bătut! Te-am bătut! Bravo! se autoaprobă Nicuşor, bătând din 
palme fericit. 

— Şi iată, dragă Mariana, cum legile șansei pot precumpăni asupra 
ştiinţei... declară doctorul Pavel, adresându-se soţiei sale care croșeta un 
fular de lână. 

Mariana zâmbi: 

— Asta-i o scuză neîndemânatică, Tibi. Te contrazici singur. Cum adică, 
legile șansei nu sânt și ele o ştiinţă? După câte îmi amintesc, calculul 
probabilității face parte dintr-o foarte complicată ramură a matematicii. 

— Uf! Nu mai poate omul să piardă liniștit nici măcar o partidă de loto. 

Și, prefăcându-se că e foarte supărat, doctorul Pavel strânse bucăţelele de 
celuloid şi se ridică de pe scaun, făcându-i în acelaşi timp cu ochiul 
băiețelului. Nicuşor bătu din palme, fericit că devenise complicele tatălui 
său. În aceeaşi clipă răsună soneria telefonului de pe măsuţa din colţ. 

— Alo? Da, doctorul Pavel la aparat... Cum? 

Când luase receptorul în mână, doctorul Pavel încă mai surâdea. După 
primele cuvinte, figura sa se posomorî. Pe chipul său se putu citi pe rând 
consternarea, apoi surpriza. 

— Da... înţeleg... rosti el, încet, în aparat. Vin imediat. 

Închise aparatul şi rămase o clipă pe gânduri, închizând ochii pe 
jumătate. Mariana îl privi, îngrijorată. 

- Sânt chemat... este ceva în neregulă la laborator... explică el. 

Îşi puse în grabă o scurtă îmblănită, îl sărută pe Nicuşor şi, întorcându-se 
în ușă, adăugă: 

— La revedere, mă întorc curând... Sper că nu s-a întâmplat nimic grav 
la laborator... 

Mariana oftă și-și lăsă lucrul. Se îndreptă către scaunul lăsat liber de soțul 
ei. 


— Ei, Nicuşor... ia să vedem, care-i mai tare la loto? Cine câștigă, capătă 
un pachet de ciocolată! 

— De ciocolată? strigă Nicuşor, entuziasmat. Ura! Bine, mămico... 
Dar... unde s-a dus tăticu? 

— 'Tăticu s-a dus la laborator... 

— Şi... de ce s-a dus? 

— Pentru că,... pentru că avea treabă... Și nu mai întreba atâta fără rost. 
la să vedem, mai bine, ce număr ai tras. Ştii ce număr e scris acolo? 

Asta era metoda prin care Nicușor învățase cifrele. 

— Păi se poate să nu ştiu! - replică Nicușor, jignit. 

...În aceeaşi clipă, aplecat pe ghidonul motocicletei sale, doctorul Pavel 
acceleră. Lămpile de pe marginea trotuarului se succedau tot mai repede. 
Nu mai avea de mers decât vreo cinci minute. 

Oare ce s-o fi întâmplat? Mesajul fusese foarte laconic... Nădăjduia că 
nu se petrecuse nimic grav. Vântul rece îi îmbujorase faţa. Închise o clipă 
ochii. 

„Atenţie, ce faci?" îi șopti centrul de control al creerului. „Adineauri ai 
trecut prea aproape de maşina aceea! 'Trebuie să fii mai atent!" 

„Dar, acolo, ce s-o fi întâmplat, la Institut? Dacă este ceva rău... foarte 
rău? Altfel, nu mi s-ar fi telefonat! Un incendiu? O explozie? Munca 
noastră de ani de zile, e toată acolo, în fişe, în dosare și în flacoanele din 
dulapuri..." 

Acum, pe aici, la dreapta. Motocicleta zbură pe strada pustie. „De sigur, 
dacă nu era ceva grav, nu mi-ar fi telefonat... Încă puţin şi o să văd 
laboratorul, cu centrifuga, cu eprubetele și distilatoarele, și iată, peste ele, se 
proiectează dormitorul împodobit cu un brad mare, falnic, luminat de sute 
de beculeţe. Bradul lui Nicuşor... uite că l-am uitat, bietul băiat! Acum mai 
am un minut și o să știu, în sfârșit..." Dincolo de încrucișarea asta... 
„Atenţie! Camionul!... La stânga..." 

Un scrâșnet înfiorător de frâne. Mașina grea se opri în mijlocul drumului. 
Motocicleta se lovi cu toată viteza de roata din urmă a camionului, 
proiectându-l ca dintr-o praştie pe doctorul Pavel, cu capul înainte... 

— Douăzeci! spuse triumfător Nicuşor, terminând de acoperit cu fise de 
celuloid cartonașul său. Gata! Tot eu am terminat primul! 


CAPITOLUL VII ...în care locotenentul-major Iordănescu ia o 
hotărâre rapidă. 


Locotenentul-major de securitate Iordănescu era un om foarte activ, deși 
statura sa mărunţică şi părul său rărit nu-i trădau de la început calităţile. În 
schimb, aceste atribute fizice, la care se adăugau ochii căprui, calzi și glasul 
său catifelat de bariton, îi dădeau un aer liniştit, blând, care inspira o mare 
încredere tuturor celor care stăteau de vorbă cu el. 

— Prin urmare, alpinistule - i se adresă el zâmbind lui Andrei - ai avut 
prilejul să treci printr-o aventură pe care sânt sigur că n-ai s-o uiţi niciodată. 
Ei, să-i dăm un telefon doctorului Pavel. 

Căută în cartea de telefon și formă numărul indicat. Așteptă puţin, apoi 
figura sa căpătă o expresie surprinsă. Controlă în carte, formă încă o dată 
numărul, apoi îi trecu telefonul lui Andrei. 

— Ce auzi? 

Andrei ascultă cu atenţie. 

— Sună... Dar foarte înfundat... 

— Exact. Să întrebăm la centrală... 

În timp ce serviciul special de la Centrala telefoanelor controla legătura 
cu numărul căutat, locotenentul major lordănescu i se adresă lui Andrei: 

— Eşti vecin cu doctorul Pavel, după câte îmi spui. Aveţi telefon acasă? 

— Nu, - răspunse Andrei. 

— Alo! răsună un glas metalic în receptor. 

— Da! 

— Telefoanele! Firul este întrerupt. Probabil că s-a desfăcut din cutia de 
legătură... 

— Bun, mulţumesc. 

Locotenentul-major Iordănescu rămase o clipă pe gânduri. Numai o clipă. 
Apoi, cu o surprinzătoare agilitate, sări în picioare, îşi luă șapca, şi, târându- 
] după el pe Andrei, coborî scara în viteză. Peste un minut, maşina de 
serviciu demara în direcţia indicată de Andrei. 

— Numai de-am ajunge la timp! murmură locotenentul major, cu buzele 
strânse, cu pumnii încleştați, apăsând cu piciorul în podea, de parcă în felul 
acesta ar fi accelerat el însuși motorul automobilului. 


CAPITOLUL VIII ...în care Mariana are o idee bună. 


— Şi acum, după atâtea victorii, e cazul să te culci - vorbi Mariana. 

Ultimele sale cuvinte fură acompaniate de soneria de la ușă. 

— Tăticul! 'Tăticul! S-a întors tăticul! - strigă Nicuşor vesel, bătând din 
palme. 

Mama reveni - dar părea tare speriată. După ea păşea un om - nu era 
tăticul - îmbrăcat într-un palton cenușiu. Purta o pălărie trasă pe ochi, iar 
bărbia și gura îi erau ascunse de un fular mare cât o zi de post și bălțat în 
cele mai ciudate culori, de parcă el - Nicușor - s-ar fi jucat pe împletitură cu 
acuarelele. 

— Cine-i nenea? se interesă binevoitor Nicuşor. 

— Nenea... nu e... încercă să-i explice Mariana. 

„Nenea" o întrerupse brutal. Avea o voce răgușşită. 

— Lasă gura și mișcă mai repede. Unde e biroul? Acolo? Bine. Stai aici 
şi nu te mișca. Vezi! Nici un cuvânt! 

În mâna sa luci ceva albăstrui, de oţel. 

— Petre! - strigă el către un alt străin, un lungan purtând o cravată cu 
pete roșii, care rămăsese lângă ușă. Fii atent aici! 

Și, îndreptându-se spre birou, începu să scotocească. Trase sertarele, 
răscoli prin hârtii, uitându-se peste ele. Nu prea părea mulțumit. În scurtă 
vreme, pe podea se adunase un morman de manuscrise, caiete, cărți, fişe... 
şi „nenea" tot mai căuta. 

Mariana, palidă, privea fără să spună nimic. Pe nesimţite, se apropie cu 
spatele de măsuţa din colt, de lângă fereastră și se sprijini de ea. Ai fi zis că 
se odihnește cu mâinile la spate. 

Dar mâinile ei nu rămăseseră inactive. Cu mâna stângă ridicase 
receptorul telefonului și-l lăsase pe masă. Cu mâna dreaptă, pipăi cadranul. 
2... a doua gaură... aşa, fără zgomot... Bun. Nu s-a auzit nimic!... 

Acum, 4... Rând pe rând, încet de tot, formă întreg numărul, cele 6 
învârtituri, nădăjduind în același timp din toată inima că nu era ocupat. 

Nicuşor, în acest timp nu mai înţelegea nimic. Ce joc nou mai era și ăsta? 
Până la urmă, plictisit, se dădu jos de pe scaun și începu să circule prin 
cameră. 

Inima Marianei bătea tare-tare, ca a unei vrăbiuțe înspăimântate. Ce 
făcuse? Cum putea să vorbească acum? Aşteptă încordată să audă foarte de 


departe, soneria, care trebuia să sune în laboratorul doctorului Pavel. Nu 
izbuti însă. O încercare trebuia totuși să întreprindă. Ce era de făcut? Orice 
mișcare i-ar fi observată... 

Şi dintr-o dată, o idee salvatoare! O idee genială... Cu mâna stângă, își 
lipi receptorul pe spate, aşa cum apăsa Tibi stetoscopul când îl asculta pe 
Nicuşor la plămâni... 

— În definitiv, - vorbi ea tare, - ce vreţi de la mine? 

Cel care fusese chemat cu numele de Petre și care stătea în prag, se uită 
la ea fără să-i răspundă. Mariana stătea cu mâinile la spate şi-l privea fără 
teamă. Celălalt, care mai răscolea încă, nu-i dădu nici o atenţie. Mariana 
continuă, cu voce hotărâtă: 

- Intraţi buzna în apartamentul doctorului Pavel, mă amenințați cu 
revolverul, scotociţi prin sertare... 

— Ei, ai prins glas, păpușico? mormăi cel din faţa biroului scărpinându- 
se la ceafă cu furie. 

Nu dăduse, pare-se, peste ceea ce căuta. 

— Ce scormoniţi aici? Ce vreţi să furați? Nu o să găsiţi nimic la noi... la 
doctorul Pavel... 

Mariana vorbea nervos. Încerca să spună cât mai multe, atât timp cât mai 
putea. 

- Gura! se răsti Petre. Ia vezi... 

Și în mâna lui apăru sclipirea rece şi amenințătoare a unui mic obiect cu 
ţeava îndreptată spre ea. 

- Mamă! ţipă Nicuşor, disperat că nu pricepe exact ce se întâmplă, dar 
bănuind că e ceva necurat la mijloc. Ce vor ei? Şi de ce vorbeşti aşa? Şi... 

Dar amuţi iute. Atmosfera nu părea favorabilă conversaţiilor prietenești. 
Necăjit şi cu presimţiri urâte, Nicuşor începu să se întunece la faţă şi scânci 
de vreo două ori. 

— Vai, Nicuşor, ești băiat mare. Nu ţi-e ruşine să plângi? îl dojeni mama 
sa, care de fapt în această clipă avea mare chef să-l imite. 

— Alt loc unde-şi mai ţine hârtiile doctorul Pavel, porunci cel cu fularul 
bălţat, renunțând la birou. 

Mariana dădu din umeri. 

— Hai, mişcă, vino cu noi în camera de alături, porunci el. 

Și Mariana mai ţinea încă în mână receptorul! Dacă o descopereau... 

— Căutaţi în dulapul ăsta - zise, ea cu amabilitate, arătând cu mâna liberă 
spre garderob. 


Răscolirea începu din nou. Discret, Mariana aşeză receptorul în furcă, cu 
mâna stângă. Oftă. Oare reuşise? 

— Îţi baţi joc de noi? Aici nu-i nimic. Rufe! 

Petre calcă peste cămășile frumos împăturite ale doctorului Pavel, acum 
răvăşite, mototolite. Marianei îi trecu prin minte un gând absurd. „O să 
trebuiască să le calc din nou”. 

Un automobil claxona strident în stradă şi apoi se auzi uruitul motorului. 
Cei doi intruși tresăriră și se. priviră speriați. 

Afară era întuneric beznă. Doar farurile câte unei mașini aruncau un con 
orbitor care lăsa, în urmă-i, o perdea neagră parcă şi mai de nepătruns. 

Mariana se apropie de fereastră şi încercă să zărească ceva care să-i dea o 
cât de neînsemnată licărire de speranţă. Încă o dată se auzi de afară același 
claxon strident. 

Lunganul, cel care purta numele de Petru, se adresă celuilalt care 
rămăsese nemișcat în picioare, cu urechile ciulite. 

— Mi se pare că ăia se cară... 

Nicușor o trase pe maică-sa de mână: 

— Mamă, mamă! ce înseamnă că ăia se cară? Cine-s ăia? 

Asta ar fi dat mult să afle și Mariana dar, din nefericire, nu putea să-i 
întrebe pe cei în cauză. 

— Dă-te la o parte! strigă Petre şi, deschizând larg fereastra, se aplecă şi 
încercă să deslușească ceva în întuneric. De aici, de la etajul întâi, maşina 
care-i aştepta se vedea ca o mogâldeață abia perceptibilă. Chiar în această 
clipă, maşina porni și, luând viteză, dispăru după colț. 

— Au plecat! strigă cel de la fereastră. Ce s-o fi întâmplat? Hei, tu! 

Și în mâna lui apăru din nou sclipirea amenințătoare. Dar ţeava nu era 
îndreptată de astă dată spre Mariana, ci spre Nicuşor. 

— Scoate imediat planurile - vorbi el către Mariana. Până număr la 
zece... Altfel... 

Mariana simţi că toate puterile i se scurg, că nu e în stare să facă nici o 
mișcare. Încercă să vorbească, se bâlbâi: 

- Ce, ce planuri... căutaţi? 

— Las' că ştii tu. Alea... retetele... substanţele T 11... unul... doi... trei. 

— Opreşte! strigă Mariana, cu ochii holbaţi. 

Gâfâia ca după un efort de neînchipuit. Se îndreptă tremurând, către 
camera alăturată. Un zgomot o făcu să se oprească. Uşa din afară a 
apartamentului se trânti de perete și, în pragul ei, se iviră doi milițieni. 


Petre, lunganul, înjură groaznic şi încercă să se repeadă între ei, spre 
scară. Căzu în braţele unui al treilea milițian, care-l prinse strâns. 

Celălalt om privi nedumerit uniformele albastre și ridică încet mâinile în 
sus. 

— La timp... Aţi sosit la timp! strigă Mariana cu ochii umezi, 
strângându-l lângă ea cu toată puterea pe Nicușor. 

Niciodată nu îndrăgise atât de mult culoarea albastră a uniformelor 
milițienilor. 

Situaţia nu era chiar atât de limpede, pe cât ar fi putut să pară la început. 

Fiecare din cei de față amintea de un telefon primit sau dat - dar nici unul 
nu vorbea despre același lucru. 

Locotenentul major Iordănescu îi expedie la miliție pe cei doi răufăcători, 
asigurându-le escorta necesară, iar după aceea, încercă să descurce ițele. 

— Prin urmare, spuneţi că dumneavoastră aţi telefonat la laborator? Dar 
cum aţi reuşit, de faţă cu tâlharii? 

Mariana îi explică, şi Iordănescu o privi cu admiraţie. 

— O idee minunată! comentă el. Din păcate, tare mi-e teamă că n-a avut 
nici un efect. 

Se îndreptă spre telefon, ridică receptorul. Era mut. 

— Controlează firul, - i se adresă el unui milițian care venise cu ei. 

— Trebuie să fie tăiat pe undeva! spuse Andrei, examinând telefonul. 

Mariana făcu ochii mari. 

— Bine, dar atunci... de unde aţi ştiut că trebuie să veniţi aici? 

Locotenentul-major Iordănescu îl arătă din priviri pe băiat. 

— Andrei a trăit nişte întâmplări suspecte la Institut... Pe urmă am 
observat că telefonul dv. are firul întrerupt. Și am făcut o deducție simplă... 

Mariana nu observase până acum că alături de milițieni păşise și băiatul 
acela pe care de altfel îl cunoştea destul de bine. Era vecinul lor de 
apartament. Nu venea el adesea pe la ei, ca să se joace cu Nicuşor? Îl iubea 
mult pe băieţaș. Nicușor se dusese adineaori drept spre dânsul și acum îl 
ținea de mână. 

Locotenentul Iordănescu îi povesti în câteva cuvinte cele ce se 
întâmplaseră la laboratorul unde lucra soţul ei. Mariana deveni din nou 
îngrijorată. 

— Andrei, ai avut o inspiraţie fericită că te-ai alarmat. Să se fi furat ceva? 

Andrei dădu din umeri. 

— Nu ştiu. În tot cazul, individul încă mai căuta, când l-am surprins. 


Mariana zâmbi. 

— Oricum, chiar dacă urmările n-au fost strălucite, bine ai făcut că i-ai 
telefonat soțului meu... 

Locotenentul-major Iordănescu o privi surprins, apoi își întoarse ochii 
către Andrei, care părea tot atât de mirat. Ce voia să spună mama lui 
Nicuşor? Andrei se bâlbâi: 

— Să vedeţi... eu nu v-am telefonat... poate că ar fi fost bine, ştiţi, dar... 
dar nu m-am gândit... 

În odaie se lăsă o tăcere deplină. Se auzea doar ticăitul ceasului de pe 
cămin. 

Locotenentul-major interveni: 

— De fapt, băiatul are dreptate. Nici n-avea când să telefoneze 
doctorului. De când a sărit gardul în stradă şi până acum n-a avut nici un 
prilej: a fost la miliţie, pe urmă aici... şi n-a dat nici un telefon. 

Mariana se aşeză încet, într-un fotoliu. Nu mai înţelegea nimic... Îşi 
îndreptă mașinal cutele rochiei. 

- Bine, dar atunci,... cine... cine putea să-i telefoneze? întrebă ea şi asta 
era problema pe care şi-o puneau toţi. 

Locotenentul-major Iordănescu se așeză pe un scaun. În odaie rămăseseră 
în afară de Mariana, Nicuşor şi Andrei, doar locotenentul. 

În această clipă intră în odaie și miliţianul care cercetase firele telefonice. 

— A fost tăiat un fir afară, la cutia de legătură, explică el. L-am pus la 
loc. 

- Bine, aprobă locotenentul-major. Și acum, să rezolvăm noua problemă. 
Cine a telefonat doctorului Pavel? 

Andrei stătea în picioare şi lângă el Nicuşor, încă ţinându-l de mână. Cine 
ar fi putut, oare, să-i dea de ştire doctorului Pavel că e ceva în neregulă la 
laborator - de vreme ce nimeni nu aflase încă despre acest lucru? Nu ştia 
decât el, Andrei... Curioasă treabă! Băiatul deschise gura să vorbească, dar 
Iordănescu i-o luă înainte. 

— Dacă au telefonat chiar vinovaţii? sugeră locotenentul-major. 

Asta era o idee surprinzătoare. 

Bine - obiectă Mariana - dar ce interes aveau să-l cheme chiar acolo unde 
se întâmplă spargerea? 

— Simplu: ca să-l îndepărteze de casă. De altfel, putem să obţinem uşor 
confirmarea ipotezei mele, spuse locotenentul, zâmbind. Să-l întrebăm chiar 
pe doctorul Pavel. 


Toată lumea răsuflă ușurată. Desigur, aceasta era soluţia, simplă ca bună 
ziua! Andrei se aşeză pe un scaun, urcându-l pe Nicuşor călare pe genunchi. 
Locotenentul se îndreptă spre telefon. 

— Ce telefon are la Institut? 

Formă numărul pe care-l indică Mariana. Așteptă un minut. 

— Nu răspunde nimeni. 

— Acolo e chiar laboratorul soțului meu. Să încercăm alte numere. 

Peste tot, aceiaşi rezultat: nu răspundea nimeni. Soneria telefonului ţârâia 
înfundat. Locotenentul se încruntă, apoi îşi aminti. 

A, desigur. Trebuie să se fi dus la secţia de miliţie, să anunţe spargerea. 

Dar doctorul Pavel nu se afla nici la secţia de miliție. Locotenentul 
Iordănescu zâmbi încă o dată. 

— S-ar putea să fie pe drum. 

În minte însă îi încolţise un gând neliniștitor. Și când nici peste câteva ore 
doctorul Pavel nu putu fi găsit, când era clar că dispăruse fără urme, acest 
gând fu, însfârşit, mărturisit. 

— Dar dacă telefonul primit de doctorul Pavel a fost o dublă cursă? 

Împietrită. Mariana privea înaintea ei, cu ochii pierduţi. O cursă... da, 
pentru a-l îndepărta de acasă, ca în timpul acesta răufăcătorii să poată căuta 
în voie, și în același timp să pună mâna pe el. Și, involuntar, își completă în 
gând fraza locotenentului: „Și dacă acum, Tibi este captiv undeva, într-un 
loc pe care nu-l cunosc, unde nu știu cum să ajung? Unde - într-un cuvânt - 
nu pot să-l ajut?" 


CAPITOLUL IX ...în care doctorul Pavel își aminteşte. 


Doctorul Tiberiu Pavel, nu suferea de obicei de dureri de cap, cărora 
medicii le zic, în limbajul lor pretenţios, cefalee. De altminteri, Tibi - cum îl 
numeau prietenii - era unul din puţinii medici care nu obișnuiau să se 
îmbolnăvească. Mulţi dintre urmașii lui Esculap suferă - sau își închipuie că 
suferă - de o sumedenie de boli rare, greu de diagnosticat şi încă și mai greu 
de tratat. „Asta se datorește, de bună seamă - spunea doctorul Pavel - 
faptului că un medic are la îndemână, în propria persoană, pacientul ideal. 
Mereu prezent pentru orice examinare, foarte docil la orice tratament, poţi 
să-l supraveghezi zi şi noapte, fără încetare, şi poţi să interpretezi în chipul 
cel mai îndrăzneţ orice simptom cât de mic, - chiar o mâncărime sau un 
strănut". 

De altfel, pe vremea când era student, doctorul Pavel suferise şi el de 
această „maladie a mediciniștilor”. Când, odată, după ce „tocise"” cu 
desperare la examenul de histologie, îl apucase o durere de cap, asemuită 
popular cu un cui înfipt în ţeastă, doctorul Pavel îşi pusese un diagnostic de 
care pe atunci fusese sigur: tumoare cerebrală. „M-am curățat" spunea el, 
trist, prietenilor săi. După examen, plimbându-se prin Grădina Botanică, a 
văzut însă o fată. Era micuță, brunetă, cu ochi albaştri - exact medicamentul 
necesar pentru ca „tumoarea" să se vindece. Privirea visătoare pe care o 
purta Tibi pe sălile facultăţii în zilele următoare, cuprindea în acelaşi timp 
multă melancolie și duioşie. „Tibi e îndrăgostit", strigase o colegă - punând 
astfel primul ei diagnostic just. 

Doctorul Pavel zâmbi acestor crâmpeie care-i colindau prin minte, dar 
îndată se crispa. Un cuţit cu nenumărate vârfuri părea să-i rătăcească în voie 
prin creier. După câte își amintea, de la presupusa și mult uitata tumoare de 
acum vreo doisprezece ani, nu mai suferise atât de crunt. 

Încercă să se miște, dar se simţi slab, mai slab decât un prunc. Nu izbuti 
nici măcar să-şi salte capul de pe pernă, nici măcar să deschidă ochii. 

— Ce-i cu mine? îşi spuse. 

Cum ajunsese oare aici? Noi junghiuri îi scoaseră un geamăt. Nu-şi 
amintea și nici nu mai voia să-și amintească. Era prea dureros. 

Deschise în sfârşit, ochii. Vedea ca prin ceață. Mai întâi, un tavan alb 
văruit, care i se păru că se apropie şi se depărtează, ca o pânză bătută de 
vânt. Apoi, în dreapta, o siluetă foarte neclară, care se apropie iute și formă 


curând o pată neagră, mare, în faţa ochilor săi. Îi închise din nou, obosit. 
Simţi vag că i se dezgoleşte braţul, apoi o usturime vie. Îi era cald, ar fi vrut 
să se descopere, să arunce totul de pe el, dar nu avea putere nici cât să miște 
un deget. 

În urechea doctorului Pavel răsunase ca de undeva, de foarte departe, 
„cardiotonice"... Ce era asta?... Pentru ce trebuiau „cardiotonice"?... Cine 
vorbea?... 

O împunsătură în creer, în tot capul... Prea mare era efortul ăsta necesar 
ca să se întoarcă la realitate... 

Renunţă la asemenea exerciții dureroase și-și lăsă gândurile să zburde în 
voie, fără să mai încerce să le ţină în frâu. 

lar gândurile îl purtară, fără nici o noimă, înapoi - spre întâmplări de la 
care trecuseră mai bine de zece ani. 

...Era în ultimul an de facultate - al VI-lea. 

— Mai este numai o lună și... gata. Sântem doctori! îi spusese Antal 
Dorin, cel mai bun prieten. 

— Şi după aceea? 

— Drumurile noastre se despart, dragă Tibi. Așa e viaţa. Eu o să fiu 
trimis într-o parte, tu într-alta... Dar o să ne întâlnim cândva. O să fim 
amândoi oameni aşezaţi, însuraţi, cu copii, cu chelie... şi cu ochelari. 
Cândva, venind cu treburi pe la Bucureşti, o să ne urcăm în același tramvai. 
Tu o să te încrunţi spre mine: „Nu vă înghesuiți așa! Doar n-a luat tramvaiul 
foc!" Iar eu o să te privesc prin ochelari şi o să spun „lertaţi-mă, dar parcă 
vă cunosc. Nu cumva dumneavoastră sânteţi doctorul Tiberiu Pavel? Cred 
că am fost colegi de facultate, dacă vă mai amintiţi” 

Tiberiu zâmbi înduioşat și înălță din umeri. 

— Dragă Dorin, e imposibil să fii serios măcar câteva minute! Și pe 
urmă, tabloul pe care l-ai descris tu, este, după părerea mea, complet 
inexact. Mai întâi, peste atâta amar de ani, n-o să mai existe tramvaie, ci 
elicoptere sau taxiuri atomice, ceva gen: L.E.B., adică Întreprinderea de 
elicoptere Bucureşti. În al doilea rând, protestez cu indignare împotriva 
cheliei. Părul meu va rămâne acolo unde se află şi astăzi. Ce naiba, măcar 
atâta lucru o să reuşească să realizeze dermatologii. 

Antal puse mâna pâlnie la gură și începu să strige, ca la bâlci: 

— Ascultaţi, oameni buni, ascultați! Prezicătorul Tibi Pavelidi, adus cu 
mari sacrificii, descrie viitorul roz al omenirii! "O să am chelie?" întreabă 
un tânăr îngrijorat! „Nu, n-o să ai", îi răspunde vestitul iluzionist! 


Tibi îi astupă gura cu mâna. Urmă un minut de hârjoneală și apoi Pavel 
Tiberiu izbuti să continue: 

— Mai este ceva cu care nu sânt de acord nici cât negru sub unghie. 
Spuneai că n-o să ne mai amintim unul de altul. Asta... asta e o gravă 
insultă pentru amândoi. În primul rând pentru că angajamentul nostru va fi 
mereu valabil. În fiecare lună, câte o scrisoare, ori de unde ne-am afla. Cel 
puţin. Am zis. Altfel, amendă! 

Antal Dorin zâmbi, îmblânzit. Și atunci - atunci se întâmplă acel lucru 
care avea să aibă urmări atât de tragice. 

— Măi băieţi, - se vâri între ei o fată cu cozi anacronice, - veniţi în 
excursie? 

— Ce excursie? întrebă Antal. 

— Nu ne trebuie nici o excursie, mormăi Liberiu. Peste o lună 
examenele... 

— O să faci o congestie cerebrală de atâta toceală, - îi răspunse Viorica. 
Îţi trebuie puţin aer curat. Măcar o zi în care să uiţi de carte. 

— Are dreptate, dădu din cap Antal. 

Şi peste trei zile coborau din tren, într-o localitate de pe Valea Prahovei. 
Era seara şi deși luna mai îşi trăia ultimele zile, Viorica se scutură, înfiorată. 

— E rece... 

— Ca la munte, comentă Antal. Ia haina mea... 

I-o puse pe umăr, cu toate protestele ei indignate. 

Porniră gălăgioși pe stradă. Erau vreo cincisprezece. Toţi tineri şi toți 
entuziasmați de clipele astea, libere, de aerul proaspăt, tare, cu miros de 
rășină. 

— Urcăm pe aici, decretă conducătorul grupei. 

Viorica şi Pavel erau la urmă. Antal care mai fusese pe munte, încheia 
coloana. 

Umbrele serii se întinseseră de mult. Frunzele foșneau, în timp ce arborii 
se scuturau ca niște uriași, care ar încerca să se dezmorțească. 

Drumul începea să fie neclar. Marcajul pe arbori nu se mai vedea, dar 
colegul care se afla în frunte cunoștea destul de bine drumul. 

— Nu văd pe unde calc, strigă Viorica. 

— Nu-i nimic, răspunse Antal, din coada coloanei. Totul e să calci! 

— Şi dacă intru într-o groapă şi mă scufund? 

- Nu-i nici atunci nimic. Mă arunc după tine. 

— Vai, cât de curajos eşti! Şi o să mă salvezi? 


— Nu, o să-mi iau haina. Ce, crezi că-mi las eu bunătate de haină printre 
pietroaiele astea? 

Cale de un ceas urcară, tot schimbând glume și înțepături. Dar începuseră 
să obosească. Mergeau destul de repede și printre ei se aflau și unii 
neantrenați. 

— Propun să ne oprim câteva minute şi să ne odihnim. De acum, tot se 
cheamă că e târziu. Mai întuneric nu se poate face. 

Se aşezară fiecare pe unde putu. Viorica îşi scoase haina şi strigă: 

— Mulţumesc pentru haină, dar acum mi-e tare cald. 

Nu-i răspunse nimeni. Lângă ea se afla Tibi. 

— Ei, Dorine, strigă el. a-ţi înapoi haina! 

Nu se auzi nici un răspuns. 

— Ce-i cu Dorin? mormăi Tibi. lar se ţine de glume. Antal! Antaaal! 
strigă el. 

Tăcură cu toţii. Se auzea numai foşnetul frunzelor mișcate de vântul care 
sufla rece, pătrunzând prin haine. Viorica se înfioră şi-şi puse din nou haina. 

— Unde poate fi omul ăsta? spuse Tiberiu Pavel, spărgând tăcerea. O fi 
rămas în urmă? Să-l strigăm cu toții. 

Glasurile li se uniră, şi pădurea răsună ca și cum ar fi fost străbătută de 
un cor. Nici un răspuns. 

— Trebuie să mergem să-l căutăm, propuse Pavel, sărind în picioare. 

— Staţi! strigă cel din frunte. Să lucrăm organizat. Tibi, Ionel, Mitu - vă 
duceți voi. Nu vă depărtaţi unul de altul. Când îl găsiţi, daţi un chiot S-o fi 
rătăcit... Coborâţi pe drumul pe unde am mers și strigați-l mereu... 
Probabil că s-a abătut la dreapta sau la stânga cărării... 

În faţa lunii, trecu, în clipa aceea, un nor negru, acoperind-o ca o cortină. 
Întunericul deveni şi mai adânc, mai de nepătruns. Coborau încet. Pavel 
simţea cum i se freacă hainele de frunzele apropiate. Ramurile copacilor îi 
zgâriau obrazul. Strigau din când în când numele lui Antal, dar tăcerea care 
urma părea mereu mai apăsătoare. 

Deodată, în faţa lui Tibi răsări o namilă înfricoşătoare cu braţele întinse, 
să-l oprească din drum. Se opri, cu ochii holbaţi de groază. Apoi începu să 
râdă nervos. Era un trunchi de copac gros, ale cărui ramuri negre se 
întindeau de o parte și de alta, la înălțimea ochilor săi. Pavel se feri și 
piciorul îi alunecă în gol. Încercă să se agaţe. Nu izbuti şi căzu, dar mâna se 
apucă cu nădejde de un ciot. Scoase un chiot. 

- Ei, băieţi! 


Îl ajutară să se ridice şi strigară din nou. De undeva, departe, se auzi 
parcă un geamăt. 

- Am auzit ceva! şopii Mitu. 

— Ssst! 

Un geamăt surd le ajunse din nou la urechi. 

— E aici, în groapa asta. De aici vine zgomotul, zise Tibi cu emoție. Aici 
unde era să cad adineauri. 

— Stai! Dac-o fi vreun animal... Vreun lup? întrebă Ionel. 

— Ce lup! Vorbești prostii! Să coborâm imediat. 

— Nu ştim ce adâncime are. Poate să fie o adevărată prăpastie, - spuse şi 
Mitu îngrijorat. 

— Daţi-mi mâna! strigă Tibi, fără să-i mai asculte. 

Începu să coboare, agăţându-se de bolovani. Peretele de piatră avea o 
înclinare foarte mare, era aproape vertical. Coborî vreo cinci metri, până 
simţi pământul sub picioare. La câţiva paşi distanţă, se vedea o mogâldeaţă, 
întinsă pe pământ. Era Antal. Abia mai răsufla. 

— E aici! Strigaţi-i pe ceilalți, măi băieţi! 

Îi chemară în ajutor și pe ceilalți. Antal gemea şi nu putea să răspundă la 
întrebări. Nu știau ce să facă: trebuiau să-l scoată din groapa asta adâncă. 
Era însă întuneric şi puteau să-i facă şi mai mult rău. La prima vedere, părea 
să nu aibă nici o fractură. Starea sa era însă extrem de proastă. Tibi încercă 
să-i ia pulsul. Îl găsi cu greu. Abia îl mai simţea bătând, foarte repede, dar 
slab de tot. 

— Antal... Dorine... spune, unde te doare? întrebă Tibi. 

Pentru întâia oară de când îl găsiseră - şi pentru ultima oară - Antal 
vorbi... 

— Vezi... Tibi... că tot nu ai ghicit... 

Antal tăcu o clipă, oftă, încercă să-și ridice puţin capul... apoi continuă, 
vorbind întretăiat. 

— Eu o să plec şi... n-o să pot... să-ţi trimit... nici măcar luna asta o 
scrisoare... Am primit... amenda!... 

Zâmbi o clipă... și zâmbetul său îngheță pe buze. Pulsul nu-i mai bătea. 
Inima i se oprise pentru totdeauna. 

...Şi acum, când gândurile nesupuse îi aduceau în minte această scenă 
tragică, doctorul Pavel simţi cum i se umezesc ochii. Ar fi vrut să împiedice 
amintirile astea dureroase, să le dea altă cale, dar orice efort de a-și îndrepta 
gândurile spre situaţia lui actuală îi readuceau în creer cuțitul acela tăios, 


care se sucea în carne vie. Reveni la întunericul de acum mai bine de zece 
ani, întuneric care, credincios, îi ascunsese lacrimile calde ce cădeau pe 
mâna rece a celui care-i fusese cel mai bun prieten. 

Doctorul Pavel gemu. I se părea că toate astea se întâmplau chiar acum, 
în aceste clipe. Apoi, o fulgerare dureroasă îi străbătu corpul, îşi dădu seama 
că se află undeva, pe un pat necunoscut. Simţi că arde, că trupul îi ia foc. 
Imaginile cinematografice ale celor întâmplate acum zece ani dispărură, dar 
nu fură înlocuite cu nimic. Din nou fusese cuprins de o neştiinţă totală. 


CAPITOLUL X ...în care aflăm mai multe despre T-11. 


Era miezul nopţii când Octavian Tomescu ajunse acasă. Trebuise să 
treacă pe la Institut şi să cerceteze laboratorul, pentru a-și da seama dacă 
dispăruse ceva. După un somn foarte agitat, chinuit de coşmaruri, deschise 
ochii parcă mai obosit decât la culcare - şi-l întâmpină o strălucire 
neobișnuită. Ninsese spre dimineaţă, și acum, străzile, casele, arborii, 
gardurile, se îmbrăcaseră în straie noi, albe. 

Nerăbdător, se îndreptă spre Institut înainte de vreme. Începea o nouă 
săptămână - dar în ce condiţii! Doctorul Pavel, dispărut... spargerea de 
ieri... 

Când ajunse în laborator, trecu din nou în revistă, cu atenţie, diferite 
dulapuri, rafturi și birouri. Ieri seară, când fusese chemat de acasă „de 
urgenţă", nu descoperise nimic anormal. Privi din nou poliţele, masa de 
faianţă... Totul părea să se afle în ordine. Aruncă o privire în dulapul de 
sticlă... Sticlele cu eticheta T erau toate... Dar parcă... 

Octav se încruntă... Îşi amintea precis că aici se aflase o sticlă cu T-11. E 
adevărat, o soluție ceva mai veche la care renunțaseră şi pe care o 
înlocuiseră în ultimele experienţe. Totuși... unde se afla acum sticla? 

Înălță din umeri. Oare pe asta o fi luat-o spărgătorul de ieri seară? În 
cazul acesta, n-o prea nimerise! Substanţa era probabil alterată și, în 
general, chiar de n-ar fi fost aşa, un nespecialist n-ar fi putut face mare 
lucru cu ea. 

În această clipă simţi pe umăr o mână. Se întoarse brusc, speriat, - era 
Simona. 

— Doctorul Pavel... am auzit de el... şopti ea. 

— Da, e foarte grav. 

Simona rămase pe gânduri. Tomescu îşi aminti de cele ce se întâmplaseră 
alaltăieri, în seara aceea de sâmbătă şi roși. Voi să-şi ceară scuze pentru 
îndrăzneala sa inexplicabilă, dar nu găsi cuvinte. 

— Ştii... - spuse el, bâlbâindu-se ca de obicei, - eu... sâmbătă... În 
grădină... ştii, nu... nu am înţeles... 

Simona îl opri. 

— Octave, acum nu e timpul să vorbim despre aşa ceva. Vreau numai să- 
ți spun că nu-mi iau cuvântul înapoi... 


Ar fi vrut să adauge că aproape nu-l recunoscuse, așa cum astăzi iarăşi nu 
recunoștea în acest Octavian Tomescu sfios şi roșu la faţă, pe omul acela 
îndrăzneţ şi volubil din după amiaza de sâmbătă. 

— Şi acum, - continuă ea, fără să-şi mai dea pe față gândurile, acum... 
mă duc în laborator, sus. 

Tăcu. Se gândea că acum două zile, când trecuse prin laboratorul unde 
lucra ea, doctorul Pavel se oprise şi discutase cu competenţă despre unele 
posibilităţi noi de purificare a substanţei cercetate. Ce plăcut era să lucrezi 
alături de el! Simona îl invidia pe Mircea pentru asta. Doctorul Pavel nu 
rămânea închis în cabinetul său. Se plimba adesea prin laboratoare, schimba 
păreri cu cercetătorii, îi contrazicea, se lăsa contrazis, muncea cât zece... 
totul cu o voie bună contagioasă. 

— Nădăjduiesc, - adăugă ea, tresărind, şi trezindu-se din visare, - că 
doctorul Pavel o să revină... şi toate or să se lămurească... 

Octav clătină din cap mohorât și o urmări cu privirea, până ce uşa se 
închise. Apoi formă la telefon numărul indicat de locotenentul major de 
securitate cu care discutase ieri. 

— Da, eu. Am descoperit ceva... Un fleac... Lipseşte o sticlă cu 
substanţă... Cred că nu era bună de nimic... Bine, o să caut. Vă aştept!... 

— Doctorul Pavel, îndeobşte, este foarte modest. Așa se şi explică faptul 
că marele public nu cunoaşte mai nimic în legătură cu lucrările sale. Și 
trebuie să vă spun că în stadiul actual, cercetările au ajuns la rezultate 
extraordinare! 

Instalat în faţa biroului din laborator, Octavian Tomescu explica 
locotenentului major de securitate Iordănescu, în ce constau realizările 
doctorului Pavel. 

— Nu ne explicăm ce a vrut necunoscutul care a pătruns în seara de 
duminică în laborator, îi spuse locotenentul major. Poate că, dacă mi-aţi da 
unele lămuriri despre ceea ce lucraţi aici, am putea să găsim un fir. 

Și Tomescu îi dădu explicaţiile cerute. Locotenentul major Iordănescu îl 
ascultă, cu atenţie pe asistentul doctorului Pavel. 

- Totuşi, după câte am înţeles, - replică locotenentul, - în cercurile 
ştiinţifice, lucrările doctorului sânt cunoscute şi foarte apreciate. 

— Cunoscute, dar nu în totalitatea lor. Doctorul Pavel nu a publicat decât 
acele rezultate care constituie, ca să zicem aşa, bilanţul, concluzia unei 
etape, înțelegeţi ce vreau să spun? 


Octavian Tomescu îl privi cercetător pe locotenent, care înclină afirmativ 
capul. 

— Ei bine, de la ultima etapă, care este cunoscută din publicaţii, s-au 
făcut progrese extrem de mari. După mine, este una din cele mai importante 
descoperiri medicale ale secolului. Da, da! T-11 poate deveni un 
medicament minunat! 

Octav se înflăcărase. 

— De ce spuneţi „poate deveni"? întrebă locotenentul. 

— Pentru că... şi Tomescu se întristă, - pentru că doctorul Pavel a 
dispărut şi... nu se ştie... Vedeţi, medicamentul are și unele efecte tardive 
foarte neplăcute... 

Cercetările nu trecuseră încă în faza clinică. Se știe (explicase Octavian) 
că orice substanţă care urmează să fie utilizată ca medicament, este supusă 
la o serie întreagă de teste preliminare. Se fac mai întâi analizele fizice şi 
chimice de rigoare. După ce cercetătorii s-au convins că aceste analize nu 
trădează prezenţa nici unei substanţe deosebit de toxice sau periculoase în 
doze mici, se trece la experimentarea pe animale. 

Pentru aceasta se utilizează animalele cele mai sensibile la produsul 
respectiv, de obicei șobolani. 

În crescătoria Institutului, în care Tomescu îl conduse pe locotenent, se 
aflau sute de șobolani, rânduiţi câte zece în cușşti metalice din plasă, 
etichetate. 

Alături se aflau iepurii. Aceste animale, după cum explica Tomescu, sânt 
foarte sensibile: mor mai ușor decât șobolanii și tocmai de aceea iepurii sânt 
uneori mai căutaţi. 

- De fapt, alegerea animalului întrebuințat pentru experimentarea acţiunii 
unei substanțe depinde de boala pe care i-o provocăm și de scopurile 
noastre. 

Locotenentul privi iepuraşii care, în cuştile lor strâmte, abia aveau loc să 
facă o săritură care-i ducea de la un perete la altul. 'Trecuseră în cea de a 
treia cameră a crescătoriei, unde se aflau cobaii. 

— lată și vestiţii cobai, cei mai prețioşi colaboratori ai cercetătorilor! îi 
prezentă Octav. Sânt animale foarte plăpânde și cer condiţii speciale de 
creștere. 

— Unde trăiesc în mod natural? întrebă locotenentul privind cu 
curiozitate animalele drăguțe, poate de două ori mai mari decât un şobolan, 
cu botul de rozător şi cu blană tărcată în cele mai variate culori. 


— Francezii le spun „cochon d'Inde". Poate că vin din India. Englezii îi 
numesc „Guinea pig" deci, după ei, ar trăi în Guineea. Atât „cochon" cât şi 
„pig" însemnează „porc" deşi aceste drăguţe animale nu au nici o legătură 
cu porcii, nici ca dimensiuni, nici ca aspect, după cum se poate lesne vedea. 
De fapt, cobaii sânt niște mamifere rozătoare din America de Sud. 

Într-o ultimă încăpere se aflau câinii. Când pătrunseră, se născu o 
hărmălaie de nedescris. Lătrau şi hămăiau, dând veseli din coadă. Într-o 
cușcă era un căţel tare simpatic, cu blana pestriță, cu ochii rugători. 

Îl privea pe locotenent cu insistență, de parcă l-ar, fi rugat ceva. 

— Iată prietenii de totdeauna ai oamenilor! spuse Octavian. În cele mai 
îndepărtate timpuri le-au fost ajutoare, paznici și hăitași la vânătoare. Azi, 
câinii sânt animalele cele mai folosite pentru cercetările de mare precizie în 
domeniul reflexelor condiţionate! 

Asupra tuturor acestor animale; șobolani, iepuri, cobai, câini - se 
experimentează încă de acum câţiva ani, produsele noastre. T-11, a fost 
administrat mai întâi ca atare, fără nici o pregătire prealabilă a animalelor. 

În comparaţie cu un lot de „martori", adică de animale hrănite ca și 
celelalte dar cărora nu li se administra nici un medicament, șobolanii trataţi 
cu T-11 creşteau cu mult mai repede. Era o dezvoltare armonioasă, care 
avea loc aproape de două ori mai repede ca dezvoltarea celorlalți „martori"”. 
Cu alte cuvinte, șobolanii ajungeau la talia lor de „adulţi” cu mult mai iute. 
De asemenea, se părea că animalele tratate cu T-11 erau mai viguroase şi 
dădeau dovadă de mai multă vioiciune. În ce priveşte durata totală a vieţii, 
nu se putea trage o concluzie precisă, mai ales datorită efectelor tardive 
defavorabile ale substanței T-11. 

— Prin urmare, s-ar putea ca T-11 să aibe o influență asupra duratei 
vieţii? 

— Da, însă pentru moment, nu asta ne interesează - sublinie Octav - ci 
faptul că substanţa, departe de a provoca o intoxicație oarecare, părea 
dimpotrivă să mărească vitalitatea animalelor de experienţă. 

Atunci se trecuse la o altă etapă a experienţelor. Unele dintre animale 
fuseseră îmbolnăvite cu boli din cele mai diferite. 

— lată ceva foarte interesant, comentă locotenentul. Și... ce boli aţi 
cercetat? 

— Mai întâi, infecţii. Cobaii au fost inoculaţi cu bacili activi, virulenţi, ai 
tuberculozei, boală care provoacă ravagii între ei. La o parte dintre cobaii 
injectaţi s-a administrat apoi T-11. Aproape 80 la sută, au supravieţuit. 


Dintre cobaii netrataţi, peste 80 la sută au murit, deși erau ţinuţi exact în 
aceleași condițiuni, primind același fel de alimentaţie și aceleași îngrijiri. La 
examenul anatomo-patologic, adică la cercetarea organelor după moartea 
animalelor, s-a constatat că la șobolanii trataţi cu T-11, leziunile provocate 
de bacilul tuberculozei erau cicatrizate. 

— Extraordinar! 

— Şi, remarcaţi, - sublinie Octavian Tomescu, - că acest lucru a avut loc 
fără ca acest T-11 să aibă o cât de slabă acţiune asupra bacilului Koch ca 
streptomicina, acidul para-amino-salicilic (Pas-ul) sau alte medicamente. T- 
11 nu ucide microbii sau virusurile, nu e bactericid, ca fenolul. Nici 
bacteriostatic nu e, ca penicilina, care împiedică înmulţirea microbilor. 

Experiențele au mers mai departe. S-au îmbolnăvit animalele cu boli 
infecțioase datorite cocilor: stafilococi, streptococi, pneumococi. Desigur şi 
acum mureau multe dintre animalele tratate cu I-11, dar procentul lor era 
mult mai mic decât cel al animalelor „martori”, adică îmbolnăvite şi 
netratate. Și mai remarcabil era faptul că aceste animale cărora T-11 le 
mărea atât de mult rezistenţa, nu fuseseră tratate cu sulfamide sau 
penicilină, care acţionează asupra microbilor respectivi. 

— Trebuie să ştiţi - spuse Octavian - că aceste cercetări, despre care eu v- 
am povestit într-un sfert de ceas, au durat șapte ani de zile. Vă închipuiţi: 
este necesar să se urmărească câteva săptămâni sau chiar luni comportarea 
animalelor în experiență. După aceea ele sânt sacrificate. Diferitele lor 
organe se pun în formol, apoi se prepară într-un mod special și se taie în 
feliute extrem de subțiri cu ajutorul microtoamelor. Aceste feliuțe sânt 
colorate cu diferiți coloranţi şi sânt examinate la microscop. O astfel de 
lucrare durează săptămâni întregi. 

— Şi spuneţi, aşa dar, că I-11 măreşte rezistența animalelor față de unele 
boli? 

— Da! Și se mai întâmplă ceva. Se pare că adaptarea lor la condiţiile 
exterioare se face cu mult mai bine, mai repede. 

— Ei... şi cum lucrează T-11? întrebă locotenentul major, interesat. 

— Principiul de acţiune al substanţei 1-11, după presupunerile, noastre... 
vreau să spun, ale doctorului Pavel, - se corectă Tomescu, - ar fi că ea 
intervine direct asupra sistemului nervos. Este puternic activată dezvoltarea 
capilarelor care alimentează celulele nervoase, și în special acelea ale 
creerului. De asemenea, e important faptul că pe lângă aceste acțiuni care se 
desfăşoară într-un timp mai îndelungat, are loc şi o acţiune imediată de 


ameliorare a alimentării și oxigenării celulelor nervoase. lată deci că 
organelor conducătoare şi coordonatoare ale organismului nostru, le sânt 
asigurate în acest fel, cele mai bune condițiuni de funcţionare. 

În sfârşit, se pare că T-11 acţionează în direcţia creşterii capacităţii de 
lucru a sistemului nervos. Ţinând seama de rolul important în lupta 
împotriva bolilor pe care îl deţine sistemul nervos, vă daţi seama de ce T-11 
are acţiune favorabilă în boli atât de diverse. 

— Așa dar, T-11 ar putea fi folosit în orice boală? 

— Da. Totuşi trebuie subliniat că nu e vorba de acel „panaceu" universal, 
medicament unic, visat de medicii antichităţii. T-11 va fi întrebuințat 
probabil alături de medicamentele clasice... 

lată, aşa dar, care este stadiul la care am ajuns acum - îşi încheie Tomescu 
expunerea. 

— E o cercetare pasionantă - mărturisi locotenentul. Dar e păcat că T-11 
nu a fost încă aplicat la oameni. 

— Nu, încă nu. 

— O să mă gândesc la tot ce mi-ai povestit. Mărturisesc că nu văd 
mobilul tâlhăriilor. O substanță care n-a trecut încă de stadiul 
experimental... 

În această clipă, uşa se deschise furtunos şi Andrei se năpusti în laborator. 

— Aţi auzit? strigă el către locotenent.. Apoi, văzându-l pe Tomescu, tăcu 
dintr-odată. 

— Ce-i, puştiule? îl întrebă Tomescu, care-l cunoștea destul de vag. 

Poate că vi s-a întâmplat și dumneavoastră, cândva, să vi se spună 
„puştiule". Dacă vă mai amintiţi ultima dată când s-a petrecut acest lucru, 
cred că vă daţi seama ce revoltă a trezit această titulatură adânc 
dispreţuitoare în inima lui Andrei - el - băiat de 14 ani, cu o urmărire 
aventuroasă de hoţi la activul său. „Puştiule". Auzi! Întunecat dintr-o dată la 
față, Andrei neglijă întrebarea lui Octavian și, îndreptându-se spre 
locotenent, îi spuse, așa ca să „simtă" şi asistentul: 

— Am ceva să vă spun... ceva secret. 

Locotenentul ascultă cu atenţie cele ce-i șoptea băiatul. După figura sa, 
încruntată dintr-o dată, se vedea că aflase ceva important. Se îndreptă spre 
Tomescu și-și luă rămas bun. 

— Aşa dar? îl întrebă locotenentul, mergând grăbit. Chiar aşa s-a 
întâmplat? 


— Cum să vă spun! Tovarăşa Mariana Pavel mi-a spus că ar vrea să vă 
vorbească despre asta... Duminică seara, un reporter de la „Știrea" a fost la 
doctorul Pavel. Cu o oră înainte de spargerea din laborator... Și spune că 
are să vă mai comunice ceva... ceva foarte important. 

— Ce anume? 

— Numai dumneavoastră... vrea să vă spună. 

— Bine. Mergem imediat. O să trec mai întâi pe la secția de miliţie. 

Își luă rămas bun de la Octavian Tomescu şi porni repede. Apăreau fapte 
noi, care dădeau de gândit. 


CAPITOLUL XI ...unde doctorul Pavel își revine. 


Omul cu mustăcioară fină își privi, enervat, ceasul de la mână. Era ora 
zece dimineaţa şi doctorul Pavel încă nu-și revenise. 

— Dobitoci! șuieră omul, printre dinţi. Dacă-l omoraţi? Ce ne făceam, 
ai? Ce idee! Să vă aşezaţi cu camionul de-a curmezișul! Cum am stabilit 
noi, şi ce-aţi făcut voi! Acum trebuie să mai așteptăm cine ştie cât, ca să-şi 
revină... 

Cei doi jucători de table din faţa lui păreau tare încurcaţi. 

— Şi pe urmă, cretinul ăsta de Tache! Să se sperie de un mucos! Unde 
dracu v-am găsit, adunătură de rinocefali! 

Îşi aranja nervos cutele pantalonilor și continuă cu furie: 

— Bine că i-a venit în cap să ia borcanul ăla. Şi acum, stăm și ne uităm la 
el. Că doar n-o să-l dăm la un laborator de analize. „Nene, fii bun şi spune- 
ne - ce substanţă e în sticluța asta pe care am șterpelit-o?" Uf! - creere de 
cârpă! 

Îşi aprinse o ţigară și trase două fumuri. 

— Oricum, - continuă după o pauză omul cu mustăcioară devenind, pare- 
se, mai calm, - deocamdată nu se poate spune că treburile noastre merg prea 
prost. Am obţinut aproape tot ce am căutat... afară de un lucru simplu... şi 
nu văd de ce nu l-am căpăta și pe acesta... 

Unul dintre oameni interveni cu sfială: 

— Bine, şefule, dar... Petre şi cu... 

— Ce-are a face? Dac-au fost proşti!... N-au fugit la timp. Bine c-am 
avut noi vreme s-o ştergem... Din fericire, nu știau de locuinţa asta, aşa că 
n-o să poată să spună nimic... Ei, asta se cheamă să fii prevăzător! 

Dădu din cap cu importanţă. 

— Şi apoi, - rânji el, făcând cu ochiul, - câştigul se împarte, nu-i așa, 
între mai puţine persoane... 

Da, acum era sigur că nu mai fusese niciodată în această cameră. Ceaţa 
care-i acoperea ca o perdea amintirile ultimelor întâmplări se destrăma, 
încetul cu încetul. 

Cum de ajunsese aici? Asta nu putea cu nici un chip să-și amintească. 
Doctorul Pavel întoarse capul în dreapta și în stânga. Mișcările erau încă 
dureroase, dar deveniseră totuşi posibile. Se afla într-o cămăruţă goală, cu 
pereţii văruiţi în alb. Un scaun fără spetează, simplu, de brad, nevopsit, 


sprijinea o lampă electrică situată lângă patul pe care stătea întins. Ăsta era 
tot mobilierul. 

Primise un telefon... şi ieșise din casă. Unde mergea? Ah, cleștele ăsta 
care-i strânge tâmplele! Da, se ducea la Institut, la laboratorul său. Era 
ceva... ceva în neregulă... Grăbit... şi-a luat motocicleta... Dar pe urmă? 
Durerea asta... da, pe urmă nu mai ştia nimic, până când a simţit durerea 
asta groaznică, care abia acum părea că începe să-l părăsească. 

Se ridică într-un cot. Patul era sărăcăcios, așternutul murdar. Cum de 
ajunsese aici? 

„Am avut probabil un accident - îşi spuse el. Și m-au internat la spital. 
De asta sânt și pereţii văruiţi în alb. Dar... pentru ce e mobilată rezerva 
aceasta aşa de sărăcăcios? Și pe urmă, de ce nu am fost îmbrăcat în haine de 
spital, de ce nu-i nici o soră, nici o infirmieră?" 

Începu să se pipăie, dar nu găsi nici o parte a corpului accidentată. Braţul 
îl durea,... zări un punct, o înțepătură - i se făcuse deci de curând o injecție. 
Îşi dădu picioarele jos din pat. Era încălțat - ceea ce-i mări mirarea. 

Încercă să se ridice în picioare... dar se aşeză imediat la loc. I se păru că 
patul, scaunul, lampa și pereţii începuseră să joace hora în jurul lui. Închise 
ochii, și-i apăsă cu palma, apoi îi deschise. Hora încetă. Repetă încercarea, 
ținându-se de speteaza patului și, cu o sforţare uriașă, reuşi să rămână în 
picioare, fără să mai aibă ameţeală. Simţi deodată că are nevoie de aer, aer 
proaspăt. Camera asta mirosea a închis. Căută din ochi fereastra şi îşi dădu 
seama că impresia de adineauri fusese justă. Camera nu avea fereastră. 
Singura ei comunicare cu exteriorul era o ușă mică şi scundă. 

Se apropie cu pași mici și înceţi, de ușă. Apăsă pe clanță. Uşa era închisă 
cu cheia! 

Nu mai înţelegea nimic. Se întoarse spre pat, şi se lungi din nou. Efortul 
îi provocase din nou senzaţia de ameţeală. Închise ochii. 

În această clipă se auzi zgomotul unei chei introdusă în broască şi 
răsucită. Uşa se deschise şi în pragul ei se iviră doi oameni. 

— Încă nu şi-a revenit - spuse unul din ei, cu o voce groasă şi răguşită. 

— Las' că are timp - răspunse celălalt, cu glasul cu o octavă mai ridicat. 
Ce spui, doctore? Cineva îi luă pulsul. 

— Îşi revine curând, - rosti al treilea. 

— Ştiu că o să aibă o surpriză! Şi cel cu vocea groasă lăsă fraza în 
suspensie, ea și cum ar fi vrut să spună: „aoleu, ce mai surpriză!" 


Doctorul Pavel avea intenţia să deschidă ochii și să vorbească, dar 
ultimele cuvinte îl făcură să rămână mut. Ce voiau să spună? îi auzi pășind 
în cămăruţă. Se apropiară de pat. Simţi în obraz respirația unuia din ei, care 
mirosea a tutun prost și a transpiraţie. 

— Nu mai e așa palid. constată cel căruia unul dintre ei îi spusese 
„doctore". 

Doctorul Pavel îşi ascuţi auzul. Vocea asta nu-i era de loc străină. Unde o 
mai auzise? Nu izbutea să-şi amintească. 

— Dacă-l luăm repede, dă reţeta... și gata... declară celălalt. 

— Tare mi-e frică că n-o să fie aşa de simplu, remarcă cel cu vocea 
cunoscută. Dacă refuză? 

— Sst! Nu mai trăncăni! îl întrerupse primul. O să vedem noi... 

Se îndepărtară de pat şi ieșiră din cameră. Doctorul Pavel deschise din 
nou ochii. Nu, nu visase. Se afla tot acolo, în camera aceea fără ferestre, cu 
pereţii văruiţi. 

Dar... de unde cunoştea totuși așa de bine vocea: subţirică? O mai auzise 
şi altă dată, era sigur... şi încă nu de mult. 

Și dintr-o dată, încă un val se destrăma în creer. Da, acum vedea limpede. 
Asta... asta era vocea reporterului, era sigur, acel reporter atât de puţin atent 
şi atât de lingușitor - cum îl chema? Vasile Lăzărescu, de la „Ştirea." 

Prin urmare... 

Încetul cu încetul, doctorul Pavel începea să înțeleagă. Aici nu era nici un 
fel de spital - ci o camera bine închisă. Iar el, doctorul Pavel, nu era ţinut 
aici pentru a fi tratat, ci pentru ca ştia o reţetă, sau mai bine zis ştia reţeta , 
acea metodă de preparare pe care o doreau atât de mult încât îi oferiseră o 
sumă fantastică pentru ea. Da, nu mai demult decât acum vreo săptămână, 
veniseră doi oameni care, foarte politicos, îi povestiseră că au aflat, din 
publicaţiile de specialitate, despre substanţa la care lucra și care-l rugau sa 
le dea reţeta de preparare. 

— Bine, dar toate datele necesare sânt publicate. 

— Pentru faza iniţială - remarcase unul din ei - fază pe care dvs. aţi 
depășit-o, nu-i aşa? Ne-ar interesa ultimele perfecționări... 

Doctorul Pavel dăduse din umeri. 

— Bine, dar și astea o să fie publicate când vor fi terminate. 

Omul cu vocea subțire zâmbise. 

— Tocmai asta voiam să vă propunem. Să nu le mai publicaţi. Ni le 
vindeţi nouă. Le va utiliza o casă mare de medicamente, care vă asigura și 


câștigul dumneavoastră. Dacă doriţi, ulterior veţi putea publica totul... 
natural, după ce vom căpăta brevetul. 

Fireşte, îi dăduse afară din casă. O propunere neruşinată... Hm! Dar nu 
bănuia că o să ajungă până aici. 

Acum vreo trei zile... Dar erau trei zile? Mai mult, mai puţin? Cât 
rămăsese în nesimţire? 

„Prin urmare, m-au răpit. Asta e clar, deși nu-mi vine să cred. Ce naiba, 
asta se întâmplă numai în romanele de aventuri. Și acum o să încerce să-mi 
stoarcă cu orice preț reţeta... Da... O să încerce... şi o să rămână cu 
încercatul... Vorba este... Unde mă aflu? Cum dau de ştire că sânt captiv? 
Trebuie să găsesc un mijloc". 

Monologul ăsta era deocamdată plin de semne de întrebare, dar doctorul 
Pavel se simţi deodată mai liniştit. Acum ştia cel puţin cu ce fel de oameni 
are de-a face, îşi amintea că starea de ameţeală și durerile de cap se datorau 
accidentului de motocicletă, fără îndoială provocat. 

Uşa se deschise din nou, şi în odaie pătrunseră trei oameni. Ultimul - 
falsul reporter - închise ușa la loc, cu cheia. 

Doctorul Pavel deschise ochii larg şi-i privi atent. Pe reporter îl 
recunoscu imediat. Un alt personagiu, mai gras, dar nici el nu prea în vârstă, 
era probabil cel cu vocea groasă de adineauri. În sfârşit, cel de al treilea era 
mai în vârstă, cu o mustăcioară subțire, îmbrăcat foarte elegant. Acesta era 
fără îndoială, cel căruia i se spunea „doctorul”. 

El scoase din buzunar o cutie rotundă de seringă. Deşurubă capacul, 
extrase siringa, îi adaptă un ac, sparse o fiolă şi umplu siringa cu conţinutul 
ei. Apoi, fără multe menajamente, înfipse acul în braţul doctorului Pavel, 
care simți o usturime puternică. În două minute, usturimea dispăru. 
„Probabil o cafeină sau un cardiazol" îşi spuse doctorul Pavel. „Vor să mă 
trezească de-a binelea". 

Cel mai elegant se așeză pe scaun, așezând pe podea lampa electrică. 
Zâmbi familiar, scoase din buzunar o tabacheră, îi oferi o ţigară doctorului 
Pavel. Acesta nu scoase nici un cuvânt și nici nu-l privi. 

— Nu te teme, doctore, nu sânt otrăvite! zise el. Dacă voiam să te 
eliminăm, o puteam face de mult... 

Își aprinse, o ţigară, trase un fum... 

— Te simţi mai bine? Am fost nevoiţi să recurgem la metode mai brutale. 
Te rog să ne scuzi... De fapt, este puţin și vina dumitale... Dacă, acceptai 


mai deunăzi, acum nu te-ai fi aflat în situaţia asta... cum să spunem? 
Neplăcută! Da, neplăcută... 

Doctorul Pavel nu răspunse. Stătea lungit în pat, şi privea cu indiferență 
tavanul. 

— Dar să revenim la ceea ce ne interesează pe toţi. Te interesează pe 
dumneata, ca să ieşi din această situaţie... după cum spuneam, neplăcută. 
Ne interesează și pe noi, pentru că avem mare nevoie de o anumită rețetă pe 
care, printr-o ironie a soartei, dumneata o cunoşti și noi, încă nu. Sau, cel 
puţin, nu în întregime. 

Avem câteva hârtii ale dumitale - și am putea eventual reconstitui și 
singuri... 

Individul elegant se opri, pentru ca să aspire, încet, din ţigară. ÎL privi pe 
doctorul Pavel care părea că nu auzise nimic. 

— Prin urmare, ce spui? Facem schimbul? Doctorul Pavel vorbi rar, şi 
foarte liniştit. 

— Desigur. Voi îmi dați drumul, şi eu anunţ miliția. Sânt complet de 
acord. 

„Doctorul" îşi îndepărtă, cu un deget, un firicel de scrum care-i căzuse pe 
pantalon și zâmbi. 

— Eşti foarte spiritual, doctore. Da, da. Foarte spiritual. Dar eu voiam să 
discutam serios. Măi băieţi! Lăsaţi-mă singur! 

Cei doi ieşiră îndată. 

— Poate că te-ar interesa să afli ce se întâmplă dacă ne dai reţeta? 
Nimeni n-o să știe nimic. Dumneata primeşti un cadou - acela pe care ţi l- 
am promis... 

— Despre asta am mai discutat, nu? răspunse doctorul. Și vă amintiţi 
poate că v-am dat și un răspuns... 

Și Pavel se gândi cu plăcere la figurile buimăcite ale celor doi pe care-i 
poftise să iasă afară. 

— Bun, bun... ştii, hotărâri ca astea nu se iau în grabă... te mai poți 
răzgândi. Până atunci, însă, să vedem ce s-ar putea întâmplă în alternativa 
cealaltă - în care noi nu am putea pune mâna pe rețetă. 

Doctorul Pavel înălță din umeri. Ce puteau să facă? - Să-ţi dăm drumul, 
ar fi foarte riscant. Ne gândim că s-ar putea să nu fii prea discret. Dar într-o 
zi, într-o cameră, s-ar putea găsi o scrisoare. „Doctorul Pavel s-a sinucis, o 
să spună lumea. Avea remușcări"... înţelegi? O să fie o scrisoare 
emoţionantă... 


Doctorul Pavel înțelese. Păli. O înscenare de acest fel... ar putea să 
creadă cineva că nu e așa? Să moară - asta nu-l înspăimânta. Dar să moară 
în felul acesta - și lumea să creadă tot ceea ce vor scrie în scrisoarea 
semnată cu numele lui... 

— Ticăloşilor! spuse el cu o voce sugrumată, ridicându-se din pat. 

Individul cel elegant îi puse mâna pe umăr. 

— Linişteşte-te - îi spuse el. Asta e numai o ipoteză. Noi nu-ţi vrem de 
loc răul. Uite, te las să te gândești... Peste o jumătate de oră, o să viu să-mi 
dai răspunsul, adică, sper... rețeta... 

Uşa se deschise, se închise la loc şi din nou fu încuiată pe dinafară. 


CAPITOLUL XII ...în care Andrei expune o teorie „algebrică" a 
întâmplărilor de până acum. 


— Alo, ziarul „Știrea"? întrebă locotenentul-major. 

De dincolo, vocea telefonistei îi răspunse afirmativ. 

— Aş vrea să vorbesc cu tovarășul Vasile Lăzărescu. 

Vocea nazalizată îi răspunse imediat. 

— La noi nu lucrează nici un tovarăș cu acest nume... 

Locotenentul clătină din cap. Fusese sigur. 

— Atunci, cu tovarăşul secretar de redacţie... 

Secretarul de redacţie confirmă faptul. Nu aveau nici un reporter cu 
numele de Lăzărescu. 

Luându-l cu el pe Andrei, care așteptase în sală, locotenentul-major porni 
repede spre casa doctorului Pavel. 

Oare ce-o fi? întrebă Andrei, preocupat. Băiatul privi spre locotenent. 
Acesta nu răspunse nimic, dar grăbi pasul. Băiatul se scotoci în buzunar şi 
scoase un camețţel. 

— Ştiţi, eu m-am gândit mult la cazul ăsta, - spuse el. Ăştia vor să pună 
mâna pe substanţa T-11, fără discuţie. 

Locotenentul-major Iordănescu își întoarse privirea spre Andrei. 

— Cine-s „ăştia" despre care vorbeşti? 

— Nu ştiu, dar trebuie să fie nişte bandiți... 

— Fi, și ce să facă ei cu substanţa T-11? 

Andrei dădu din umeri, descurajat. De unde să ştie? Dar altceva voia el să 
vorbească. 

— Eu... începu Andrei - cred că cineva a trădat secretul substanţei. Deci, 
că există anumiţi complici... probabil oameni care lucrează în laborator... 

— Cine crezi că ar putea fi? 

— Poate chiar asistentul doctorului Pavel... ăsta Tomescu. 

Locotenentul nu părea convins. Andrei continuă însă, cu curaj. 

— Mi-am făcut un plan... în cameţel... Să vedeţi. Să-i notăm pe vinovaţi 
cu x, pe trădători cu y și pe doctorul Pavel cu z. Mai întâi, y au trădat 
secretul substanţei inventate de z. Atunci x au vrut să-l cumpere, dar... nu 
le-a mers. După aceea, x s-au hotărât să-l fure: x1 a dat telefon să-l 
îndepărteze pe z de acasă, x2 l-a prins pe doctor... vreau să spun pe z, şi l- 
au legat; iar pe x3 l-am surprins în laborator... 


Locotenentul nu se mai putea stăpâni. Izbucni în râs. 

— Ia spune-mi drept, Andrei... Înveţi la școală algebra? 

— Da, clar de ce? 

— Şi îţi place? 

— Îmi place, însă... 

— Se cunoaşte! Păi... ca să vorbim în limbaj algebric din toate datele 
problemei cunoaştem numai pe z - doctorul Pavel. Despre x1, x2, x3, şi 
despre ipoteticul tău y nu avem nici o idee. Ia spune, cum o să putem afla 
noi dintr-o singură ecuaţie patru necunoscute? 

— Nu sânt patru - protestă indignat Andrei. Sânt numai două 
necunoscute: x și y. Dacă cunoaștem pe unul din x, de exemplu x1, putem 
să dăm şi de ceilalți, de x2, x3, ba chiar şi de y... Am o teorie... 

Dar locotenentul nu avu timp să afle teoria lui Andrei pentru că 
ajunseseră din nou la casa doctorului Pavel. Îi întâmpină Mariana, trasă, cu 
cearcăne. Ea-i spuse locotenentului că săptămâna trecută se întâmplase un 
lucru pe care la început nu-l pusese în legătură cu dispariţia doctorului. Abia 
azi dimineaţă, analizând evenimentele, se gândise că aceste lucruri s-ar 
putea să-l intereseze. 

Într-o zi, doi indivizi îl vizitaseră pe doctorul Pavel. Când plecaseră, soţul 
ei păruse necăjit. 

— Cine-au fost? îl întrebase. 

— A, nişte ticăloşi, i-am dat afară! 

— Dar... ce voiau? 

— Să mă facă milionar! Să nu mai vorbim despre ei, te rog. Mi se face 
scârbă! 

Locotenentul-major ascultă, clătinând din cap, declaraţiile Marianei. 

— Dar... cine erau aceşti oameni? întrebă el. Ce voiau? 

Mariana înălță din umeri. 

— Nu ştiu. Îmi dau acum seama cât de important este acest lucru, dar... 
eu n-am insistat, mai ales că soţul meu n-a dat nici o importanţă faptului.. 

Locotenentul era dezamăgit. Nu avea nici un element concret de la care 
să poată pomi. 

— Dar - întrebă el - de ce nu mi-aţi spus ieri acest lucru? 

— Ieri... şi Mariana se opri o clipă. Ieri abia îmi puteam aduna gândurile. 
Nu făcusem de altfel nici o apropiere între cele întâmplate şi aceste vizite... 
Abia astăzi mi-am amintit. 

Locotenentul își luă rămas bun. Pe drum, o frază nu-i dădea linişte. 


„Dacă-l cunoaştem pe x1, putem să dăm de toţi ceilalți: de x2, x3 și de 
y..." Teoria lui Andrei era veche, cunoscută de când lumea. Doar felul cum 
a fost pusă în formulă algebrică era nouă. Cine erau, oare, cei doi oameni? 
Ce voiau? 

Locotenentul dădu din umeri. „Desigur, formula algebrică e justă. Dar... 
de unde-l iau pe x1?" 

— Ceea ce nu înțeleg - spunea locotenentul, explicându-i maiorului 
Câmpeanu cum stau lucrurile — este ce anume vor să găsească atentatorii. 
Au pus în mișcare forțe mari. Sânt cel puţin cinci oameni: cei doi pe care i- 
am arestat, cel care a scotocit laboratoarele de la Institut, unul sau doi care 
l-au răpit pe doctorul Pavel și, fireşte, șeful lor. Şi toate astea... pentru ce? 

Maiorul frunzări câteva foi din dosarul pe care-l avea în față. 

— Nu crezi că substanţa T-11 ar putea să fie tentaţia? Nu uita că au luat 
cu ei și un flacon. 

Locotenentul păru sceptic. 

— Nu ştiu ce să cred. În definitiv, despre această substanță se cunosc 
destul de multe amănunte. Câteva lucruri au şi apărut în revistele de 
specialitate care nu sânt de loc secrete. De îndată ce ultimele experienţe vor 
arăta că produsul poate fi utilizat și la oameni, fără nici un pericol, se vor 
publica desigur toate datele necesare pentru fabricare. Orice laborator de pe 
întreg cuprinsul pământului va putea să-l prepare... 

— Aşa dar, nu era nevoie nici să „cumpere" reţeta, nici s-o fure... Câteva 
săptămâni de aşteptare... 

— Sau poate luni - spuse locotenentul Iordănescu. Gândiţi-vă că mai sânt 
câteva probleme nerezolvate. 

— Cu atât mai mult, nu era nici o grabă să obţină o reţetă ce nu ar fi putut 
folosi... Cred că trebuie să ne mai gândim... 

Maiorul privi pe fereastră. Începuse să ningă cu fulgi care cădeau încet și 
rar, de parcă ar fi fost bucățele de vată. 

— Oare... despre, doctorul Pavel... ştim noi totul? începu locotenentul- 
major. Mă gândesc că şi în această direcţie am putea încerca... 

— După cum văd eu lucrurile, liniile de urmat trebuie să fie următoarele. 
Mai întâi, interogarea atentă a celor doi arestați. 

— Până acum, nu avem nici un rezultat. V-am spus. Ei pretind că au fost 
plătiți să spargă casa și să aducă toate manuscrisele pe care le găsesc. 

— De fapt, aceasta ar putea să fie în parte adevărat. Totuși trebuie să 
insistăm. S-ar putea să scape vreun amănunt - adresa celor care i-au plătit... 


— Cea de a doua linie pe care trebuie să o urmăm, este laboratorul. De 
văzut dacă nu există complici. 

În mintea lui Iordănescu reveni fraza pe care i-o spusese Andrei: „s-ar 
putea ca Tomescu..." 

— Şi, desigur, de urmărit linia: doctorul Pavel. Pe de o parte, de aflat mai 
multe despre ultimele întâmplări legate de acesta. Pe de altă parte, poți să te 
gândeşti la ideea pe care ai avut-o... şi să cercetezi. Deși eu nu cred că ai 
dreptate! Ei, îți urez succes! 

Locotenentul salută şi ieşi din clădire, călcând cu necaz pe stratul de 
zăpadă moale care se aşternea cu nădejde. 


CAPITOLUL XIII ...unde doctorul Pavel întreprinde o acţiune 
desperată. 


O jumătate de ceas! Doctorul Pavel se simțea acum foarte vioi. Injecţiile 
administrate, gustarea care-i fusese adusă acum cinci minute și din care 
mâncase fără nici o teamă, îi redaseră puterile. 

Aşa dar, mai avea o jumătate de oră. Încercă să-și adune gândurile. Ce 
putea, ce trebuia să facă? 

Desigur, să fugă. Dar... cum? Se apropie de ușă, apăsă clanţa. Uşa era, 
fireşte, închisă. Cercetă încuietoarea - o broască obișnuită, fără nici un 
dispozitiv special de siguranţă. 

Dacă ar avea o cheie! Doctorul Pavel, în cursul nenumăratelor sale 
experiențe, avusese nevoie de numeroase adaptări şi transformări ale 
aparatelor de laborator și căpătase oarecare dexteritate în privinţa lucrărilor 
mecanice. 

Căută împrejurul său... şi, în același timp, își aruncă privirea pe ceas. 
Mai avea 25 de minute. Patul?... nu, aici nu era nimic de făcut. Lampa 
electrică? Îi veni o idee. O scoase din priză. Da, desigur, aşa era! Febril, 
demontă becul, smulse dulia lămpii și-i desfăcu părţile metalice. 
Străduindu-se să nu facă zgomot, turti metalul și încercă să-l îndoaie. 
Mergea greu. Își zgârie degetele, dar în sfârșit izbuti. Avea, acum, în mână 
un obiect care putea să-l ajute. 

Fără să facă zgomot, introduse în gaura broaștei această cheie 
improvizată şi o răsuci, încet. Simţi că a agăţat ceva dar, în același timp, că 
metalul se îndoia. Nu era suficient de rezistent! 

Scoase instrumentul construit de el și dublă grosimea metalului. Apoi 
încercă din nou. Un zgomot de arc îi vesti că izbutise! Aşteptă câteva clipe. 
Din partea cealaltă a ușii nu se auzea nimic. 

Doctorul Pavel apăsă ușor pe clanţă. Uşa se deschise! Ieși, o închise pe 
nesimţite şi privi în juru-i. Coridorul era gol, însă... Încotro s-o pornească? 
Își făcu o socoteală simplă. Clădirea asta nu putea fi izolată. Era probabil că 
tâlharii izbutiseră să pună mâna pe o locuință cu un singur apartament, - o 
căsuţă mică, unde să nu fie incomodaţi. Totuşi probabil existau vecini şi în 
dreapta şi în stânga. Acum, ziua în amiaza mare, orice activitate suspectă ar 
fi fost deci remarcată. Aşa încât, doctorul Pavel porni hotărât către unul din 


capetele culoarului și se opri în faţa unei uşi. Era pe punctul de a apăsa 
clanţa când auzi o voce vorbind înăuntrul odăii. 

Îşi opri respiraţia şi se îndreptă către capătul celălalt al culoarului. 
Întredeschise ușa şi privi într-o cameră goală. Neocupată... şi cu o fereastră. 
Ura! Asta era ceea ce căuta! 

Intră repede, se repezi la fereastră, o deschise. Frigul de afară, aerul 
proaspăt, năvăliră, făcându-l să ameţească o clipă. Nu, nu putea șovăi... 

În aceeaşi clipă auzi pe coridor un zgomot. Se aruncă pe fereastră și căzu, 
de la doi metri înălțime, într-un strat gros de zăpadă adunat lângă perete. 

Se afla într-o curticică din dosul casei. Începu să alerge repede, 
înconjurând clădirea. În aceeași clipă auzi un zgomot în spate. Cineva 
alerga după el... 

Încercă să mărească paşii, dar era încă destul de slăbit. Ajunse la poarta 
curţii. Strada părea pustie: Încercă, să deschidă poarta, când cel din urma sa 
se aruncă asupra-i, trântindu-l la pământ. O luptă inegală începu. Adversarul 
său era cu mult mai voinic și, în același timp, avea în mână un obiect 
metalic, cu care administra lovituri dureroase. De odată simţi o durere 
cumplită, care parcă-i spărgea ţeasta. Apoi, totul dispăru în ceaţă... 

La o fereastră a casei din dreapta apăru o femeie care privi, bănuitoare. 

— Ei, ce faci acolo? strigă ea. 

Omul cu cravată cu picăţele zâmbi prosteşte, gâfâind sub greutatea 
corpului pe care încerca să-l ridice pe umeri. 

— E beat! explică el. 

— De aceea sângerează? strigă femeia, zărind pe zăpadă pete roşii. 
Ajutor! 

Îndată, la alte ferestre se iviră mai multe capete, apoi dispărură. Era clar 
că vecinii aveau de gând să vină să cerceteze mai deaproape cele 
întâmplate. 

Înjurând, omul cu cravata roşie cu picăţele aruncă jos corpul greu şi fugi 
spre casă. Alarma fusese dată! 

După două minute, când primul vecin ajunse în casă, aceasta era goală. 
Cei trei oameni dispăruseră — pe semne prin intrarea din spate. Din fericire, 
însă, miliția avea acum câteva indicii precise... 

Dar doctorul Pavel era într-o stare foarte gravă. 


CAPITOLUL XIV ...în care Octavian face o descoperire prețioasă. 


Chirurgul de servici de la Spitalul de urgenţă clătină capul cu îndoială. 

- E greu de spus... Vom încerca totul. Deocamdată insă... 

Octav Tomescu o privi pe Mariana. Era palidă, trasă. Ochii îi erau umezi, 
dar nu plângea. 

— 'Tovarăşe doctor, aş putea să-l văd?... întrebă ea. 

Chirurgul dădu din umeri. 

— Nu o să vă folosească la nimic, dar... poftiţi! 

Îi conduse într-o rezervă. Întins pe un pat, îmbrăcat în pijamaua 
spitalului, acoperit de o pătură, se afla în completă nesimţire doctorul Pavel. 
Capul îi era înfășurat cu un pansament alb, care îi lăsa liberi numai ochii. 
Respira slab, abia perceptibil. Din când în când, doar, pieptul făcea o 
mişcare mai amplă - marcând o respiraţie mai profundă, sau, poate un oftat. 
Sora, care, aşezată pe scaunul de lângă pat, lua pulsul doctorului Pavel, se 
ridică repede. Mariana se opri la căpătâiul patului şi privi îndelung, căutând 
să recunoască în acest pachet de pansamente o trăsătură a soțului ei. 

Octavian rămăsese în prag. Chirurgul i se adresă, șoptind încet: 

— Leziuni multiple. A fost o muncă titanică. Trei ore pe masa de 
operaţie... Nu și-a revenit nici o clipă. Acum... stricăciunile sânt reparate, 
dar maşina nu vrea să meargă, să o pornească din loc... 

Îl auzise oare Mariana? În tot cazul, se îndreptă hotărâtă spre Octavian și- 
i vorbi, cu voce egală, monotonă, din care încerca să-și ascundă 
amărăciunea. 

— 'Tovarăşe Tomescu... spune-mi... nu s-ar putea întrebuința aici 
substanţa 1-11? 

Octav clătină din cap, încet. 

— Nu... - şopti el. Mai sânt încă unele neajunsuri destul de importante. 
În primul rând, n-am făcut experienţe decât pe animale. La om încă nu s-a 
încercat. În acelaşi timp, ştiţi probabil... la început efectul este foarte bun... 
dar după aceea... În scurtă vreme, apar fenomene neplăcute - dureri, o 
uşoară paralizie... În sfârşit, nu am îndrăznit încă să aplicăm T-11 la om... 

Mariana îşi plecă privirea, descurajată. 

— Ce ironie! rosti chirurgul. Omul ăsta care a descoperit un remediu 
minunat să nu se poată folosi de el, la nevoie... şi, în special, acum, când i- 


ar fi atât de necesar... Organismul său are nevoie de un sprijin, de un ajutor 
puternic... 

Octavian tăcu. Doctorul Pavel îi vorbise cu câteva zile în urmă, despre o 
nouă ameliorare, o formă modificată a lui 1-11, care spera el, va fi lipsită de 
aceste efecte nedorite. Lucra la aşa ceva, avea un plan de experienţe. Asta ar 
fi fost ultima fază a cercetărilor - după aceea puteau trece la aplicarea 
substanței la oameni. Dar... care era acea modificare a substanței T-11 ce 
urma să fie realizată? Despre aceasta, doctorul Pavel urma să discute abia 
mâine, sau peste câteva zile când, după cum spusese, „o să-și clarifice toate 
ideile"... 

Dar dacă - și Octav se cutremură la acest gând - dacă... aceste câteva zile 
or să se extindă la infinit - acest „mâine" n-o să mai sosească niciodată! 

Dar, mai rău decât atât, obținerea variantei care se va putea aplica la 
oameni, ar fi întârziată mult, poate cu ani de zile. Tomescu era cel mai 
apropiat colaborator al doctorului Pavel, şi, cu toate acestea, nu ştia mare 
lucru despre proiectele de modificare a substanţei. Doctorul era în general 
foarte prietenos, apropiat şi discuta cu asistenții săi toate reușitele şi 
eșecurile, căutând împreună cu ei explicaţii şi drumuri noi. Atunci când 
avea însă câte o idee, câte o modificare de făcut, nu o prezenta 
colaboratorilor săi decât după ce o avea „coaptă în minte", cum spunea el. 

De la spital Octavian Tomescu se îndreptă spre laborator și, fără nici un 
țel, se aşeză pe taburetul rotund de metal din faţa mesei de lucru a 
doctorului Pavel. Distrat, îşi plimbă privirile pe masă. 

Iată calendarul de birou, rămas deschis la ziua de sâmbătă - ultima în care 
doctorul Pavel mai fusese aici. Octavian frunzări mai departe foile. Curios: 
pe foaia de marţi era o inscripţie. „De experimentat 1-12". Ce era asta? 
Desigur, voia să înceapă ceva nou. Octavian se încruntă. Despre ce era 
vorba? 

Mașinal trase ele minerul sertarului - care se deschise fără greutate. 

Asta era bizar - doctorul nu uita niciodată să-l încuie. Oare să fi umblat 
pe aici necunoscutul de sâmbătă seara? Trase sertarul. Nu, totul părea să fie 
în ordine. 

Deodată, ochii îi fură atraşi de dosarul care se afla deasupra. Era un dosar 
nou, cu un titlu scurt. Cu litere roşii pe el scria doar atât „I-12". 

1-12? Ce mai era şi asta? Doar 1-12 nu exista! Cine pusese dosarul 
acolo? 


Scrisul era, fără nici o îndoială, al doctorului Pavel. Și, deodată inima 
prinse să-i bată mai repede... Dacă acest 1-12 era tocmai substanța 
ameliorată? Varianta a 12-a, cea mai bună, din seria T? 

Deschise dosarul şi-l frunzări iute. 

Mai întâi, date amestecate... Octavian urmărea, din ce în ce mai tulburat, 
rândurile încă neordonate, aruncate parcă așa cum îi veniseră doctorului 
Pavel ideile... Despre unele impurități... apoi o notă marginală: „ideea lui 
Simona Bogdan - de încercat"... După aceea, „un procedeu nou de obţinere 
a pH-ului necesar..." „în acest fel se elimină de la început unii produși 
secundari"... Un plan de experienţe pe câini... 

Era clar! Scoase un chiot de bucurie și, punând mâna pe telefon, formă 
un număr de interior: 

— Simona? Ai aflat de doctorul Pavel? Da? Vino te rog aici. Da, te 
aştept... 

Se scufundă din nou în studierea textului. Părea foarte simplu! Se 
adăugau câteva picături de acid, apoi 5% din substanţa neutralizată... Da, 
da! Asta era! 

Ușa se deschise şi în pragul ei apăru Simona. Octav o îmbrăţișă şi apoi 
strigă entuziasmat: 

— Simona! Am descoperit! Sau mai bine zis, doctorul Pavel a 
descoperit! Îl vom salva! Hai, să preparăm asta. 

Abia atunci îşi dăduse seama că o sărutase... şi se înroși ca un rac. 

- Dar... ce s-a întâmplat? îl întrebă Simona. 

Octav îi arătă hârtiile de pe birou. 

— Uite! scrie şi despre tine. 

— Da, murmură ea pe gânduri... Dar... vezi tu... astea sânt deocamdată 
de încercat... Să vedem mai întâi dacă putem obţine substanţa... iar apoi să 
o purificăm. Dar dacă nu izbutim? 

— Trebuie! Trebuie... pentru doctorul Pavel... 

Dar Octavian era mai îngrijorat decât voia să pară. Cuvintele ei îi 
amintiseră şi de altceva. După obţinerea substanței, ea trebuia din nou 
experimentată. Și asta putea dura multe zile. Abia după ce experienţele pe 
animale aveau să dovedească dacă substanţa era inofensivă şi dacă avea 
aceeaşi acţiune binefăcătoare ea şi 1-11 de creştere a capacităţii de lucru și 
de apărare a sistemului nervos... abia atunci ar fi putut fi aplicată pe om... 
Și, până atunci... 


Octav își trecu, abătut, mâna prin părul ciufulit ca întotdeauna, şi urcă 
după Simona în laboratorul de chimie. 


CAPITOLUL XV ...unde se petrec, câteva lucruri ciudate. 


Pe această stradă liniștită, cu arbori tineri plantați pe marginea trotuarelor 
în dreptunghiurile de pământ, cu garduri vopsite vesel în culori vii, nu se 
întâmplase încă niciodată ceva ieşit din comun. 

Strada era locuită de oameni așezați, cărora în general le plăcea 
grădinăritul. După ce, întorși de la lucru, își luau masa, îți era mai mare 
dragul să-i vezi ieşind în grădinițele din faţa caselor, îngrijindu-și rondurile 
de flori sau cercetând cu luare-aminte dacă s-au copt roşiile. Adesea, se 
adunau în poartă şi discutau cu înflăcărare despre cele mai bune metode de 
cultivare a vinetelor, de îngrijire a garoafelor, sau despre proiectele lor de 
plantare pentru anul viitor. 

Aşadar, nu mică a fost surprinderea unora dintre cei ce locuiau pe această 
stradă, când au avut prilejul să-i vadă pe prietenii lor, de obicei atât de 
liniștiți, pe cunoscuţii lor atât de cumsecade, schimbaţi în așa hal, încât era 
greu să-i mai recunoști. 

Și schimbarea se produsese atât de brusc! 

Era în primele ore ale după amiezii. Soarele se ivise de după nori și făcea 
zăpada să strălucească în mii de steluțe. Pe trotuar, un băieţel se opintea, 
suflând din greu, să tragă o sanie pe care se afla o fetiță. 

Deodată, în acest peisaj senin de iarnă, o poartă se deschise cu zgomot şi 
un om în toată firea, îmbrăcat numai în haine, fără palton, fără căciulă, şi cu 
papuci în picioare, o zbughi fugind cu cea mai mare viteză. După el, numai 
la vreo cinci pași în urmă, alerga un alt individ, acesta încălțat cu pantofi, 
dar tot numai în haină și cu capul descoperit. 

Cel din faţă striga, cel din urmă ţipa, și capetele vecinilor începură să se 
adune pe la ferestre. Situaţia păru la început comică. Omul fără pantofi îşi 
pierdu un papuc, picioarele i se împleticiră și căzu. Cel din urmă, luat de 
elan, se împiedică de primul, şi căzu la rândul său. 

Dar lucrurile deveniră tragice când cei doi se prinseră de mijloc şi 
începură să-şi care la pumni. Câţiva oameni ieşiră din casele cele mai 
apropiate şi se repeziră spre ei, despărțindu-i cu greu. Și abia atunci îi 
recunoscură: erau doi cetăţeni foarte de treabă, culmea! chiar fraţi, care se 
înțelegeau, de obicei, de minune. Dar cum arătau acum! Ochii lor scăpărau 
parcă scântei. Feţele le erau congestionate. Părul vâlvoi. Fără îndoială că nu 
simțeau frigul, cu toată îmbrăcămintea lor ușoară. 


lar motivul certei? Un fleac. Un nimic. Ceva pentru care, în alte 
împrejurări, nu s-ar fi născut decât cel mult un zâmbet. Totul pornise, - după 
cum aflaseră vecinii, din explicaţiile înflăcărate ale bătăușilor, însoţite de 
amenințări cu pumnul, - de la un pahar cu apă vărsat din greșeală de unul 
din ei. Urmaseră apostrofe, acuzaţii, încriminări, ceartă şi... pumni. Și nici 
acum, când pe feţele cetăţenilor începuseră să sa ivească zâmbete, - nici 
acum cei doi frați nu se domoleau, ci se tot priveau încruntaţi, vorbind 
repede şi violent. 

Ai fi putut crede că de vină în toată această treabă era o doză prea mare 
de alcool. Dar lucrurile nu stăteau așa - căci consumul mărit de alcool este 
însoțit și de alte semne trădătoare. Și pe urmă, nu se putea admite ca în 
acelaşi timp, mai mulţi cetăţeni de pe aceeași stradă, să fi păcătuit la fel. 

Spunem asta, pentru că îndată după aceea, se petrecură câteva fapte noi şi 
tot atât de ciudate. Dintr-o casă se auzi un glas cântând răgușit şi extrem de 
fals. La fereastra unei camere a casei respective apăru o față congestionată, 
dar foarte veselă. Era un om de obicei sobru, funcţionar la poştă. Veselia sa 
păru cu atât mai suspectă, cu cât, după ce deschise fereastra, dădu un 
adevărat concert, ținându-se cu mâna în dreptul inimii, ca un tenor pe scenă. 

Și se mai petrecură și alte lucruri, tot atât de ciudate. Să amintim numai 
de faptul că oamenii din cartier avură prilejul să-l vadă pe unul din vecinii 
lor, tăind lemne cu o energie neobișnuită. O să spuneţi că nu-i nimic ciudat 
ca un om să taie lemne iarna, într-adevăr. Dar dacă această activitate se 
continuă, necurmată, timp de șase ceasuri, cu o viteză de necrezut, și fără o 
clipă de odihnă, la un om neantrenat - atunci trebuie să recunoaşteți că 
lucrurile nu mai sânt atât de banale! Și alții avură perioade de intensă 
activitate, atât de necontenită încât nu puteai să-ţi crezi ochilor. 

Numeroase alte lucruri stranii s-au mai întâmplat, dar n-o să vi le mai 
povestim. Destul că, în acea vestită după amiază de luni, mulţi oameni de 
pe această stradă păreau că au înnebunit de-a binelea. 

Pe la ora 8 seara, însă, lucrurile reintraseră, încetul cu încetul, în normal. 
Cei doi fraţi se împăcară, rușinaţi. Cântărețul tăcu și începu să se trateze de 
laringită. Cel care tăia lemne se întinse, istovit, pe pat. 

Și toţi suferiră în noaptea aceea de o durere de cap cumplită. Chiar şi 
doctorul Vasile Ionașcu, de pe aceeași stradă, care scrisese în după amiaza 
respectivă vreo cincizeci de pagini mari dintr-un studiu. A doua zi însă, avea 
să constate că o mare parte din cele scrise nu erau demne de publicare. Care 
putea fi explicaţia acestor fapte ciudate? Nici doctorul nu le putea bănui. 


CAPITOLUL XVI ...în care Octav încearcă o nouă experienţă... 


Marţi dimineaţa, când Simona intră în laborator îl găsi pe Octavian stând 
pe taburet la masa de laborator, cu bărbia sprijinită în pumni. Era 
nebărbierit, eu, părul mai dezordonat ca oricând, cu ochii roșii şi avea 
cearcăne. 

— Nu merge, îi spuse el. Toată noaptea am încercat... Au murit doi câini. 

Simona clătină din cap. 

— Trebuie să încercăm din nou. Substanţa nu-i pură, asta e explicaţia... 
Poate că dacă o să centrifugăm... 

Se auzi un ciocănit, sfios, apoi ușa laboratorului se deschise și apăru 
Andrei. 

— A, iată-l pe Andrei - spuse Simona. L-am rugat să treacă pe la spital, 
să. vorbească cu medicii care-l îngrijesc pe doctorul Pavel. Cum se simte? 

Andrei aruncă o privire bănuitoare către Octav, căruia pe semne îi mai 
purta încă pică și își așeză geanta cu cărţi și caiete pe birou. 

— Rău, spuse el. Mi-a spus chirurgul de acolo că starea sa se menţine 
proastă. Nu și-a revenit încă, și are febră... Eu fug la şcoală... ne dă azi 
vacanţă... 

Andrei îşi luă geanta, vru să plece, dar se opri în uşă. Vorbi fără să se 
întoarcă. 

— Dar... faceţi ceva pentru el... vindecaţi-l! 

În urma lui, laboratorul rămase tăcut. Apoi, Simona vorbi hotărâtă: 

— Da, o să facem tot ce ne stă în putinţă! Mă duc să încerc din nou. Tu, 
odihneşte-te. Așa, nu ești bun de nimic. Întoarce-te peste câteva ceasuri... 
atunci o să fie gata substanţa... 

Octav se ridică de la masă. Simona avea dreptate... Aşa, obosit, nu mai 
era bun de nimic... Târându-și picioarele se îndreptă spre casă. 

Nici a doua zi, când Octav îl vizită pe doctorul Pavel la spital, starea sa 
nu prezenta nici o ameliorare. Nu-și revenise încă. 

- Staţionar... Starea doctorului Pavel e foarte neliniştitoare... Încercăm 
totul! seruri, substanţe nutritive, vitamine, hormoni... 

Era miercuri. Experiențele lui Tomescu pe câini abia începuseră... şi 
trebuiau să mai dureze până seara. Abia atunci putea să-și dea seama dacă 
se mai mențineau efectele acelea vătămătoare. Şi pe urmă? Se punea o 


problemă gravă. O problemă pe care încă nu îndrăznise să o ridice, dar oare 
acum devenea acută. 

Oare era aplicabil pe om, acest T-12? Firesc ar fi fost să facă încă multe 
experiențe pe animalele cele mai sensibile, experienţe care puteau dura luni 
întregi. Dar... acum era vorba de zile, dacă nu de ore. 

Ce era de făcut? 

Când se înapoie în laborator, Octavian era cu totul descurajat. Luă de pe 
masa de laborator acoperită cu plăci de faianţă, flaconul cu lichidul galben, 
limpede, care strălucea în bătaia razelor de soare. Aici, în acest flacon, se 
găsea medicamentul salvator... care poate era încă amestecat cu un toxic 
periculos. Să-l trimită medicului de la spital? Avea oare acest drept? 

Nu, nu putea face acest lucru. Organismul doctorului Pavel era slăbit, 
foarte slăbit. Orice toxic i-ar fi fost fatal, chiar dacă altuia nu i-ar fi produs 
decât tulburări mai mult sau mai puţin grave. 

Privi lichidul misterios și, încet, un gând îi încolți în minte. Da... de ce 
nu? Din sertarul biroului scoase o siringă. Era sterilă, desigur... fiartă şi 
apoi ţinută în alcool. Îi potrivi un ac. Îi cercetă cu atenţie vârful, era bun, 
ascuţit. Da... Destupă flaconul și, introducând acul, aspiră doi centimetri 
cubi. Privi în zare. Exact doi centimetri. Cam asta trebuie să fie doza. 

Rămase o clipă cu siringa în mână, gânditor. Oare unde o fi mai plăcut? 
În picior... nu, nu-i place în picior. O să umble şchiopătând... Îşi scoase 
haina, lăsând siringa pe masă. Îşi şterse antebraţul sting cu o bucată de vată 
înmuiată în alcool. Așteptă să se evapore. Apucă din nou siringa și încercă 
să introducă acul în piele. Atingerea rece îl făcu să tresară și să îndepărteze 
siringa. O privi nehotărât... apoi cu o mișcare bruscă, înfipse acul în 
mușchi. O simplă înţepătură. Nu-l durea. Apăsă pe piston... şi o arsură vie 
îl făcu să geamă... Privi siringa... abia introdusese o jumătate de 
centimetru. Acum își dădu seama de greşeală. Doi centimetri cubi... era o 
cantitate cam mare pentru braţ. Dar... nu-i nimic. De-ar fi numai durerea!... 
Strânse dinţii şi apăsă mai departe pistonul, până la capăt, până la capăt... 

— Ce faci? Octav... ce-ai făcut? 

Simona îl privea, cu ochii măriţi de spaimă, din pragul ușii. Încet, 
Octavian Tomescu își smulse acul din braţ şi aşeză liniştit siringa pe masă. 

— Era singura soluţie, explică el, ca și cum s-ar fi adresat unui student. 
Organismul lui este prea slăbit în cazul când substanța mai prezintă 
toxicitate, al meu, o să suporte, sper... Dar... Simona... 


Încă nu se obişnuise să-i rostească numele așa, direct, şi roșea de fiecare 
dată... 

— Da, Octav? 

— Să nu spui... să nu spui despre asta... 

După amiaza se scurse încet, cu viteză de melc, pentru Simona. Octav nu 
veni la laborator. Seara însă, Simona primi un telefon. „Cred că... O să 
meargă, Simona". Atâta tot. Și a doua zi, dimineaţa, Octav alerga pe scările 
spitalului, cu flaconul în mână. 

„„„Chirurgul clătină din cap. 

— Nu sânt multe speranţe. Funcţiile vitale ale organismului se menţin, 
dar în general, totul merge tare prost... Un declin, aş putea spune... 

...O injecție, la braţ... Încă una, peste trei ceasuri. T-12 începea să intre 
în acţiune! 


CAPITOLUL XVII ...unde locotenentul Iordănescu acţionează. 


— Aşa dar, tovarăşe maior, laţul este de acum bine strâns. Cunoaștem 
strada unde locuiesc indivizii, urmărim pe suspecți... şi, pe lângă asta, cred 
că vinovaţii nu bănuiesc nimic. 

Locotenentul-major Iordănescu își privi fix vârful degetelor. 

— Da, e adevărat, nu-i cunosc încă la față. Cred totuşi că aş putea să pun 
mâna pe ei într-o jumătate de ceas. Sânt puţine şanse ca să mă înșel. 

— Şi atunci? 

— Despre asta voiam să vă cer părerea. Dacă apar tocmai aceste puţine 
şanse? Atunci, adevărații vinovaţi, alarmaţi, vor avea timp să se ascundă. 
De aceea, poate că ar fi mai bine să mai aşteptăm. 

— Cât timp? 

— O zi... cel mult două. Planul meu este următorul. Vom urmări 
îndeaproape toate persoanele suspecte. Sânt doisprezece oameni... care 
corespund indicaţiilor date de cei doi tâlhari pe care i-am prins. Pe „șeful"” 
cel mare și probabil pe încă câţiva din bandă, aceşti doi indivizi pretind că 
nici nu i-au văzut. Au avut contact doar cu alți doi oameni... Și, cum 
spuneam, vom urmări îndeaproape aceste persoane suspecte. Este limpede 
că trebuie acum să întreprindă o mișcare, poate să se pună în legătură cu 
„treapta” următoare. Atunci o să-l înhățăm. În felul acesta vom pune mâna 
pe făptași, şi pe cei care trebuiau să beneficieze de acţiunea lor... 

Maiorul Câmpeanu căzu pe gânduri. 

— Da, ai dreptate, zise el, dând din cap. 

Cu creionul în mână, locotenentul Iordănescu își așternu un plan de 
acţiune. Acum, aproape totul devenise clar. 

Mobilul, fireşte, era 1-11. Pentru ce? Ce voiau să facă eu această 
substanță încă nedesăvârșită? Asta mai constituia o enigmă încă, dar pentru 
moment nu cea mai importantă. 

Cine erau vinovaţii? Cei doi pe care-i arestase la început dăduseră destule 
amănunte. Indicaţiile lor cu privire la un anumit cartier, unde se întâlniseră 
cu alți oameni din bandă, care, după câte se pare, nu locuiau departe, 
fuseseră foarte prețioase. Locotenentul-major îşi aminti, zâmbind, de teoria 
„algebrică" a lui Andrei. Pe lângă aceasta, în casa părăsită în grabă - unde 
fusese găsit în nesimţire doctorul Pavel, locotenentul-major găsise o serie 
de indicii deosebit de preţioase. 


Și toate acestea îl conduceau la o anumită stradă, foarte liniștită şi 
locuită, pare-se, de oameni cumsecade, undeva la periferia orașului. Firește, 
nu-l cunoştea încă pe șeful bandei și pe ceilalți doi complici. Dar... 

Locotenentul-major se încruntă. Strada fusese pusă sub observaţie 
discretă, de ieri. Și tocmai ieri se întâmplaseră câteva lucruri ciudate. Starea 
de agitaţie, a anumitor oameni de altfel aparent fără nici o legătură cu 
tâlharii, nervozitatea lor exagerată... Toate astea păreau inexplicabile. 

Și pe urmă, încă ceva. Sportivul Ion Geamănu, care locuia pe strada pusă 
sub observaţie. Ce era cu acest om? Părea imposibil ca şi el să facă parte 
din bandă. După câte aflase, se bucura de faima de a fi un muncitor 
destoinic. Cu toate astea, în ultimele doua zile, fusese nervos, certăreţ, 
indispus, într-un cuvânt nu mai era în apele lui. Primise de altfel vizite 
repetate, ceea ce îndreptase atenţia asupra sa şi... iată că şi aici trebuia să 
fie ceva. 

Ah, şi dacă doctorul Pavel și-ar reveni, ar putea să vorbească, să spună ce 
i s-a întâmplat. Oare 1-12 începuse să lucreze? 

Locotenentul puse mâna pe telefon. 

— Da... Spitalul? Despre starea doctorului Pavel. Cum? O uşoară 
ameliorare? A recunoscut-o pe soţia lui? 

Își revenise deci. Locotenentul ascultă şi se încruntă, posomorât. 

— Cum? Şi apoi... a recăzut... Ce faceţi? Măriţi doza de 1-12? Dar... să 
nu-i dăuneze. Credeţi că nu... Mulţumesc. 

Închise telefonul şi rămase pe gânduri. Deschise ziarul „Sportul Popular” 
şi privi rubrica înconjurată de mâna lui cu un chenar roşu. Mâine, prin 
urmare, are loc întrecerea sportivă de patinaj... lau parte o serie de sportivi 
cunoscuţi... Al şaselea nume era cel al lui Ion Geamănu. 


CAPITOLUL XVIII ...în care asistăm la o întrecere sportivă. 


Lui Andrei îi plăcea sportul. Se ducea foarte des la întreceri şi rar se 
întâmplă să scape vreun campionat. Spre deosebire, însă, de o mulțime de 
aşa ziși amatori, îi plăcea să practice el însuşi o sumedenie de sporturi. 

lar acum, în toiul iernii, ce putea fi mai plăcut decât o vizită la patinaj? 
Mai ales că, începând de la ora 3, aveau să se desfășoare campionatele de 
patinaj-viteză! 

Cu mulţumire, Andrei luă loc la tribună. Lângă el stătea o persoană care-i 
păru cunoscută. Încercă să-și amintească unde-o văzuse. Aha! Era milițianul 
care venise cu locotenentul-major Iordănescu - numai că acum era îmbrăcat 
în civil. 

La primele probe de patinaj artistic, Andrei asistă cu plăcere, însă fără 
prea mult interes. Ultima probă, întreceri de viteză între bărbaţi - promitea 
în schimb să fie deosebit de interesantă, de atrăgătoare. Se vorbea mult de 
un nume relativ nou, care se remarcase în ultimul timp: lon Geamănu. Se 
spunea despre el că avea o rezistenţă deosebită, că viteza sa era uluitoare și 
că însuși campionul actual recunoscuse că Ion Geamănu era „o forță”. 

Și acum, întrecerea aceasta avea să-l arate în plină acţiune pe celebrul 
patinator. 

Start! 

Patinatorii porniră. Un om înalt, slab, îmbrăcat din cap până în picioare în 
tricou de flanelă neagră, care contrasta puternic pe fondul alb strălucitor al 
gheţei, rămase pe loc. 

Spectatorii începură să murmure, uimiţi. Ion Geamănu pierduse pornirea! 
În sfârşit, după câteva secunde - de parcă s-ar fi gândit dacă mai avea rost 
să patineze, Ion Geamănu plecă şi el. Îşi luă viteză, mișcându-și picioarele 
unul după altul, cu paşi largi și iuți. 

Andrei avea impresia că vede un robot care lucrează automat, fără nici un 
gând, fără rațiune. Când ajunse în dreptul său, încercă să-i vadă faţa. Era 
crispată și totuși nu palidă, așa cum se întâmplă adeseori atunci când te 
concentrezi asupra unui efort fizic, ci congestionată. Ochii îi străluceau şi 
păreau măriți. Privirea îi era aţintită drept înainte, fixă. 

Și cursa continuă să se desfăşoare. Patinoarul trebuia înconjurat de patru 
ori. 


La primul tur, lon Geamănu păstră distanța iniţială față de ceilalți 
alergători. De la al doilea tur, însă, spectatorii începură să murmure. 
Crezuseră că, datorită pornirii defectuoase, Ion Geamănu pierduse. Dar nu 
era aşa! Viteza acestuia crescu, crescu uluitor. Picioarele i se mișcau repede, 
de abia le puteai urmări cu privirea. Ajunse din urmă pe un patinator, apoi 
pe altul. Vertiginos, se apropia de cel din frunte, care-și spori eforturile. 
Inutil! Ion Geamănu îl întrecu, mișcându-se iute ca o mașină, și trecu în 
frunte. 

Un ropot de aplauze. Mai era un tur şi iată că patinatorul reuşise să 
recâștige plecarea ratată, ba chiar să o ia înaintea tuturor! Încă o jumătate de 
tur... 

Și atunci se petrecu accidentul. La turnantă, piciorul său alunecă lateral, 
punându-și singur piedică. Patinatorul căzu greu, eu o bufnitură înfundată. 
Era o cădere stupidă care ar fi putut fi evitată și de un începător. 

Dar mirarea mulțimii se transformă curând în uimire şi în spaimă. Ion 
Geamănu căzuse. Ar fi putut lesne să reia cursa, însă nu schiță nici o 
încercare să se ridice. Ochii săi priveau tot fix, înainte, în timp ce picioarele 
- ca la un automat - continuau, în aer, mișcările de alergare. Ca o mașină, ca 
o motocicletă răsturnată, ale cărei roate ar fi continuat să funcţioneze... 

Printre cei de faţă se afla şi un medic. Se apropie, cercetă pupilele celui 
căzut şi ceru să fie transportat de urgenţă la spital. 

— Nu pun rămășaguri din principiu, - spuse el, - dar de data aceasta aș 
paria pe ce vreți că omul acesta a fost drogat! 

Miliţianul în civil se amestecase printre cei care-l înconjuraseră pe Ion 
Geamănu. Urmări cu privirea pe sanitarii care-l transportau pe sportivul 
accidentat şi apoi se îndreptă iute spre o cabină telefonică. 

În sfârşit, în aceeași zi, Tomescu primi un telefon de la locotenentul- 
major. Locotenentul-major Iordănescu lăsă receptorul în furcă. Un zâmbet 
vag îi flutură pe faţa obosită. De douăzeci și patru de ore nu închisese ochii, 
dar acuma nu era timp de dormit. Apăsă pe butonul unei sonerii. În odaie 
intrară trei oameni, mai înalți cu un cap decât dânsul. 

— 'Tovarăşi, a venit momentul, le spuse el, ridicându-se sprinten de pe 
scaun. Să pornim!... 

Pe strada liniștită, locuită de gospodari a căror pasiune părea să fie 
grădinăritul şi despre care se spunea că ar fi toți foarte cumsecade, în după 
amiaza aceea se iscă o agitaţie neobișnuită. 


Mai întâi, o casă retrasă într-un fund de curte fu vizitată de patru oameni 
sosiți cu o mașină. Acum, locotenentul-major Iordănescu era sigur. O scurtă 
întrevedere cu Ion Geamănu fusese suficientă. Deschise uşa și pătrunse în 
prima odaie. Erau acolo doi oameni. Unul între două vârste, cu părul cărunt, 
cu o mustăcioară fină, îmbrăcat foarte elegant, se afla evident la el acasă. 
Celălalt, într-un raglan, stătea în picioare, în faţa primului. Își întoarseră 
capetele surprinşi. 

— Bună ziua, zise locotenentul-major. Vă rog să mă urmaţi. 

Omul cel elegant luă o figură mirată și-l privi întrebător. 

— Dar ce s-a întâmplat? Ce este, tovarăşe? 

Tonul său liniştit îl făcu pe Iordănescu să se îndoiască. Numai o clipă, 
însă. Căci, pierzându-și pe semne cumpătul, cel în raglan se repezi spre ușă, 
încercând să dispară și nimerind de-a dreptul în braţele unui miliţian. 

— Ce s-a întâmplat? Ce este? repetă Iordănescu întrebările. Tocmai 
pentru asta am venit... ca să ne spuneţi! 

...După aceea, casa lui Ion Geamănu, din imediata apropiere, fu cercetată 
cu de-amănuntul. Iordănescu găsi pe polița din baie un pahar care mai 
păstra un rest de lichid pe fund și-l încredinţă cu grijă unuia din însoțitori. 

„Experimentaţi, vă rog, acţiunea substanţei din flaconul pe care vi-l 
trimit. Fiţi atent la manipulare - credem că este toxică!" 

Flaconul pe care-l primi peste un ceas era bine cunoscut tânărului 
asistent: purta eticheta T-11 şi lipsea de vreo 72 de ore, din dulapul de sticlă 
al laboratorului! 


CAPITOLUL XIX ...unde aflăm despre existenţa a doi Octavian 
Tomescu. 


În ziua următoare, doctorul Tiberiu Pavel deschise pentru a doua oară 
ochii și putu să rostească câteva cuvinte. 

A treia zi, doctorul Pavel încercă să se ridice din pat. Trebui să renunțe, 
deoarece sora îi interzise cu străşnicie orice mişcare. Ceru însă de mâncare. 
Temperatura îi scăzuse. 

Organismul său - ajutat de 'I-12 - învinsese boala. 

Doctorul Pavel era salvat! 

Instalat într-unul din fotoliile rotative de metal ale laboratorului, Octavian 
Tomescu mângâia mecanic liniile curbe ale microscopului. În faţa sa, nu 
prea la îndemână, într-un scaun metalic similar, locotenentul-major 
Iordănescu îl asculta cu atenţie pe tânărul cercetător. 

— Este exact ceea ce m-am așteptat! spuse el cu satisfacţie. 

— Eu, dimpotrivă, am fost grozav de surprins! - mărturisi Octav. Nimeni 
dintre noi - nici măcar doctorul Pavel - nu ştia că, prin alterare, T-11 dă 
naştere unor substanțe degradate cu o acţiune atât de curioasă asupra 
sistemului nervos. Este o acţiune de excitare puternică. La animalele mele 
de laborator, se manifestă prin mișcări neîncetate, adesea violente. 
Șobolanii se bat, se mușcă, aleargă mereu prin cușcă... în sfârșit, astea sânt 
doar primele rezultate ale acestei substanţe căreia i-am zis „I-13". Rămâne 
să le mai controlăm ulterior. Aş fi însă curios să ştiu cum aţi găsit acest 
flacon, care... 

În acea clipă se auzi un ciocănit timid. Apoi uşa se crăpă uşurel şi de 
după ea se ivi un cap cu zulufi blonzi, cu ochi albaştri și cu nas cârn. 
Simona îl privi pe tânărul cercetător și, fără să-l zărească pe locotenent, care 
era mascat de dulap, îi şopti încet: 

— Octav, de ce n-ai trecut azi dimineaţă pe la mine, la laborator? 
Urâciosule! 

Tomescu se roși ca o sfeclă, amuţi brusc și încercă să facă disperat semne 
din mână. În intenţia lui, semnele trebuiau să însemne: „Taci din gură, 
pentru dumnezeu! Nu sânt singur! Vino mai târziu!" 

Erau cam multe de exprimat pentru o singură mână, înzestrată ca la orice 
om normal, numai cu cinci degete. Simona îl privi mirată, şi apoi, 
deschizând ușa larg, exclamă cu un ton de prefăcută îngrijorare: 


— Bine, Octav, de ce nu mi-ai spus că vrei să înveţi să înoţi cu o singură 
mână? Hai, vino să mă săruţi! Ce vrei - dar, brusc, amuţi şi ea, văzând de 
dincolo de dulap o siluetă străină. 

Roşul natural care-i coloră faţa îi stătea foarte bine, socoti locotenentul, 
zâmbind nevinovat. 

— 'Tovarăşe Tomescu, - spuse ea pe un ton oficial, - voiam să vă rog să- 
mi împrumutaţi nişte hârtie de filtru... 

Locotenentul tuși, foarte preocupat să-și păstreze seriozitatea. Avea o 
poftă nebună să izbucnească în hohote de râs. 

Tomescu se ridică stângaci. Fata continuă, cu ochii în tavan. 

— Dar văd că sânteţi ocupat... o să trec... pe urmă... 

Locotenentul se întrebă aparent mirat, dacă în limbaj chimic „a săruta" 
este echivalent cu „a împrumuta o hârtie de filtru”. Uşa laboratorului se 
închise şi fata dispăru. Tomescu, tot atât de roşu la faţă, se așeză la loc pe 
scaun, în timp ce locotenentul îl privea nevinovat. 

— Ştiţi, începu nervos, tânărul cercetător, răsucind între degete o lamă de 
sticlă, - a fost... se numeşte Simona Bogdan... a fost... 

— N-are a face, - îl întrerupse locotenentul. 

Octavian tăcu câteva clipe, apoi întrebă: 

— Oare aţi putea să-mi spuneţi cum... cum aţi descoperit totul? 

Locotenentul zâmbi. 

— Deocamdată, nu. Poate, mai târziu, o să vă spun cum s-a întâmplat. Și 
acum - locotenentul se ridică - trebuie să plec. Te rog să transmiţi salutări 
din partea mea tovarăşei Simona Bogdan, și... nu uita (aici locotenentul îl 
privi nevinovat în ochi pe Tomescu) nu uita că ţi-a cerut niște hârtie de 
filtru. 

Octavian se înroşi, ca de obicei, la față. Rămas singur căzu pe gânduri. 
Dar cum se explicau întâmplările aparent inexplicabile, din după amiaza 
aceea de sâmbătă, când se dovedise un om cu iniţiative atât de îndrăzneţe? 
Și deodată îi veni o idee care-l făcu să pălească. Oare... Oare atunci când 
umblase cu flaconul conținând substanţa T 11 alterată, denumită acum de el 
T 13, nu-i rămăseseră pe mână urme de substanţă care ajunseseră pe pâinea 
pe care o mâncaseră apoi cu toţii? Și atunci, asta este explicaţia supărării 
tatălui și mamei sale, plânsului Măriucăi, și... şi, în special, asta era oare 
explicaţia declaraţiei sale de dragoste? 

Aşadar, acela care făptuise toate acele acţiuni îndrăzneţe era un alt 
Octavian Tomescu? Complet deosebit de Octav Tomescu cel de toate zilele? 


Simţea că nu poate fi astfel... În definitiv, el o iubea şi așa pe Simona. 

Dar care era, la drept vorbind, explicaţia acestei schimbări atât de bruște 
de temperament? 

Despre asta, însă, îl vom lăsa pe doctorul Pavel în persoană să ne 
vorbească. Peste câteva săptămâni, în jurul său aveau să se strângă toţi cei 
ce luaseră parte la aventură. 


CAPITOLUL XX ...în care cititorul află tot ce mai avea de aflat. 


Se aflau acolo, în spaţiosul hol al locuinţei doctorului Pavel, unde acesta 
vorbise, acum mai bine de o lună, cu falsul reporter Lăzărescu. Erau toți cei 
pe care-i strânseseră la un loc întâmplările ciudate din ultimul timp. 
Doctorul Pavel, încă palid, purtând pe frunte o cicatrice parcă provocată de 
o tăietură de sabie, își sprijinea mâinile pe braţele fotoliului moale în care se 
odihnea. Soţia lui, Mariana, se aşezase pe unul din aceste braţe. Octavian 
Tomescu şi Simona stăteau pe scaune lângă doctorul Pavel, - Simona 
aruncându-i din când în când priviri lui Octav, iar acesta simţindu-le, roşind 
şi neîndrăznind să i le întoarcă. Locotenentul Iordănescu se afla lângă 
fereastră și alături de el se afla Andrei, fericit că izbutise să ia azi dimineaţă 
o notă bună la fizică şi că ieri seară îi reușise o experienţă grozavă de 
chimie. 

Doctorul Pavel se opri o clipă, apoi continuă să vorbească: 

— Aşadar, în privinţa constituţiei omului sânt numeroase păreri. Cea mai 
răspândită spune că oamenii pot fi împărțiți în trei grupuri: astenici, 
normastenici şi hiperstenici. Astenicii sânt acei oameni înalţi şi zvelţi cu 
mâini și picioare lungi și subţiri. Iată, priviţi-l pe Octavian Tomescu. 

Privirile tuturor se îndreptară spre asistentul doctorului Pavel. 

— Vedeţi? Craniul este alungit în înălțime, bărbia slab pronunţată (Octav 
îşi trecu mâna pe bărbie) nasul mare și îngust (Octav își pipăi nasul)! Părul 
abundent, trece peste frunte şi tâmple... asta, fireşte, până apare chelia 
nemiloasă (Octav își mângâie cu satisfacţie părul). Pieptul e îngust și turtit. 
În general, astenicii sânt foarte slabi. 

Doctorul făcu o pauză şi apoi trecu la altă categorie în timp ce Octavian 
Tomescu răsufla ușurat și puţin roșu la faţă. 

— Hiperstenicii sânt, pe scurt, oameni robuști. Sânt indivizi asemenea (şi 
doctorul Pavel își roti privirea în jurul său) asemenea locotenentului-major 
Iordănescu. Robuști, cu membrele scurte, mâinile late, capul rotund, buzele 
pline. Părul e moale și chelia apare de obicei mai de timpuriu, compensată 
însă din belșug de creșterea bogată a bărbii şi mustăţilor. Gâtul, după cum 
vedeţi (şi doctorul arătă spre Iordănescu, ca și cum ar fi fost o planșă 
demonstrativă la curs) e scurt şi gros, iar capul adâncit între umeri. Oamenii 
hiperastenici sânt mai scurți şi mai predispuși la obezitate... 


O nouă oprire, în timpul căreia Iordănescu răsuflă și el, fericit că nu mai 
serveşte de exemplu. 

— Tipul mediu, care se întâlneşte de cele mal multe ori, continuă 
doctorul Pavel, este normastenicul. Cei mai numeroși dintre noi, sântem 
normastenici. lată, aşadar, cele trei tipuri clasice în care se pot împărți 
oamenii. 

— Ce importanţă are în definitiv această împărţire? întrebă locotenentul. 
Fiecare om, după părerea mea, - şi asta cred că reprezintă un fapt evident, - 
fiecare om are anumite trăsături deosebite. Există variații infinite care se 
abat de la medie. Fiecare om are constituţia lui proprie. 

Ceea ce spunea locotenentul-major Iordănescu părea foarte just. Doctorul 
Pavel aprobă şi el, clătinând capul. 

— Desigur, ai dreptate. Totuși, pentru nevoile clasificării, împărţirea pe 
care v-am expus-o este utilizată în medicină. Să vedeţi însă ce s-a întâmplat. 
Unii autori au susținut că diferitele tipuri constituționale trebuie să 
determine „potenţialul patologic", adică, cu alte cuvinte, după tipul în care 
se încadrează, oamenii trebuie să sufere mai mult de anumite boli. De pildă, 
astenicii mai mult de tuberculoză pulmonară, ulcer gastric sau duodenal şi 
altele; hiperstenicii de piatră la ficat şi rinichi sau arterioscleroză... 

Tomescu  (astenicul) întâlni privirea îngrijorată a lui Iordănescu 
(hiperstenicul) și-și zâmbiră încurajator. 

— Bine, obiectă Mariana, - dar asta-i o concepţie fatalistă. Aşa s-a născut 
omul, deci o să se îmbolnăvească! 

- O astfel de concepţie nu poate fi, într-adevăr, acceptată - ripostă 
doctorul Pavel. Medicii de copii arată de altfel că forma corpului depinde de 
anumiţi factori externi. Chiar și trăsăturile oamenilor maturi - se pot 
schimba, sub influenta alimentaţiei, a muncii, a bolilor... 

Pavel se opri și zâmbi. 

— Iertaţi-mă dacă întrebuinţez uneori termeni prea tehnici, prea de... 
specialitate, dar... 

— Nu, nu, e foarte interesant, îl asigură Andrei. 

Urmărise cu atenţie cele ce spunea doctorul, cu gura întredeschisă, ca şi 
cum ar fi vrut să aspire totul, să nu scape nimic. 

— Dar... nu ne-aţi lămurit încă în legătură cu fenomenele... - și 
Iordănescu ezită, negăsind termenul cel mai potrivit. 

— Fenomenele lui T 13? sugeră Tomescu. 


“ei 


— Pentru ca să ajungem acolo - reluă doctorul Pavel - trebuie să vă mai 
spun ceva despre constituţia omului. Vedeţi... în primul rând, starea 
sistemului nervos are o deosebită însemnătate pentru starea generală a 
organismului. 

Acum... O să ne întoarcem cu gândul la epoci foarte îndepărtate - să 
zicem, cu vreo două mii de ani în urmă, la Grecia antică. Ei au deosebit 
patru feluri de temperamente: coleric, flegmatic, sanguin și melancolic. 

— Dar... mai este oare actuală această împărţire? întrebă Mariana 
surprinsă. 

— De la vechii Greci, oare nu s-a schimbat... temperamentul? glumi 
locotenentul Iordănescu. 

— Multe s-au schimbat de atunci. Dar interesant este de remarcat că 
studiul activităţii nervoase superioare, după metoda reflexelor condiționate 
întreprinsă de I. P. Pavlov, a dovedit că vechile „temperamente" greceşti au 
totuşi o bază ştiinţifică! 

Andrei înălță neîncrezător din umeri. 

— Cum adică?... Pavlov a verificat vechile poveşti ale grecilor? 

— Nu, desigur, - şi doctorul Pavel zâmbi amuzat - Pavlov nu și-a pus ca 
scop să-i verifice pe vechii greci! Studiind activitatea creerului la câini, 
după felul cum acesta era excitat sau inhibat, el a deosebit patru tipuri 
principale: unul tare neechilibrat, altul tare echilibrat - liniştit, altul tare 
echilibrat vioi, şi al patrulea, tipul slab. După cum scria Pavlov, aceste tipuri 
corespund întocmai celor patru temperamente descrise de medicii Greciei 
antice. 

Acum, să vorbim de acţiunea lui T-13, substanţa care a luat naştere prin 
alterarea lui 1-11. După părerea mea, acţiunea sa, pe care urmează să o 
cercetăm în laborator și să o controlăm, este probabil de natură fizico- 
chimică și acţionează direct asupra celulei nervoase... iertați-mă, iar mă, 
avânt în termeni tehnici. Ei bine, prin acţiunea lui 1-13 este probabil că se 
produce o creştere a intensității procesului de excitație. Aceasta înseamnă, 
aşadar, că sistemul nervos reacționează mai repede, într-un grad extrem de 
puternic. De aceea, de exemplu, la o ripostă obișnuită la care ai fi putut 
răspunde cu o glumă, amicului nostru Octavian i-a sărit ţandăra. Această 
reactivitate mărită este urmată fireşte de o rapidă epuizare ulterioară. Și nu 
uitaţi că Octav Tomescu, aci de faţă, se încadrează în tipul echilibrat liniștit. 

Îmi pun însă întrebarea dacă prin acţiunea prelungită a lui T 13, nu se 
modifică cumva, în mod temporar, chiar tipul respectiv. Și cu asta am 


terminat discuţia. Acum, putem vorbi despre altceva!... 

Octav se ridică de pe scaun. 

— De fapt... cred că am putea să continuăm discuţia... Uite, poate că 
locotenentul Iordănescu o să accepte să ne povestească cum a izbutit să-i 
prindă pe tâlhari... 

Locotenentul zâmbi... 

— N-o să pot să vă spun chiar totul. Unele indicaţii mă făcuseră să pun 
sub observaţie o anumită stradă... De aici au pornit restul deducţiilor. Într-o 
zi, la un concurs sportiv, oamenii mei și Andrei, care era de faţă, au văzut 
un om drogat... 

Și locotenentul le povesti ceea ce se întâmplase la patinaj. 

Aici am prins ultimul fir, care m-a condus chiar în bârlogul bandei. De 
fapt lucrurile stăteau cam aşa. O casă puţin cunoscută de medicamente din 
străinătate voia să lanseze pe piață un produs „miraculos”. În paranteză 
trebuie să spun că există numeroase case de medicamente care furnizează 
produse de bună calitate. Dar, din nefericire, mai sânt și unele laboratoare 
care au ca unic scop specula, indiferent de calitatea produsului. Aflând 
despre noua descoperire a doctorului Pavel, reprezentanţii laboratoarelor 
dubioase „Provit" au încercat să pună mina pe ea. De cumpărat, n-au reușit 
să o cumpere. Atunci au găsit câţiva indivizi care au primit să fure şi să 
trimită reţeta casei din străinătate... 

— Bine, dar la ce putea să le servească? Doar nu putea fi încă 
întrebuințată, obiectă Octavian. 

— Nu are importanţă. Nu erau chiar atât de conștiincioși. Probabil că 
voiau să întreprindă o lovitură care să le furnizeze la început un capital - ce 
s-ar fi întâmplat pe urmă, nu-i mai interesa. Vorba e, însă, că omul care a 
făcut spargerea în laborator a fost tulburat de prezenţa lui Andrei și n-a 
izbutit să fure decât câteva hârtii fără valoare şi un borcan cu T 11, 
transformat în T 13. Așa că, după ce doctorul Pavel, pe care voiau să-l 
silească să le dea rețeta, le-a scăpat din mână, au încercat să vadă ce puteau 
face cu ceea ce aveau deocamdată. Și ce aveau ei de predat? Un flacon cu 
un lichid despre care nu știau mare lucru. 

— Şi atunci? întrebă Octav. 

— Aci începe partea interesantă. Oamenii noștri au lucrat cum să zic... 
„Ştiinţificeşte”. Șeful lor, căruia ei îi spuneau „doctorul"”, urmase cândva, 
trei ani de medicină. Ce crezi că au făcut mai întâi? Au experimentat 


produsul! Dar știți, nu aveau animale de laborator, ca dumneavoastră. Şi de 
aceea au experimentat pe oameni. 

Un freamăt se produse printre cei de faţă. Locotenentul dădu din cap, 
afirmativ. 

— lată cum au procedat. Au aruncat, pur și simplu, într-un bidon cu 
lapte, o cantitate din această substanţă T 13. Și toţi cei care luau lapte din 
aceeași sursă și l-au folosit în acea zi - au prezentat simptomele unei 
puternice surescitări. Lumea spunea că se simțeau ca beți... 

— Într-adevăr, dintr-un punct de vedere, acţiunea nu e departe de cea a 
alcoolului... remarcă doctorul Pavel. Dar... la ce le putea folosi acest 1-13? 

— În unele locuri, sportul e folosit ca un mijloc de rodnice câștiguri. 
Cred că ştii că la curse, în străinătate, mulţi jochei necinstiţi își droghează 
caii, ca să fugă mai repede. Ba mai mult decât atât, în cursele cicliste din 
1955, în Franţa, unii cicliști au fost drogaţi, pentru ca să reziste mai uşor în 
etapele cele mai dificile. S-a scris şi în ziare. Se citează chiar cazul unui 
ciclist care, căzând în timpul cursei, a continuat să-și miște spasmodic 
picioarele, aşa culcat, sub influenţa drogurilor! 

— Bine, dar asta nu mai e sport... 

— Da, e o afacere. 

— Partea cea mai interesantă - continuă Tomescu, este că spărgătorul a 
dat tocmai peste un flacon vechi, alterat, de T-11, care avea proprietăţile 
excitante de oare a vorbit doctorul Pavel şi de care noi, pe atunci, nu știam 
aproape nimic! Dar ce e cu Ion Geamănu? 

— E în afară de orice pericol. Patinatorul acesta este de fapt - după cum 
ne-am putut convinge - de bună credință. Individul care a furat 1-13 i l-a 
dat, pretinzând că este un medicament tonic obișnuit, cu polivitamine... De 
asemenea, la capturarea tâlharilor ne-a ajutat doctorul Vasile Ionașcu, care a 
avut de suferit şi el efectele laptelui botezat cu T-13 şi care a încercat să 
analizeze cauza activităţii sale febrile din acea după-amiază de luni... a 
tuturor consumatorilor de lapte! 

Lucrurile erau acum mai mult sau mai puţin clare. 

— Trebuie să adaug - spuse Iordănescu, că, după ce avea să se convingă 
de efectul lui 1-13, „șeful" vroia să-l plaseze în străinătate, casei Provit sau 
oricărui alt amator, pretinzând că-i cunoaște reţeta. În acest fel ar fi realizat 
o dublă excrocherie... Vă puteţi închipui ce câştiguri fabuloase se puteau 
obține de exemplu la curse „adăpând" caii cu această substanță? Din 
nefericire pentru tâlhari, experienţele lor au fost imprudente. Dar, cuhnea 


ironiei — am aflat azi că firma „Provit" a dat faliment și că susţinătorii ei 
sânt urmăriţi de justiţie! Şi acum, - locotenentul-major se ridică în picioare, 
- cred că putem într-adevăr să vorbim despre altceva! 

În cameră se produse o destindere. Oamenii se ridicară de pe scaune. 
Unii îşi aprinseră o ţigară. Tomescu se apropie de Simona și-i șopti ceva. 
Andrei veni lângă doctorul Pavel. 

— Dar, totuşi - oare T-13 nu s-ar putea folosi... așa... de exemplu ca să 
te fortifice în preajma unor eforturi mari? - spuse el, şovăind. 

— Deocamdată, nu. E toxică şi are o acţiune violentă. Pentru moment, 
răspunsul este negativ. Poate că în viitor, dacă o să reuşim să o purificăm... 
propunerea ta o să fie valabilă... Dar... am impresia că au început să te 
preocupe serios problemele astea? 

— Da, mai ales T-12. Ştiţi... şi Andrei roşi. 

— Spune! îl încurajă doctorul Pavel. 

— Cred că nu vă opriţi aici, nu? Vreau să spun, acum că aţi dat o 
substanță atât de folositoare cum este 1-12, o substanță care... ajută la 
vindecarea unor boli grave, care sprijină refacerea organismului bolnav, 
după operaţii... Acum, n-o să încetaţi cercetările? 

Doctorul Pavel zâmbi, îi puse mâna pe umăr. 

— Hm! Mai am o mulţime de lucruri de făcut. De experimentat acţiunea 
acestor probleme de degradare, de tipul lui 1-13... De cercetat noi variante, 
de îmbunătăţit... Ehei! Mi-ar trebui încă vreo două vieţi!... 

— Ştiţi... şovăi Andrei... eu... mai am doi ani și intru la facultate... Și 
aş vrea... aş vrea să studiez biologia... chimia... medicina... ca să pot pe 
urmă, dacă o să vreţi, să lucrez alături de dumneavoastră... 

Doctorul Pavel nu-i răspunse. Privirea sa caldă și strângerea prietenească 
a mâinii sale pe umărul lui Andrei îi dădură însă acestuia toată asigurarea de 
care avea nevoie. 

Mariana îmbrăţișă din ochi odaia. Câte legături trainice nu se creaseră 
între cei de faţă, în urma întâmplărilor tragice prin care trecuseră! lată-l pe 
locotenentul-major înconjurat în clipa de faţă de Andrei, de Nicuşor, de 
doctorul Pavel care-şi trăsese scaunul aproape. Iordănescu devenise acum 
un bun prieten al familiei... Și iată-l pe Andrei, cel care luase contact 
primul cu inamicul!... Părea tare preocupat. Se gândea poate, la o nouă 
experiență de chimie distractivă?... În tot cazul, Nicuşor îl ţinea strâns de 
mână. 


Afară, viscolul şuera cumplit. Fulgii învolburaţi trăseseră o perdea albă în 
faţa ferestrei. Dar înăuntru, atmosfera era caldă nu numai datorită 
caloriferului... 

Și iată-l şi pe Octav... Într-un colţ îi şoptea ceva Simonei, îmbujorându- 
se, după obiceiul său, până în vârful urechilor. 

— Simona, dragă, ştii, s-ar putea să fiu chiar un tip slab, nu numai 
echilibrat-liniştit... Şi zău, tu... tu mi-ai spus că ţi-am plăcut... dar asta 
într-o clipă când de fapt nu eram eu... eram un altul, un echilibrat-vioi sau 
chiar neechilibrat... şi... spune-mi, mai... îți mai menţii părerea? Chipul 
Simonei nu lăsa să se citească nimic din ce se petrecea în sufletul ei. 

— Dumneata nu cunoşti suficient legile fiziologiei - începu ea pe un ton 
doctoral. Dacă mediul exercită suficiente influențe favorabile un timp 
îndelungat, atunci se poate ca unele trăsături să se modifice. Nu? Parc-așa 
ar vorbi asistentul Octavian Tomescu! Așa încât, (și aici îi șopti la ureche, 
aplecându-și capul până când părul ei de aur îi atinse obrazul) prostuţule, o 
să am eu grijă de tine!... 

Un temperament „flegmatic" nu poate să îmbrăţișeze o fată în plin public. 
Dar Octav nu era departe de a trece Într-o profundă „labilitate" şi asta fără 
nici un 1-13... 

Ce s-a întâmplat după aceea? 

Autorul nu a mai aflat pentru că, după cum ştiţi, toate astea s-au 
întâmplat în viitor... Presupun însă că Simona și Octav Tomescu vor alcătui 
o pereche fericită, că doctorul Pavel își va continua cercetările, că Nicuşor 
va merge la școală şi că Andrei va deveni asistentul doctorului Pavel... 

Dar... în toate astea nu mai e nimic neobişnuit. 


Sfârşit 


